Vakive Dhiyayas - 22 | Vaahaka\nމޮންސްޓާ March 6, 2020\t25 Comments\nViews: 4142\t82\nތިން ވަނަ ފަހަރަށް ގޮވާލުމުން، އަހަރެން މަޑުމަޑުން ލޯ ހުޅުވާލީމެވެ. މަންޟަރު ސާފެއްނުވިއެވެ. ލޮލުގައި ހުރީ ފުސްކަމެކެވެ. ނޫނީ ސިކުނޑި މަސައްކަތް ކުރާލެއް ލަހީއެވެ. ހުދުކުލައިގެ ސީލިންގއާއި ފާރަށް ފަހު، ކައިރީގައި ހުރި މީހަކު ލޮލުގައި އަޅައިގަތެވެ. ހަށިގަނޑު ދެމިފައިވިލެއް ކުރުކަމުން ކުޑަކުއްޖެއްކަން އެނގުނެވެ.\nއަހަރެންނަށް އޮވެވުނީ އަހަރެންގެ ކޮޓަރީގައެވެ. ކައިރީގައި ހުއްޓިލައިގެން ހުރީ އަށެއްކަ އަހަރުގެ އަންހެން ކުއްޖެކެވެ. އެކުއްޖާއާއި ދާދި ގާތުގައި އަޔާޒް ހުއްޓެވެ. އަހަރެންނަށް ގޮވީ އަޔާޒެވެ.\nމަޑުމަޑުން ބޮލުގައި އަތް ޖައްސާލަމުން އަހަރެން އޮތް ތަނުން ތެދުވެ ފަޑީގައި ލެނގިލައި އިށީނީމެވެ. ބޮލުގައި ރިހުމެއް ހުއްޓެވެ. ފައިގައި އަޅާ ވޭން އަދި ވަކިން ބޮޑެވެ.\n"ރިފް! ޔޫ އޯކޭ؟" އެ ކުޑަ އަންހެން ކުއްޖާ އެއްފަރާތް ކޮށްލާ، އަހަރެންނާއި ކައިރިވެލަމުން އަޔާޒް އެއްސެވެ. އަހަރެން ވަކި ޖަވާބެއް ނުދެމެވެ. އަންހެން ކުއްޖާގެ ނަޟަރުވެސް އިތުރު ދިމާލަކަށް ނުހުއްޓޭކަން އެނގުނު ހިނދު އަހަރެންވެސް އެ ކުއްޖާއަށް ބަލައިލަމުން ބަދަލުގައި ލުއި ހިނިތުންވުމެއް ދިނީމެވެ.\n"މަގޭ ކޮއްކޮ" އަޔާޒް، އަހަރެންގެ ހިތުގައި އޮތް ސުވާލަށް ޖަވާބު ދިނެވެ. ބޯޖަހާލުމަށް ފަހު، އެނދުކައިރީގައި ހުރި މޭޒުމަތީ ބާއްވާފައި އޮތް އަހަރެންގެ ފޯނު އަތަށް ނެގީމެވެ. ހުޅުވާލުމާއި އެކު ލޮލުގައި އަޅައިގަތީ ލޮކްސްކްރީން ވޯލްޕޭޕަރުގައި ލިޔެފައި އިން ލަވައެއްގެ ތަންކޮޅެކެވެ.\n"ލޯބިން ވީހާ، ދުވަހެއް އެކުގާ.\nރޭގަނޑު ދަންވަރު ހަނދުގެ އަލީގާ.\nތުނިތުނި ވާރޭ، އަތިރި މަތީ.\nފަށްފަށްކުރަމުން ވައުދާ ހުވަޔާ.\nމިހިތުގަ އެ ހަނދާން، މި ވަނީ އާލާ.\nވިޔަކަސް އެދުވަސް މާޒީގެ ތެރޭ.\nއިހުސާސް ވާތީ ލޯތްބޭ މިކިޔާ.\nވާތީ ޔާރާ ބިންވަޅު ނެގިފާ...."\nހުޅުވާލުމަށް ފަހު އަހަރެން ވަގުތުން ފޯނު ނިއްވާލީމެވެ. ހިތަށް ކުރި އަސަރަކުންނެވެ. އަލާވި ހަނދާންތަކުންނެވެ.\nލޯ މަރާލައިގެން އިރުކޮޅަކު އިނދެފައި، ކަރުނަތައް ހިންދާލަމުން ތެދުވީމެވެ. ފަޔަށް ތަދުވަމުން ދިޔަ ނަމަވެސް ހަމަކޮށް ފިޔަވަޅު އެޅޭވަރު ވެއެވެ.\nއަޔާޒް ބަލަހައްޓައިގެން ހުއްޓެވެ. އޭނާގެ ކޮއްކޮވެސްމެއެވެ. އަހަރެންގޮސް މަޑުކޮށްލީ، ހެދުން އަޅާ ކަބަޑު ކައިރީގައެވެ. ނެގި ޑެނިމް ޖެކެޓު، އަހަރެން ލައިގެން ހުރި ކަޅު ޓީޝާޓުގެ މަތިން ގަޔަށް މަހާލީމެވެ. ޓީޝާޓުގައި ރާއިންގެ ލޭވެސް ހޭކިފައި ހުއްޓެވެ. ނަމަވެސް ފަރުވާލެއް ނެތެވެ. ކަކުލާއި ހަމައަށް އަރާވަރުގެ ސްކަރޓެއް ހިފައިގެން އަހަރެން ވަނީ ފާޚާނާއަށެވެ.\nފަޔަށް ރަނގަޅަށް ބަލައިލީމެވެ. ބޭސްގަނޑެއް އަޅާފައި އޮތެވެ. ކޮންމެވެސް ވަރަކަށް އައްސިވެފައިވާ ކަމުގެ އިހުސާސްވެސް ކުރެވުނެވެ. އެހާ ފުންކޮށް ތޫނު ވަޅިއެއް ހެރިގެން ވާންޖެހޭވަރަށް ތަދުނުވާކަން ޔަގީނެވެ.\nބޭސް އެޅީ ކާކު ބާއޭ ހިތާއި ހިތުން ސުވާލު ކޮށްލެވުނެވެ. ނަމަވެސް މާ ގިނައިރު ވިސްނަން ނުހުރެ، ލެގިންސް މަތިން ސްކަރޓް ލައިގެން ނުކުތީމެވެ. އެއިރު، ކޮޓަރިއަކު އަޔާޒެއް ނެތެވެ. އަޔާޒް ކޮއްކޮ، އެނދުގައި އިށީނދެލައިގެން އިނެވެ.\n"ކޮން ނަމެއް ކިޔަނީ؟" އަހަރެން ގޮސް އެކުއްޖާ ގާތު އިށީނދެ އަހާލީމެވެ.\n"ޔަލްވާ." މަޑުމަޑު އަޑަކުން ބުނެލިއެވެ. އަހަރެން ފުން ނަޟަރަކުން ޔަލްވާއަށް ބަލައިލީމެވެ. ރާޅުބާނި އިސްތަށިގަނޑު އޮތީ ކުރުކޮށް ކޮށާލާފައެވެ. ކުޑަކުޑަ ދެލޮލެވެ. މަޑު ފިޔާތޮށި ކުލައިގެ ތުންފަތެކެވެ. ހަމުގެ ކުލަވެސް އައްޔެވެ.\n"ކޮބާ އަޔާޒް؟" އަހަރެން ސުވާލުކޮށްލީމެވެ.\n"ދޮންބެ ދިޔައީ ގެއަށް." ޔަލްވާ ޖަވާބު ދިނީ ފުން ނޭވާއެއް ދޫކޮށްލަމުންނެވެ. އިތުރަށް ސާފު ވޭތޯ ބަލަން ހުރީމެވެ.\n"މަންމަ ކައިރީ ބުނަން ޖެހޭނެއްނު ޔަލް ގެނައި ވާހަކަ." އަނެއްކާވެސް ޔަލްވާ ބުނެލިއެވެ. އަހަރެން މަޑުމަޑުން ބޯ ޖަހާލީމެވެ. އަދި ފަހަތުން އައުމަށް އިށާރާތް ކުރަމުން ހިނގައިގަތީ ކޮޓަރީން ނުކުންނާށެވެ.\nބަނޑުހައިވެފައި ހުރި ވަރު އިހުސާސް ވީ، ބަދިގެއަށް ވަދެވުމުންނެވެ. އެއްޗެއް ކައްކާނެހާ ހިތްވަރެއްވެސް ނެތެވެ. ކަންނެތް ކަމާއި އެކު ކަޅުކޮފީއެއް ގިރާލީމެވެ. އަލަމާރިން މައިލޯ ޕެކެޓެއް ނަގާ، ޔަލްވާއަށް ދިނުމަށް ފަހު، އަހަރެމެން ގޮސް ޖައްސާލީ ސޯފާގައެވެ.\nކުރަން ޖެހޭ ފިކުރުތައް ބައިވަރެވެ. ނަމަވެސް އެއްވެސް އެއްޗެއް ވިސްނޭ ވަރަށް ވުރެ އަހަރެންގެ ސިކުނޑީގައިވާ ހައިޖާނުގަނޑު ބޮޑެވެ. ރާއިންގެ ޙަޤީގަތް އެނގުމަށް ފަހުވެސް އަހަރެން ރާއިނާއި ނުލައި ދިރިއުޅޭނީ ކިހިނެއް ހެއްޔެވެ؟\n"ފައިގަ ބޭސް އެޅީ ކާކުކަން އެނގޭތަ؟" އަހަރެން ޔަލްވާއާ ސުވާލު ކޮށްލީމެވެ. ފައިގެ ތަދު ކުރިއަށް ވުރެވެސް ލުއި ވެއްޖެ ހެން ހީވުމުންނެވެ.\n"ނޫން. ޔަލް ގޭގަ އިންދަ ދޮންބެ އައިސް ބުނީ އަންނާށޯ ދާން. ދޮންބެ ޔަލް ގެނައީ މިގެއަށް. އެއިރު އުޅޭ ބްލެކް ކުލައިގެ ހެދުން ލައިގެން ތިބި މީހުންތަކެއް. އެމީހުން ކަންނޭނގެ." ޔަލްވާ ޖަވާބު ދިނެވެ.\nއިތުރު އެއްޗެކޭ ބުނަން އަނގަހުޅުވާލި ވަގުތު، ގޭގެ ދޮރުގައި މީހަކު ބެލް ޖެހި އަޑު އިވުނެވެ. މަޑުމަޑުން ދޮރާއި ދިމާލަށް ހިނގައިގަތީމެވެ.\nދޮރު ހުޅުވުމާއި އެކު އަޔާޒް އެތެރެއަށް ދެމިގަތެވެ. އެމޫނު މަތި މުޅިންހެން މިލާފައެވެ. އަޔާޒާއި އެކު އެކީހެން ގޮސް އަހަރެންވެސް ޔަލްވާ ކައިރީ މަޑުކޮށްލީމެވެ.\n"ގޭ މީހުން ރުޅި އައިސްފަތަ ތިބީ؟" ޔަލްވާ ސުވާލު ކޮށްލިއެވެ. ވާ ނުވާ ދޭހަ ނުވާތީ މަޑުމަޑުން ހުރީމެވެ. އަޔާޒް އިސްދަށަށް ޖަހާލިއެވެ.\n"އާނ. ވަރަށް އެއްޗިހި ކީ. އެކަމަކުވެސް އޯކޭ ވާނެ. ބޮޑުދައިތަ ރަނގަޅު ވެލަންދެން، ޔަލް ދޮންބެ ކައިރީ މަޑުކޮށްލާނީ ދޯ." އަޔާޒް ޔަލްވާއާއި މުޚާތަބުކޮށް ލޯބިން ބުނެލިއެވެ. އަހަރެން އެދެމީހުންނަށް ބަލަން ހުރީމެވެ. ހަނދާންވަނީ ރިފްޝާން މަތިންނެވެ. ކޮއްކޮއާއެކު ހޭދަވި ދުވަސްތަކެވެ. ހަމަ އެގޮތަށް ލޯބިން ވާހަކަ ދެއްކި ހަނދާންތަކެވެ.\n"ދޮންތަ ހުރި ނަމަ." ޔަލްވާ މަޑުމަޑުން ބުނެލިއިރު އެދެލޯ ފެންކަޅިވެއްޖެއެވެ. ރިފްޝާންވެސް އަހަރެން ނެތް ދުވަހެއްގައި ބުނާނީ އެހެނޭ ހިތަށް އެރިއެވެ. ކެތެއް ނުކުރެވުނެވެ. ފަރުދާގެ ފަހަތުގައި ވަނީ ކޮން ކަމެއްކަން ނޭނގުނު ނަމަވެސް، އެ ލޯބިލޯބި އަންހެން ކުއްޖާ ރޯތަން ބަލާކަށް، ނުހުރެވުނެވެ. ފަޔަށް ވާ ތަދަށް ބެލުމެއް ނެތި، އުޑަފައިން އިށީނދެލައި، ޔަލްވާގެ ކަރުނަތައް ފުހެލަ ދިނީމެވެ.\nއަޔާޒްވެސް އައިސް ސޯފާގައި އިށީނެވެ.\n"ޔަލް އުޅުނީ ބޮޑުދައިތަ ކައިރީގަ. ބޮޑުދައިތަގެ ފިރިމީހާ މަރާލީމަ، ބޮޑުދައިތަގެ ޙާލު ވަރަށް ގޯސް. މަންމަމެން ގޭގަ ނުބަހައްޓަން ވެގެން މަ މި ގެނައީ." އަހަރެންނަށް ސާފު ކޮށްދިނުމުގެ މަގުސަދުގައި އަޔާޒް ކިޔައިދިނެވެ. ޔަލްވާގެ ލޮލަށް ޖަމާވަމުން ދިޔަ ކަރުނަތައް ވީ އިތުރެވެ.\n"ބޮޑު ދައިތަ ފިރިމީހާ؟" މަރާލީއޭ ބުނުމުން އަހަރެންގެ ދުލުން ސުވާލު ބޭރުވިއެވެ.\n"ގޭގެ މަތީ ބައެއްގަ އުޅޭނެ ޕާޓޭ މީހުންތަކެއް. ކުރީ ރޭ، އެތަނުން މީހަކު، ގޭގެ ދޮރު ހަލާކު ކޮށްލާފަ އެތެރެއަށް ވަނީ. އެންމެން ތިބީ ކާން. އެމީހާ ވަން އިރު އަތުގަ ވަޅިއެއްވެސް އޮތް. ބޮޑުދައިތަ އަވަހަށް އަޅުގަނޑު ގޮވައިގެން ކޮޓަރިއަށް ދިޔައީ. ބޮޑުބެ ހަޅޭއްލެވި އަޑު އިވުން ވަރަށް ބާރަށް.. އެކަމަކު... އެކަމަކު ބޭރަށް ދާކަށް ނުކެރުން. ވަރަށް ގިނަ އިރު ތިބެފަ، އެއްވެސް އަޑެއް ނީވެން ފެށީމަ ބޮޑުދައިތަ ނުކުތީ ބޭރަށް، އަޅުގަނޑު ކައިރީ ކޮޓަރީގަ މަޑުކުރާށޭ ކިޔާފަ.." ވާހަކަ ދައްކަން އަޔާޒް އަނގަހުޅުވި ނަމަވެސް، އަޔާޒަށް ފުރުސަތު ދިނުމެއް ނެތި ޔަލްވާ ވާހަކަ ދެއްކިއެވެ. ގިސްލަމުންނެވެ. އަހަރެންނަށް ނުފޮހެވޭ ވަރަށްވެސް ކަރުނަ އަންނަމުން ދިޔައެވެ. އެހާ ކުޑަކުއްޖަކު ރޯތަން ދެކޭއިރު ހިތަށް އަސަރު ނުކޮށް ހުންނާނީ ކާކުގެ ހެއްޔެވެ؟\n"ދެން.. ދެން.. ބޭރުން ބަޔަކު އުޅޭ އަޑު އިވުނު. ޕޮލިސް ކާރެއް އައި އަޑު އިވުނީމަ، ޔަލް ބޭރަށް ނުކުތީ.. އެއިރު... ބޮޑުބެ. އޮތީ މަރާލާފަ. ބައިވަރު ތަންތަނަށް ވަޅި ހަރާލާފަ. ބޮޑު ދައިތަ ހޭނެތިފަ." ކިޔައިދެމުން ކިޔައިދެމުން ގޮސް، ޔަލްވާ ބާރު ބާރަށް ރޯން ފެށްޓެވެ. އަހަރެން ފަދަ، ފުރާފުރިހަމަ ވެފައި ހުރި، މާރާމާރީގެ ދުނިޔޭގައި އުޅޭ މީހަކަށް، ހަމަ ލޮލުން މީހަކު މަރާލާތަން ފެނުމުން، ރޭނިދި ނުނިދޭވަރަށް އަސަރު ކުރާއިރު، އެ ކުޑަކުޑަ ފުރާނައަށް ކިހާ ވަރެއް ވާނެ ހެއްޔެވެ؟ ވީ ހަމްދަރުދީއާއެކު، ޔަލްވާ ގެނެސް، މެއާލައި ބޮނޑިކޮށްލީމެވެ.\nއަހަރެންނަށް އެހެން އިނދެވުނީ އިރުކޮޅަކުއެވެ. ޔަލްވާ ދުރުކޮށްލުމަށް ފަހު، އިންތަނުން ކޮޅަށް ތެދުވީމެވެ.\n"މީ އެމީހުން ކަންތަކޭ.. އަހަރުމެން ގޭންގު މީހުން." އަހަރެންގެ ބޮލަށް ރުޅި ސަވާރުވީ ކިހިނެއް ކަމެއްވެސް ނޭނގެއެވެ. ދެއަތް އޮތީ މުށްކެވިފައެވެ. މުޅި މީހާ ތުރުތުރުލައެވެ.\n"އަހަރެމެން ގޭންގު މީހުނާ ހެދި އެންމެންގެ ދިރި އުޅުން މި ހަލާކު ވަނީ. އޭޒެޑް ގެ ކަންތަކޭ މީ. ހުވާ އެ އިންސާނާ ދުނިޔޭގައި ނޭވާލިޔަކަ ނުދޭނަން." އައި ރުޅީގައި، އެނބުރެލި ވަގުތު ލޮލުގައި އަޅައިގަތީ، ގެއަށް އައިސް އަހަރެން އިށީން ތަނުގައި އޮތް އަހަރެންގެ ދަބަހެވެ. ހިނގައިގަތީ އެއާއި ދިމާލަށެވެ.\nދަބަސް ނެގުމަށްފަހު ކޮނޑުގައި އަޅުވާލީމެވެ. ސިކުންތެއްވެސް ބޭކާރުކޮށްނުލާ، ދޮރުހުޅުވާފައި، ނުކުތީ ބޭރަށެވެ.\nއަހަރެންނަށް ގޮވަމުން އަޔާޒް ދުވެފައި އައެވެ. ނަމަވެސް، ލިފްޓުގެ ދޮރު ލެއްޕުނު އިރު، ފޯރީ، ދޮރާއި ހަމައަށެވެ.\nއަހަރެން ގްރައުންޑް ފްލޯރ އާއި ހަމައަށް ފޯރިއިރު ސިޑިން ވަރަށް ބާރަށް، ފައިތަޅަމުން މީހަކު އަންނަ އަޑު އިވެއެވެ. އަޔާޒްކަމަށް ޤަބޫލުކޮށްފައި އަހަރެން އަވަސްއަވަހަށް ދާން ހިނގައިގަތީމެވެ. ހުއްޓުވަފާނެ ކަމުގެ ބިރުއޮތުމުންނެވެ.\n"ރިފާޝާ! އޭތް! ރިފާޝާ!" އަހަރެންނަށް ހިނގުނީ ތަންކޮޅަކަށެވެ. އަޔާޒް ދުވަމުން ދުވަމުން އައިސް އަހަރެންނާއި އަރާ ހަމަކޮށްލިއެވެ.\n"ކޮންތާކަށް ތި ދަނީ؟ ކިތަންމެ ބައްޔަސް، ކަލެއަށް ހެޔޮދޯ!" އަޔާޒް އަހަރެންގެ ކުރި ބެއްދިއެވެ. އެ ހިސާބުގަނޑުގައި ހިނގާބިނގާވެ އުޅުނު މީހުންގެ ބެލުންތައް އަމާޒުވަމުން ދިޔައެވެ.\n"އަންހެނުންގެ ނަމަށް ހުތުރުއަރުވާ މީހާ، މަގޭ މި ދެއަތުން ފަނާ ކުރަން. ހަނާ ކުރަން. މަށަށްވެސް ކެރޭކަން އެ ނުލަފާ މީހާއަށް ދައްކާލަދޭނަން. މަ ކުރާ ކަމެއް މަނާ ކުރެވޭނެ މީހަކު ނުހުންނާނެ!" އަހަރެންނަށް ވާހަކަ ދެއްކޭނެ އެންމެ ރުޅިވެރި ރާގުގައި ޖަވާބުދިނީމެވެ. އަދި އަޔާޒް އެއްފަރާތް ކޮށްފައި ކުރިއަށް ހިނގައިގަތީމެވެ.\n"ރިފް.. ދެން." އަޔާޒް އަނެއްކާވެސް އަހަރެން ހުއްޓުވިއެވެ. ރައްދެއް ނުދެވި އުޅެނިކޮށް، މިފަހަރު އަޔާޒް މަގާވީ ފަރާތަށް ޖެހިލިއެވެ. ދުރަށް ހިނގައިގަތުމުން، ހައިރާންކަން މަތީ އިރުކޮޅަކު ހުރެފައި، އަހަރެން އަނެއްކާވެސް ހިނގައިގަތީމެވެ.\nދެން އަޔާޒް އައިސް މަޑުކޮށްލީ، ސައިކަލުގައެވެ.\n"އަރާވަޑައިގަންނަވަން ވީނު؟ ވަޑައިގަންނަވަން ބޭނުންފުޅުވާ ތަނަކަށް ގެންގޮސްދީފާނަން." އަޔާޒް ދައުވަތު ދިނެވެ. އަހަރެން އެއް ފަހަރު މަގަށް އަނެއް ފަހަރު ސައިކަލަށް ބަލައިލީމެވެ. ޚިޔާރު ކުރީ ފަސޭހަ މަގެވެ. ފައިމަގުން ދާނަމަ، ދާންޖެހޭ ހިސާބަށް ފޯރާނެ އިރެއްވެސް ނޭނގެއެވެ. އެހެންނޫނަސް، ކަޅު ކޮފީ ބޮއިގެން ދިރިއުޅޭ ކުދިންގެ ހުންނާނީ ކޮން ހަކަތައެއް ހެއްޔެވެ.\n"ބަނދަރަށް. ބޭންކް އޮފް ސިލޯން ކައިރި." ދާންވީ ކޮންތާކަށް ތޯ އެހުމުން އަހަރެން ޖަވާބު ދިނީމެވެ. ލަސްތަކެއް ކުރުމެއް ނެތި އަޔާޒް ސައިކަލު ދުއްވާލިއެވެ.\n"ކުރިން މަށަކަށް ނޭނގެ ޔަޒް ކޮއްކޮއެއް ހުންނަ ކަމެއް." ސައިކަލުގައި އިނދެ އަހަރެން ބުނެލީމެވެ.\n"ހަލފް ކޮއްކޮއެކޭ އެއީ. އެއްބަނޑު." އަޔާޒް ބުނެލިއެވެ. ހަގީގީ ކޮއްކޮ ނޫން ނަމަވެސް، ފެނިފައިވި މަންޟަރުން، ދެމީހުންގެ ދެމެދުގައި، ވަރަށް ވަރުގަދަ ގުޅުމެއް އޮތްކަން އަހަރެންނަށް އޮތީ ޔަޤީންވެފައެވެ.\n"ކީތްވެ ބޮޑުދައިތަ ކައިރީ ޔަލް އުޅެނީ؟ އެން މަމްމެން ކައިރީ ނުބަހައްޓަން ވެގެން ތި ގެނައީ؟" ޒާތީ ކަމެއްކަން އެނގުނު ނަމަވެސް އެހަރެން ސުވާލު ކުރީމެވެ.\n"ގޭގަ އޮންނާނީ ހުސްވެސް ތަޅާފޮޅުން. އެކަކަށް އެކަކު އުޅޭގޮތެއްވެސް ކަމަކު ނުދާނެ. މަގޭ ބައްޕަ މަންމަ ވަރިކޮށްލާފަ، މަ މަންމަ އަތަށް ޖަހާފަ ދިޔަ ގޮތަށް، އަދި އަދަށްވެސް ދައްކާ ނުލާ. އޭރު މަށަށް އެގާރަ. ބޮޑުދައިތަޔާ އެއްކޮށް މަންމަޔާ ދެމައިން އުޅެއުޅެފަ، އިއްދަ ހަމަވިކަމެއް ނޭނގި، މަންމަ އެހެން މީހަކާ އިނދެފި. ވަކި ތާހިރު މީހެއް ނޫން. ބޯކަންވެސް ގާތްގަނޑަކަށް ޔަގީން. ސްކޫލް ނިމޭއިރަށް، މަ އަވަހަށް ޖޮބެއް ހޯދައިގެން ރައްކާވީ. ޔަލްވާވެސް، ދެމީހުންކުރެ އެކަކުވެސް އެއްގޮތަކަށްވެސް ނުބަލާނެ." އަޔާޒް ވާހަކަ ދައްކަމުން ދިޔައީ ވަރަށް ރުޅިއައިސް ހުރެއެވެ. ކުރިން ވެވުނު ހަމްދަރުދީ އިތުރަށް ބޮޑުވިއެވެ.\n"ޔަލްވާ ބައްޕަގެ އެހެން ބަނޑަކަށް ހުންނާނެ މަށަށްވުރެ ތަންކޮޅެއް ބޮޑު އަންހެން ކުއްޖެއް. އޭނަ އަށާރަ ފުރޭ އިރަށް ފިލީ. އަދިވެސް ވީ ތަނެއް ނޭނގެ." އަޔާޒް އިތުރު ކޮށްލިއެވެ. އަހަރެންނަށްވެސް ބޯ ހޫރުވާލެވުނެވެ. މިޒަމާނުގައި މައިންބަފައިންގެ ހިތުގައި ދަރިންނާމެދުވެސް، ހަމަ ކުލުނެއް ނުވަނީ ހެއްޔެވެ. މިއަދު އަހަރެންގެ މައިންބަފައިން، ގާތުގައި ނެތެއް ކަމަކު އަހަރެން މިއީ ހާދަ ނަސީބު ގަދަ މީހެކޭވެސް ހިތަށް އަރައެވެ. އެމީހުން ދުނިޔޭގައި ތިބިދުވަހު ނިހާޔަތަށް ލޯބި ދިނީތީއެވެ.\nބަނދަރު މައްޗަށް ފޯރުމުން، އަޔާޒް ސައިކަލު މަޑުކޮށްލިއެވެ. ޕާކުކުރާނެ ޖާގައެއް ހޯދުމަށް ދިޔައީ އަހަރެން ދުވާރު މައްޗަށް ބާލާފައެވެ.\nއަޔާޒް، މަޑުކުރާށޭ ބުނުމުން، އަހަރެން އިތުރު ތަނަކަށް ނުގޮސް، ހުރިތާ ހުރީމެވެ. އެހެން ހުރި ވަގުތު، ތަންކޮޅެއް ދުރުގައި ތިބި ބަޔަކު، އަހަރެންނާއި ދިމާލަށް އިނގިލި ދިއްކުރާތަން ލޮލުގައި އަޅައިގަތެވެ. ޔަގީންކަމާއި އެކު، ބުނަން، ކޮން ބައެއް ކަމެއް ނޭނގުނެވެ. ނަމަވެސް ކޮންމެވެސް ތާކުން، ފެނިފައިވި ހެން ހީވެއެވެ. ބޮޑަށް ހީވަނީ، ގޭންގުތެރެއިން ކޮންމެވެސް ގޮތަކުންހެނެވެ.\nއެމީހުން އަހަރެންނާއި ބެހޭގޮތުން ދައްކަނީ ކޮން ވަހަކައެއްތޯ ބެލުމުގެ ޝައުގުވެރިކަން އުފެދުނެވެ. ސީދާ އެމީހުނާ ދިމާލަށް ބަލަން ހުރީމެވެ. އެކަން އެގުނު ހިނދު، އެމީހުންތައް ދެބުމަ ގޮށްޖަހާލިއެވެ. އަދި އެމީހުން އެމީހުނަށް ކޮންމެވެސް އެއްޗިހިތަކެއް ކިޔާފައި، ހިނގައިގަތީ ސީދާ އަހަރެންނާއި ދިމާލަށެވެ. ހިތުގައި ބިރުވެރި ކަމުގެ ސާލެއް ދަތުރުކޮށްލިއެވެ.\nއެވަގުތު، ކައިރި ހިސާބަކުން، ދެ ފުލުސް އޮފިސަރަކު އެމަގަށް ނުކުތެވެ. އަހަރެންނަށް ވުރެ ކުރިން އެމީހުންގެ ލޮލުގައި އެ ދެ ޕޮލިހުން އަޅައިގަތެވެ. އެތަނުން އެކަކު ދަތްކުނޑި ވިކައިގަތް ތަން ރީތިކޮށް ފެނުނެވެ. އެމީހުންގެ މެދުގައި ހުރި މީހާ، ބާކީ މީހުނާ އެކު ހިނގައިގަތީ އަހަރެންނާއި ދިމާލަށް އަތުގެ މެދު އިނގިލ އަރުވާލަމުންނެވެ. ނަގަންވީ މާނައެއް ދޭހައެއް ނުވިއެވެ. އެމީހުންނާ އަހަރެންނާއި ކޮން ކަމެއް ހެއްޔެވެ؟\nހުއްޓުން އަރާފައި ހިނދުކޮޅަކު މަޑުކޮށްލަން ޖެހުނެވެ. އަޔާޒް އައިސް ހިނގާށޭ ބުނުމުން، ވީ ކަންތައް ހަނދާންނައްތާލާފައި ހިނގައިގަތީމެވެ. ދަބަހުގައި އޮތް އެމްއެސްއޭގެ ޓެބްލެޓް ހިފައިގެން، އަހަރެމެން ދެމީހުން ބަނދަރުމަތީ އެނބުރުނީ ހުސް ލޯންޗެއް ހޯދުމަށެވެ. މާލޭ ބަނދަރުގެ އެކި ހިސާބުތަކުގައި އެމްއެސްއޭގެ ލޯންޗުފަހަރު އަޅާފައި ހުންނާނެއެވެ. މައްސަލައަކީ ފަސޭހައިން އަރާ، ބަނދަރުން ނެރެވޭ ފަދަ ގޮތަކަށް އޮތް ލޯންޗަކާއި ދިމާ ނުވުމެވެ.\nވަރަށް މަސައްކަތުން، ލޯންޗެއް ހޯދާ، އެއަށް އަރާ ދުއްވާލީމެވެ. އަޔާޒް އަންނަން ހިއްޕާލި ނަމަވެސް ކޮއްކޮ ބަލަން ހުންނާށޭ ކިޔާފައި އަހަރެން އަޔާޒް ފޮނުވާލީއެވެ.\nއިންޖެކްޓް ކޮށްފައި ހުރި ޑިވައިސް ތަކުގެ ލޮކޭޝަން ދައްކާ ސްކްރީނަށް ބަލަހައްޓައިގެން، އަހަރެން ލޯންޗު ދުއްވަމުން ދިޔައީ ނުފަރިތަކަމާއި އެކުއެވެ. ކިތަންމެ މޮޅަށް ދަސްކޮށްފައި ހުއްޓެއް ކަމަކު ކުރިން ދުއްވާފައި ނުވާ ހިސާބުގަނޑެއްގައި ދުއްވަން ޖެހުމުންނެވެ.\nޒާރާ އެވަގުތު ހުރިކަމަށް ދައްކަނީ، ޅަވިޔަނި އަތޮޅުގެ ކުޑަކުޑަ ރަށެއްގައެވެ. ބާރު ސްޕީޑެއްގައި ލޯންޗު ދުއްވާފައި ގޮސް އަހަރެން އެރަށުގެ ބަނދަރާއި ކައިރިކޮށްލީމެވެ. އޮޑިދޯނި ފަހަރު މާ ގިނައެއް ނޫނެވެ. ބަނދަރު މަތިންވެސް، ތަރައްޤީގެ ކުލަ މާ ގަދަ ރަށެއް ނޫންކަން އެނގޭވަރުވެއެވެ.\nރަށުގެ ތެރެއިން ހިނގާފައި ދިޔައިރު، މަގުމަތީ ހެލިފެލިވެ އުޅޭ މީހުންގެ ބެލުންތައް އަމާޒުވަމުން ދިޔައެވެ. އެކަމަކަށް ފަރުވާލެއް ނުބަހައްޓަމެވެ. ނަމަވެސް، ގޯޅިއެއްގެ ކަންމައްޗަށް އެއްވެ ތިބި ގްރޫޕެއް އަހަރެންނާއި ދިމާލަށް އިނގިލި ދިއްކޮށްކޮށްފައި، އެކަކު އަނެކަކަށް ކޮންމެވެސް ވާހަކަތަކެއް ދައްކަމުން ދިޔައެވެ. އެ ހަރަކާތްތަކުން ހަނދާންވީ، މާލެ ބަނދަރުމަތިން ފެނުނު ގްރޫޕް މަތިންނެވެ. ވިސްނަންވީ އެއްޗެއް ނޭނގި، ހިތަށް އުނދަގޫތަކެއް ވާން ފެށިއެވެ.\nޒާރާގެ ލޮކޭޝަނަށް ބަލަމުން ހިނގަމުން ގޮސް، އެހިސާބަށްވެސް ފޯރިއެވެ. ތިން ޑައިމަންޑް ގެސްޓްހައުސެކެވެ. އެކުޑަކުޑަ ރަށުގެ ފެންވަރާއި ނުބައްދަލެވެ. އެތެރެއަށް ވަންނަން ފިޔަވަޅެއް ނޭޅި އުޅެނިކޮށް، އަހަރެން ހުއްޓުވީ، ދެ ގާޑުންނެވެ.\nކާޑު ކޮބައިހޭ އެހުމުން، އަހަރެން ކޮން ކާޑެއްތޯ އަހާލީމެވެ. އެ ކާޑަކާއި ނުލައި އެތެރެއަށް ނުވަދެވޭނެ ކަމަށް އެމީހުން ބުންޏެވެ. ރުޅި ފިނިކޮށްލައިގެން، އަހަރެން ހުރީ ރަނގަޅު ފުރުސަތަކަށް ބަލަބަލައެވެ.\nއަހަރެން އެނބުރި އައިކޮޅަށް ދާން އެނބުރިލުމުން، ދެ ގާޑުން ކުރިން މަޑުކޮށްގެން ތިބި ތަނަށް ދާން ހިނގައިގަތެވެ. ދަނޑިވަޅު ބަލާފައި، އަހަރެން، ދެއަތަށް ދެ އިންޖެކްޝަން ހެޔޮވަރު ކޮށްލާ، ދެމީހުންގެ ގަޔަށް، ހަރާލީމެވެ. ފުރަތަމަ އަހަރެން އެމްއެސްއޭއަށް ގެންދަން ވެގެން، ޖެހި ކަހަލަ އިންޖެކްޗަނެކެވެ. އެދެމީހުން ތެޅިގަތީ އަހަރެން ހިފާއްޓާށެވެ. ނަމަވެސް ދެމިނިޓެއް ތެރޭ، އެ ޖާނުން ވަރުގަދަ ދެމީހުންވެސް އޮތީ ބިންމައްޗަށް ދެމިފައެވެ.\nއެތެރެއަށް ވަންނަން ދަމުން، އަހަރެން މޫނު ނިވާކޮށްލީމެވެ. ދެން ދިމާވި ގާޑުންނާއި، ވާހަކަދައްކާކަށް އަހަރެންނެއް ނޫޅެމެވެ. ދިމާވުމާއި އެކު އިންޖެކްޝަން ޖެހީމެވެ. ފެނުމާއި އެކު ބިމާއި ހަމަކޮށްލީ ރަޙުމާއި ކުލުނުވެސް ހިތުން ފުހެލާފައެވެ.\nޒާރާ އިން ކޮޓަރި ދޮރުމަތީ ތިބި ހަތަރު ހަށިފާރަވެރިން ބިމާ ހަމަކޮށްފައި، ތަޅު ހަލާކުކޮށްލާ ދޮރު ހުޅުވީމެވެ. އެތެރޭގައި ވީ އޮރެންޖު ކުލައިގެ ފަނޑު އަލިކަމެކެވެ. ކިންގްސައިޒް އެނދުގައި ގަދަޔަށް ނިދާ ދަމާފައި މީހަކު އޮތެވެ. ގައިމަތީ އަޅާފައި އޮތް ރަޖާ ގަނޑުން، ހަށިގަނޑުގެ ބޮޑުބައެއް ނިވާވެފައި އޮތް ނަމަވެސް އެއީ ހުސް ގަޔާ އޮތް ފިރިހެނެއްކަން އެނގުނެވެ.\nއެމީހާއަށް ބަލާކަށް ނުހުންނަމެވެ. ހޯދަން އައި މީހާ އެއިނީ ކޮޓަރީގައި ހުރި އަރާމު ސޯފާގައި އިށީނދެލައިގެންނެވެ. ގަޔަށް ބާތްރޯބެއް މަހާލައިގެން އިން އިރު، ނިދާ ހޭލާ، ފެންވަރައިގެން އެ ނުކުތީ ދެންމެއަކު ކަން، ފަހުމްވިއެވެ. ޒާރާއަށް މި އިރުއެރީ މާ ނުބައި ދުވަހަކަށެވެ.\nކާކު ކަން އެންގުމަށް މޫނުމަތީ އެޅި ފޮތިގަނޑު ނެގީމެވެ. އަތަށް ހެޔޮވަރު ކޮށްލި 'ފަޔަރ އާރމް' ނަގާ ދައްކާލަމުން، ފާރުގައި ދެތިން ފަހަރަކު ޖަހާލީމެވެ. ނިދާފައި އޮތް މީހާ ހޭލައްވާލުމަށެވެ. ޒާރާ ނިތް އަރުވާލައިގެން ބަލަން އިނެވެ. އެ މޫނު މަތިން ހައިރާންކަން ފިޔަވާ އިތުރު ސިފައެއް ފެންނާކަށް ނެތެވެ.\n"ވަޓް އަ ސަރޕްރައިސް، ރި ފާ ޝާ." އަހަރެންގެ ނަން، ލަސްލަހުން ކިޔަމުން، ޒާރާ ބުނެލިއެވެ. އެއްވެސް ވަރެއްގެ ބިރުވެރިކަމެއް އެ މޫނު މަތިން ފެންނާކަށް ނެތެވެ.\nނިދާފައި އޮތް ފިރިހެން މީހާ ލޯ ހުޅުވާލާފައި، ކޮޓަރި ތެރެއަށް ބަލައިލިއެވެ. އަހަރެން ފެނުމާއި އެކު އޮތް ތަނުން ތެދުވީ، މީހަކު ބުރިކަށީގައި ޖެހީމާ ތެދުވާ ފަދައަކުންނެވެ. ހެނދުނު ހޭލުމާއި އެކުވެސް ފެންނަން ނުޖެހޭ މިހަކު ކޮޓަރީން ފެނުމުން ކަންނޭނގެއެވެ.\n"ވީ ނީޑް ސަމް ޕްރައިވެސީ..." އަހަރެން، ބަޑި ސީދާ އެމީހާއާއި ދިމާލަށް ދިއްކޮށްލަމުން ބުނެލީމެވެ. ޒާރާ ބަލަހައްޓައިގެން އިނެވެ. ހިތްހަމަ ނުޖެހުމުގެ ކުލަވަރެއް ހާ މިންވަރުވެސް ފެންނާކަށް ނެތެވެ.\nބިންމައްޗަށް އެއްލައިލާފައި އޮތް ސޯޓުގަނޑު، މަހަމުން، އެމީހާ އަވަސްއަވަހަށް ނުކުމެގެން ދިޔައެވެ. އުޅުނު ގޮތުން ހިނި އައީ ހަމައެކަނި އަހަރެންގެ ގާތަކަށް ނޫނެވެ. ޒާރާވެސް ވެދުން ކޮށްލައިގެން އިނީ ލާނެތް ހިނިތުންވުމެކެވެ. ފިރިހެނުންގެ ފިނޑިކަން ދެކިފައި ކަންނޭނގެއެވެ.\nފިރިހެން މީހާ ނިކުމެގެން ދިޔުމުން، އަހަރެން ދޮރު ލައްޕާލާފައި، ޒާރާއާއި ގާތަށް ޖެހިލީމެވެ. އިސްތަށްޓެކޭވެސް ހިތަށް ނާރާ ފަދައިން ޒާރާ، ބަލަހައްޓައިގެން އިނެވެ.\n"ކައެ ބުނީމެއްނު ބޭނުން މީހަކު މަރާލާށޭ. ކަލޭވެސް ތީ މީހެއް މަ ބޭނުން ވީމަ ވާނީ، ބޭނުން މީހަކަށް. ފަހުގެ ވަސިއްޔަތެއް އެބެތްތަ؟" އެ ހުތުރު އަންހެނާއާއި މާ ގިނަ ވާހަކަތަކެއް ދައްކަން ނުހުރެ، އަހަރެން ސީދާ މައުލޫ ހުޅުވާލީމެވެ. ބަޑި ސީދާ ބޮލާއި ދިމާލަށް ދިއްކޮށްގެން ހުރިއިރު، އެއީ ބަޑިއެއް ހިފާއްޓައިގެން ހުރި ވަގުތެއްގައި އަތް ތުރުތުރު ނޭޅި ފުރަތަމަ ފަހަރެވެ. އައިސް ހުރި ރުޅި، ބިރު ގަންނަންވެސް ޖާގައެއް ނުދިނީއެވެ.\n"ކަލެއަށް ކެރޭ ނަމަ، މިހާރުވެސް އޮންނާނީ ސަންދޯކުގަ." ހިނިގަނޑަކާއި އެކު ޒާރާ ކޮށްލީ މަލާމާތެވެ.\n"އާނ ތެދެކޭ ދޯ. މަ މީ އެއްކަލަ ފިނޑި ރިފާޝާއޭ. މީހަކު މަރާކަށްވެސް ނުކެރޭ. ކަލޭގެ ގޭންގު ނަމަށްވެސް ލަދު ދޯ. އަހް. އަދި މި ބުނެވުނީ ނުބައިކޮށޭ. ޒުބެއިރުގެ ގޭންގު. ގޭންގު ނަމަށްވެސް މަ ހުތުރު ދޯ." އަހަރެންވެސް އަމިއްލަ ނަފްސަށް މަލާމާތުގެ ބަސްތަކެއް އޮއްސާލީމެވެ. އަދި، އަތުގައި އޮތް ބަޑި ދަބަހުގެ ތެރެއަށް ކޮއްޕާލީމެވެ.\nޒާރާ ހިނިތުންވެލައިގެން އިނެވެ. އަހަރެންގެ ބަލިފައި އެނގޭތީއެވެ. ކުރަން ނުކެރޭ ކަންކަން އަމިއްލަ ލޮލުން ދެކިފައިވަތީއެވެ. ނަމަވެސް ކުރަން ކެރޭ އަދި ކުރެވޭނެ ކަންކަން އެނގޭނަމަ އެހެން ހެވިފައި ނީނީސްކަން ކަށަވަރެވެ.\nދަބަހަށް ފަޔަރ އަރމް ލައިފާ، އަހަރެން އަތް ނެގީ އަތަށް އިންޖެކްޝަނެއް ހެޔޮވަރު ކޮށްލައިގެންނެވެ. ޒާރާއައި ދިމާލަށް ފުންމައިގަނެ، އިންޖެކްޝަން ހަރާލީމެވެ. އެކަމަށް ހުރަހެއްގެ ގޮތުގައި އެއްވެސް ކަމެއް މެދުވެރި ނުވިއެވެ. ލިބުނި ހައިރާން ކަމުގައި، ޒާރާ ތެޅިފޮޅި ގަތެވެ. ނަމަވެސް ވަކި ގޭންގެއްގެ އިސްމީހަކަށް ވީތީ، ނުވަތަ ސަރުކާރުގައި އިސް ރޯލެއް އަދާކުރާ މީހަކަށް ވީތީ، އިންޖެކްޝަނުގެ އަސަރު ނުކޮށް ނުހުއްޓެވެ. އަހަރެންގެ ގައިގައި ހިފައިގަންނަން، އައި މީހާއަށް، އަހަރެންގެ ގައިގައި އިނގިލި ކުރިވެސް ޖައްސާ ނުލެވުނެވެ. ހޭވެރިކަން ނެތި ގޮސް، ޒާރާ ބިންމައްޗަށް ވެއްޓުނެވެ.\nއަހަރެން އަނެއްކާވެސް މޫނު ނިވާކޮށްލީމެވެ. ދަބަހުން ބިޑިއެއް ނަގާ، ޒާރާގެ ދެއަތުގައި އަޅުވާލީމެވެ. ހިނގައިގަތީ، ޒާރާގެ ހަށިގަނޑު ބިންމަތީގައި ދަމަމުންނެވެ. ހަޑިގިއްލާ ދަބަސްގަނޑު ދަމާ ބީދައިންނެވެ. ބަރަކަސް ބުރަބޮޑެއް ނޫނެވެ. ޓްރެއިނިންގައި އުޅުނު އިރު ޕިކަޕުޕިކަޕުގެ ފަސްހަ ފުރޮޅު ބުރިކަށީގައި ވާގަނޑެއް ޖަހާ، ދަމަން ޖެހުނެވެ. ރަނގަޅަށް މަސްވެސް ނުޖަހާ ޒާރާ ދެމުން އެއްވެސް ކަމަކަށް ނުވިއެވެ.\nއެއް އަތުން ޒާރާ ދަމަމުން ދިޔަ އިރު އަނެއް އަތުގައި، ބަޑި އޮތެވެ. ފެނުނު ހާ މީހަކަށް އެއިން ބިރު ދައްކަމުންދިޔައީ، މަސްލަހަތަށްވެސް ވިސްނާލުމެއް ނެތިއެވެ.\nގެސްޓް ހައުސުން ނުކުމެވުމުން އަހަރެން ވިސްނީ، ޒާރާ ލޯންޗާއި ހަމައަށް ގެންދާނެ ގޮތެކެވެ. ޒާރާ ދެމުން އުނދަގޫ ނުވި ނަމަވެސް، ފައިގެ ރިހުން ގަދަވާކަން އިހުސާސް ވެއެވެ. މާލެ ނޫންކަމުން ކާރެއްހާމިންވަރުވެސް މަގުމަތިން ފެންނާކަށް ނެތެވެ. ދުއްވާ އެއްޗެއް ނުހޯދާ، ބަނދަރާ ހަމައަށް ދިޔުމަކީ ނާދިރު ކަމެކޭ ހިތަށް އެރިއެވެ. ފުލުހުން ނޫޅޭ ރަށެއް ކަމެއްވެސް ނޭނގެއެވެ. އަނެއްކޮޅުން، އެބައިމީހުންގެ އިއްޒަތްތެރި ސަފީރު، މަގުމަތިން ދަމާފައި ގެންދާތަން ފެނިއްޖެ ނަމަ، ރައްޔިތުންވެސް އައިސް ގަޔަށް ބޮލަށް އަރައިގަނެފާނެއެވެ.\nއުޅަނދެއް ހޯދަން ދާން ހިނގައިގަތީމެވެ. ހިރަފުސް ވެލިގަނޑުގައިވެސް ޒާރާ ދަމަމުންނެވެ. އެހެން ގެންދިޔުމަކީ، އަހަރެންނަށްވެސް ނުރައްކާތެރި ކަމެއްކަން ވިސްނެއެވެ. ނަމަވެސް ބާއްވާފައި ދާން ހިތް ނޭދުނީއެވެ.\nކުރިން އައިސްފައި ނުވާ ރަށެއް ކަމުން، މަގުތަކެއް ރަނގަޅަކަށް ނުވެސް އެނގެއެވެ. ޖެހުނު ގޯޅިއެއް އަޅަމުން ޖެހުނު މަގަކުން ހިނގަމުން ދިޔައީމެވެ. ކުޅިވަރައިގެން އުޅެ ވިސްނޭ ވަރުގެ، ކުޑަކުދިން، އަހަރެން ފެނި ގޭގެއަށް ވަދެ ފިލަމުން ދިޔައެވެ. ނުވިސްނޭ ވަރުގެ ތުއްތު ކުދިން، އެހެންކުދިން، މައިންބަފައިންނަށް ގޮވައިގެންވެސް ގޭތެރެއަށް ވައްދަމުން ދިޔައެވެ. ރަށަށް ސަފަރުކަތްދަ އަރައިގެންވެސް އެކުދިން އެހާ ބިރެއް ނުގަންނާނެއެވެ.\nގެއެއްގެ ދޮށުގައި އޮތް ޕިކަޕެއް ފެނި، ދޮރުގެ ބިއްލޫރިގަނޑު ތަޅާލާފައި، ދޮރު ހުޅުވާ އެއަށް އެރީމެވެ. ސްޓަރޓް ކުރަން މަސައްކަތް ކުރަނިކޮށް ތަންކޮޅެއް ދުރުން އެހެން ޕިކަޕެއް އަންނަނިކޮށް ފެނުނެވެ. އިތުރު ވިސްނުމަކަށް ނުގޮސް އަހަރެން ހުއްޓިލީ ސީދާ މަގު މެދުގައެވެ. ދުއްވަން އިން މީހާއަށް އަހަރެން ފެންނަހާ ކައިރިވުމުން ބަޑި ނަގާ ރީލޯޑް ކޮށްލީމެވެ. ރަށުގެ ރައްޔިތުން މި ވައްޓާލެވެނީ ކިހާ ބޮޑު ބިރުވެރިކަމެއްގެ ތެރެއަށް ކަން ނުވިސްނާ ބަޑިން ވަޒަނެއް ދޫކޮށްލީމެވެ. ދިމާ މައްޗަށެވެ. ވައިކަފަމުން ވަޒަން، މައްޗަށް އަރައިގެން ދިޔައިރު، އިވުނު އަޑުން، ކަންފަތްތައް ބައްވާހާވެއެވެ. ފަރިތަވެފައި ވުމުން އަހަރެން އެ އަޑަށް ނުސިހުނަސް، ރަށުގައި ތިބިއްޔާ ތިބިހާ ބައެއްގެ މޭގަނޑު އަނގަޔަށް އަންނާނެކަން ޔަގީނެވެ.\nދުއްވަން އިން މީހާއަށްވެސް ވީ އެވަރެވެ. ޕިކަޕު ހުއްޓާލީ ހަމަ ކުއްލިއަކަށެވެ. އަހަރެން އަވަސްއަވަހަށް ހިނގައިގަތީމެވެ. ހިރަފުހާއި ވެއްޔާ، މޮޑެވިފައ އޮތް ޒާރާ ދަމަމުންނެވެ. ޕިކަޕު ދުއްވަން އިން މީހާ، އަހަރެންނަށް، ކުރަން ބޭނުންވި ކަންތައް ކުރުމުގެ ފުރުސަތު ދީގެން އިނެވެ.\nވަރަށް ޙާލުން، ޒާރާ، ޕިކަޕުގެ ފަހަތަށް ލީމެވެ. ދުއްވާ ބައިގެ ދޮރު ހުޅުވާލީމެވެ. ދުއްވަން އިނީ ބިދޭސީ މީހެކެވެ. އިނީ ބިރުން ވިރިވިރިއެވެ. ހިންދިރުވާލަންވެސް ނޭނގިފައެވެ.\n"ފައިބާ." އަހަރެން އަމުރުކޮށްލީމެވެ. އެމީހާ އެއަމުރަށް ބޯލެނބީ، ސިކުންތެއްވެސް ލަސްކުރުމެއް ނެތިއެވެ.\nޕިކަޕަށް އަރާ ދުއްވާލީމެވެ. އަލަށް ދުއްވާ އެއްޗެއްކަމުން، ގޭގޭގެ ފާރުތަކުގައި، ގޭނެމުންވެސް ދިޔައެވެ. ޗާޓަށް ބަލަމުން، ވަރަށް އުނދަގުލުން ބަނދަރާއި ހަމައަށް ފޯރިއެވެ. ލޯންޗު ބޭއްވި ދިމާލާއި ކައިރި ކުރީމެވެ. ޒާރާ ބާލަން އުޅެގަތް ވަގުތު ދުރުން ޕޮލިސް ވޭނެއް އަންނަތަން ފެނުނެވެ. ދަތްކުނޑި ވިކައި ގަނެވުނެވެ. އެމީހުން އަންނަމުން ދިޔައީ ބާރު ދުވެއްޔެއްގައެވެ. އަހަރެންވެސް އަތްމަތި އަވަސްކޮށްލީމެވެ.\nޕިކަޕުން ބަނދަރުގެ ގާވެލިގަނޑުގެ މައްޗަށް ޒާރާ ވައްޓާލީމެވެ. އަދި ކުރިންހެން ދަމާފައި، ގެންގޮސް ލޯންޗަށް އެރުވީމެވެ. ފުލުހުންނަށް އާދެވުނީ އަހަރެން ލޯންޗު ސްޓަރޓް ކޮށްލިތަނާއެވެ.\nއެހެން ހުރިހާ އުޅަނދަކަށްވުރެ މޮޅަށް ލޯންޗު ދުއްވަން އެނގޭކަން އެއީ އަހަރެންގެ ނަސީބެވެ. ފަޅުން ނުކުތީވެސް އިންޖީނު މެކުހަށް ޖަހައިގެންނެވެ.\nއަހަރެންނަށް ދެވުނީ ތަންކޮޅަކަށެވެ. ޒާރާ ހޭ އެރީއެވެ. އައި ސިނގުރުޅިން، ހުންގާނުގައި، ދެތިންފަހަރަކު އަތުން ޖެހީމެވެ. އަދި، ޒާރާ މުޅިން ހޭވެރިވުމުގެ ކުރިން، ދެވަނަ އިންޖެކްޝަނެއް ޖެހީމެވެ.\nދުއްވަމުން ދިޔައިރު، ފަހަތް ބެލެމުން ދިޔައީ، ފުލުހުން އާދޭތޯއެވެ. ހެލިކޮޕްޓަރެއްގައި، އައިސް ހުއްޓުވާފާނެއޭވެސް އަހަރެންގެ ހިތް ބުނަމުން ދިޔައެވެ. ދުއްވޭނެ އެންމެ ބާރުމިނެއްގައި ދުއްވަމުން ދިޔައިރު، ތެޔޮ ހުސްވެގެން ތެޔޮ އަޅަން ވެސް ޖެހުނެވެ.\nހާސްކަމުގައި، ހިތް ތެޅިތެޅި އޮތް ޙާލު އަހަރެންގޮސް، ސަފާރީއަކާއި ކައިރިކޮށްލީމެވެ. ލޯންޗު ދުއްވަމުން ދިޔައިރު، އަހަރެން އެމްއެސްއޭއަށް އަންގައިގެން ހަމަ ޖެއްސި އެއްޗެކެވެ. ސީދާ މައި އިދާރާއަށް ދާން އުނދަގޫވެދާނޭ ހިތަށް އެރުމާއި އެކު، މާ ގިނަ އިރު ދުއްވަން އުޅެގެން ފުލުހުންނަށް ފެނިދާނެ ކަމުގެ ބިރުވެސް އޮތުމުންނެވެ.\nސަފާރީ ތެރެއިން، ނުކުތީ ޝައިހާނާއި އަށެކެވެ. އަށެއް އައިސް، ލޯންޗަށް އެރީ، އެތެރޭގައި މީހަކު އޮތްކަން އެނގިގެންނެވެ.\n"މީތަ އެ ޒާރާއަކީ؟" އަށެއް އުޑަފައިން، ޒާރާ ގާތު އިށީނދެ އިނދެ، ދެލޯ ވެއްޓޭވަރަށް ބޮޑުކޮށްގެން ބަލަމުން ދިޔައެވެ.\n"ކަލޭ ކިހިނެއް މީނަ އަތުޖެއްސީ؟" އަށެއް އަނެއްކާވެސް ސުވާލުކޮށްލިއެވެ. އަހަރެން ވަކި ޖަވާބެއް ނުދީ، ޒާރާ ސަފާރީއަށް އަރުވަން، ދެ ކޮނޑުގައި ހިފީމެވެ. އަހަރެންނަށް ބަލަން އިރުކޮޅަކު ހުރެފައި އަށެއްވެސް ބައިވެރިވިއެވެ.\nއަހަރެންގެ އެދުމުގެ މަތިން، ސަފާރީގައި އުޅުނު ފަޅުވެރިއަކު، އަހަރެން އައި ލޯންޗުގައި ފޮނުވާލީމެވެ. އެ ލޯންޗު ޓްރެކް ކޮށްފާނެ ކަމުގެ ބިރަށެވެ. ޝައިހާނާއި އަށެއްގެ ސުވާލުތަކަށް ނިމުމެއް ގެންނަމުން، އަހަރެން ހުރިހާ ކަމެއް އަކުރުން އަކުރަށް ކިޔައިދިނީމެވެ.\n"މީނަ ހޭ އެރުމުގެ ކުރިން އެމްއެސްއޭއަށް ގެންދަންވީ." އަހަރެން ޚިޔާލު ފާޅުކޮށްލީމެވެ. ދެންތިބި ދެމީހުންވެސް އެ ޚިޔާލަށް އެއްބަސްވިއެވެ.\nލޮނުގަނޑު ކަފަމުން ލޯންޗެއް އަންނަތަން ފެނުނެވެ. އަންނަން އެދިފައިވުމުން، އައިމަން ސަރ ނުވަތަ، އެހެން ޒީރޯވަންއެއް ކަމުގައި ޔަގީންކޮށްގެން އިންތިޒާރުގައި ތިބީމެވެ. ހީކުރެވުނު ގޮތާއި ޚިލާފަށް، އައީ ތިންމީހުން އެކީއެވެ.\nއެމީހުނަށްވެސް ވީނުވީ އަލިފުން ޔާއަށް ކިޔައިދިނީމެވެ. އެމްއެސްއޭއަށް ޒާރާ ގެންދިއުމަށް، ހެލިކޮޕްޓަރަކަށް އައުމަށް އެންގީމެވެ.\n"މަށަށް ފެންނަނީ ރިފާޝާ، ލޮކޭޓް ކޮށްފަ ތިބި އެންމެންވެސް ހައްޔަރު ކުރަން." އައިމަން ސަރ ބުނެލިއެވެ. އެ ބުނުމަށް ދެންތިބި ބޮޑެތި މީހުން ބޯ ޖަހާލިއެވެ. ޝައިހާންވެސް އެމީހުންގެ ކޮޅަށް ތާއިދު ކުރާކަމަށް ބުންޏެވެ.\n"އެމީހުން ހައްޔަރު ކޮށްފިއްޔާ، ގޭންގުގެ ބާކީ މީހުން ކޮންމެ ފަދަ ކަމެއްވެސް ކޮށްފާނެ. ދެން އަހަރެމެން ކިހިނެއް ހަދާނީ؟؟" އަށެއް ސުވާލު އުފެއްދިއެވެ. އަހަރެންނެކޭ އެއްވަރަށް ނުވަތަ، ގިނަ ދުވަހު އުޅުމުގެ ސަބަބުން، އަހަރެންނަށްވުރެ ބޮޑަށްވެސް، ގޭންގުގައި، ލީޑަރުންނަށްވުރެ ދަށުގައި އުޅޭ މީހުންގެ ފެންވަރު އަށެއް ދަންނަނީއެވެ.\n"އެމީހުން އަޅާނެ ފިޔަވަޅެއް ނޭނގޭތީ އަހަރެމެން އެއްވެސް ފިޔަވަޅެއް ނާޅާ ތިބުމަކީ އެއްވެސް ގޮތެއް ނޫނެއްނު. މި ވަގުތު ޕްލޭން ބީ އެއް ނެތަސް، އެމީހުން އިތުރު ފިޔަވަޅެއް އަޅައިފިއްޔާ އަހަރެމެން އަނެއްކާވެސް އާ ރޭވުމެއް ރާވާނީ." އަހަރެން އަހަރެންނަށް ވިސްނޭ ގޮތް ހާމަ ކުރީމެވެ.\nއެންމެން އެއްބަސް ވުމުން، އަށެއްވެސް އިތުރަށް ދެކޮޅެއް ނުހެދިއެވެ. ޒާރާ ރަނގަޅަށް ހިލިހިލާ ޖަހާފައި، ހެލިކޮޕްޓަރު ކައިރި ކުރެވޭ ދިމާލަކަށް ދިޔުމަށް، އަހަރެމެން ބަލައި އައި ލޯންޗަށް އެރީމެވެ.\nރޭންޖުގެ އެއް ފިތް އިންދާ، އަހަރެންގެ ފޯނު ރިންގުވާން ފެށްޓެވެ. ހައިރާން ކަމާއި އެކު ޖަވާބު ދިނީމެވެ. އިފްރީން އަހަރެންނަށް ގުޅަން ޖެހޭ ސަބަބެއް އޮވެފާނެ ކަމަށް ޤަބޫލު ނުކުރެވިފައެވެ.\n"ހަލޯ؟" މަޑުމަޑުން އަހާލީމެވެ.\n"ރި ރި ރިފާޝާ." އަޑު އަންނަމުން ދިޔައީ ކެނޑިކެނޑިގެންނެވެ. ހަމަ އެއާއި އެކު، އިފްރީނުގެ އަޑުގައި ތުރުތުރުލުމެއް ހުއްޓެވެ. އިފްރީން އިތުރު އެއްޗެކޭ ބުނުމުގެ ކުރިން ބާރު އަޑެއް އިވިގެން ދިޔައެވެ. ހީވީ މީހަކު ވަރަށް ބާރަށް، އިފްރީންގެ ގައިގައި އެއްޗަކުން ޖެހީހެނެވެ. އިފްރީންގެ ބާރު ހަޅޭކުގެ އަޑާއި އެކު، ފޯނު ވެއްޓި ޖެހުނު އަޑު އިވުނެވެ. ނަމަވެސް ފޯނު ކޯލުނުކެނޑި އޮތެވެ.\n"ރި ފާޝާ... ހި..ހި..ހިމްޔާން.." ކަރުބުޑުން، އިފްރީން ހަޅޭއްލަވާ އަޑު އިވުނެވެ. އަޑު އަންނަމުން ދިޔަލެއް މަޑުކަމުން، ފޯނު އޮތީ ފުދޭވަރަކަށް ދުރުގައިކަން އެނގުނެވެ.\nހިހިމްޔާން... މަ މަރު.." އިފްރީންގެ އަޑު އައީ އެ ހިސާބަށެވެ. ލޯންޗު ރޭންޖު ލިބޭ ހިސާބުން ބޭރުވެ ފޯނު ކޯލު ކެނޑުނީއެވެ. ކަންފަތަށް ޖަހައިގެން ހުރި ފޯނު މަޑުމަޑުން ތިރިކޮށްލީމެވެ. ވިސްނެމުންދިޔައީ ކޯޗެއްކަމެއް ހުދު އަހަރެންނަކަށްވެސް ނޭނގެއެވެ. ވެފައިހުރި އުދާސް، ދާތިކި ތަކެއްގެ ސިފައިގައި ނިތްކުރި މަތިން ފާޅުވިއެވެ.\nލޯންޗު، ދާންޖެހޭ ހިސާބަށް ފޯރުމުން، ދުވެލި މަޑުކޮށްލިއެވެ. މަތިން، ހެލިކޮޕްޓަރުގެ ބާރު އަޑުއިވުނެވެ.\n"ކިހިނެއް ވީތަ؟ ކާކުތަ ގުޅީ؟" އަހަރެން ހުއްޓުން އަރާފައި އިން މަންޟަރު ފެނި ޝައިހާން އަހާލިއެވެ.\n"އިފްރީން." އަހަރެންގެ ދެތުންފަތް ދޭތެރެއިން އަޑު ނުކުތީ ވަރަށް މަޑުންނެވެ.\n"ކީކޯ ބުނީ؟" އައިމަން ސަރ ޝައުގުވެރި ރާގެއްގައި ސުވާލުކޮށްލިއެވެ.\n"ހިމްޔާން. މަރުވަނީޔޯ." އަހަރެން ތެދު ހާމަކުރީމެވެ. "މަ އެބަ ޖެހޭ ދާން.."\n"ނޫން.." ވަގުތުން އެންމެން ދެކޮޅު ހެދިއެވެ. ނަމަވެސް އަހަރެންގެ ސިކުނޑީގައި ވީ ހުސްވެސް ވަސްވާހެވެ. ވާ ނުވާ އެނގެން ހިތް ދިޔައީ ރޮމުންނެވެ.\n"ކައެމެން ޒާރާ ގެންގޮސް ހައްޔަރު ކޮށްފަ، ޒުބެއިރާ ބެހޭ މައުލޫމާތު ހޯދާ. އެހެން މީހުން ހައްޔަރުވެސް ކުރޭ. މަ އަންނާނަން." އަހަރެން ބުނީމެވެ. އޭޒެޑްގެ މައުލޫމާތު، އަލްޔަސް، ވަނީ އެންމެނަށް ކިޔައިދީފައި ކަމުން އެ މީހުން އެކަމާއި ދެކޮޅެއް ނުހެދިއެވެ.\n"އޭ.. ގޭންގު މީހުން ކައެ އޮތީ ބްލެކް ލިސްޓަށް ލައިފަޔޭ. ނުރައްކާތެރި މީހަކޯ ލޭބަލްކޮށް، ހޯދަން އަންގާފަ އޮތީ.." އަށެއް ބުނެލިއެވެ. ބަނދަރުންނާއި، ޒާރާ އިން ރަށުން، އެ ގްރޫޕްތައް އެވަރަށް އެ ބެލީ މިހެންވެ ތާއެވެ. އަށެއް އެ މައުލޫމާތު ފޯރުކޮށްދިނީ އަހަރެން ދިޔުމަށް ހުރަހަކަށް ނަމަވެސް، އަހަރެން ހުރީ ގޮތްދޫކުރާ ކަހަލަ ގޮތަކަށް ނޫނެވެ. ރާއިން ކުޅުނީ ޑްރާމާއެއް ނަމަވެސް، އިފްރީން ޑްރާމާ ކުޅެފާނެ ކަމަށް ޤަބޫލުކުރަން ދަތީއެވެ. ތެދު އަމިއްލަ ލޮލުން ބަލަން ބޭނުންވަނީއެވެ.\n"މަށަށް މަގޭ ނަފްސު ބެލޭނޭ." ފަހުގެ ނިންމުން އިއްވާލީމެވެ. އިތުރަށް އެއްވެސް މީހަކު އެއްޗެކޭ ނުބުންޏެވެ. އަހަރެންނަކީވެސް އަމިއްލަ އިޚްތިޔާރުތަކެއް ލިބިގެންވާ މީހެކެވެ. އަހަރެން ނިންމާ ގޮތް ބަދަލުކުރުމަކީ އެމީހުން ކުރަންޖެހޭ އަދި ކުރެވޭނެ ކަމެއްވެސް ނޫނެވެ.\nއެންމެން، ޒާރާ ގޮވައިގެން ހެލިކޮޕްޓަރަށް އެރުމުން، އަހަރެން، ލޯންޗުގައި، މާލެއާއި ވީކޮޅަށް ދުއްވާލީމެވެ.\nޚަބަރުތަކުގެ ފަލަ ސުރުޚީގައި ޒާރާ ވަގަށް ނެގި ވާހަކައެވެ. އަހަރެންނަކީ ކާކުކަން ނޭނގުނު ނަމަވެސް، މޫނު ނިވާކޮށްގެން އުޅުނު އަންހެން ކުއްޖާ ފުލުހުންގެ ވޯންޓެޑް ލިސްޓުގެ އެންމެ ކުރީގައެވެ. މުޅި ގޭންގުގައި ރިފާޝާ އާއި އެޖު ބޭވަފާތެރިވި ޚަބަރެވެ. އެއެންމެންވެސް އަހަރެން ހޯދުމަށް އަތުކުރި އޮޅާލާފައެވެ. ދެވެން މި އުޅެނީ އަހަރެން ހޯދަން އުޅޭ ދެބައި މީހުންވެސް އެންމެ ގިނަ ތަނަށްކަން އެނގެއެވެ. ނަމަވެސް ފަސްޖެހުމެއް ނެތި، މާލޭގެ ބަނދަރުގައި ފައިތިލަ ޖައްސާލީމެވެ.\nއިރު ދިޔައީ އޮއްސޭށެވެ. މީހުން މެރުން ޢާންމުވެފައި ވީ ވަރުން، އެހެންޏާ ދުވަހަކު މަދު ނުވާވަރަށް، ހެލިފެލިވެ އުޅޭ މީހުންމަދެވެ. ވަކިން ޚާއްސަކޮށް އަންހެނުންނާއި ކުޑަކުދިންނެވެ.\nއަހަރެން ބޭނުންވީ ކާރެކެވެ. ސައިކަލެއްގައި ގޮސްފިނަމަ، މީހަކަށް ފެނި ފަޅާ އަރާފާނެތީއެވެ. ޓެބްލެޓް ބަލަމުން ހިނގަމުން ދިޔައީމެވެ. ގެއްލުން ދޭ ވަރުންނާއި ގެއްލޭ ވަރުން މާލޭގައި ޕާކުކޮށްފައި އެމްއެސްއޭގެ ކާރުތައްވެސް ހުންނަނީ، އަތުން ގުނާލެވޭވާ މަދުންނެވެ.\nވަރަށް ޙާލުން، އެމްއެސްއޭގެ ޑްރައިވަރެއް އޯކޭ ކުރީމެވެ. އަހަރެން ބުނި ތަނަށް ކާރު އައިސް ހުއްޓާލުމުން މަޑުމަޑުން ގޮސް އެރީމެވެ. ދާންވީ ތަނެއް ބުނުމުގެ ބަދަލުގައި އަހަރެން ދައްކާލީ އިފްރީންގެ ލޮކޭޝަނެވެ. ހިމްޔާނާއި ދެމީހުން ދާދި ގާތުގައި އެއް ތާކު ތިބުމުން، އަހަރެންގެ ހިތުގެ ނުތަނަވަސްކަން ވަކިން ބޮޑެވެ.\nކާރު މަޑުކޮށްލުމުން، އަހަރެން ފައިބާ ހިނގައިގަތީމެވެ. އިފްރީނާއި ހިމްޔާން ހުރި ކަމަށް ދައްކާ ފްލެޓަށް ވަނުމަށެވެ. މާރާމާރީގެ ޢަމަލުތަކުގެ ސަބަބުން، ހުޅުމާލޭގައިވެސް ވީ މަރު ފަދަ ހިމޭން ކަމެކެވެ.\nދެފަރާތް ބަލައިލާ ހޯދާލީ، ޕޮލިހެއް، ކައިރި ހިސާބަކު ހުރިތޯއެވެ. އެތެރެއަށް ވަންނަން ދާންވެގެން އެނބުރުނު ވަގުތު ވަރަށް ބާރަށް ދުވެފައި މީހަކު ނުކުތެވެ. މޫނު ސާފު ވުމުގެ ކުރިން، އެމީހަކު ކުރިއަށް ވުރެ ބާރަށް ދުއްވައިގަތެވެ. ވިސްނާނެ އެއްޗެއް ނޭނގިފައި، އަހަރެން އެތެރެއަށް ވަންނަމުން ސްކްރީނަށް ބަލައިލީމެވެ.\n"ހިމްޔާން؟" އަނެއްކާވެސް އަހަރެންގެ ސިކުނޑީގައި ސުވާލެއް އުފެދުނެވެ. އެހާ ބާރަށް ދުވެފައި ހިމްޔާން ދާން ޖެހުނީ ކީތްވެތޯއެވެ. ސްކްރީނުން ދައްކާ ގޮތުންނަމަ، ދުވެފައި އެ ނުކުތީ ހިމްޔާނެވެ. އަދި މިހާރު މިސްރާބު ހުރީ، ސީދާ ބްރިޖާއި ދިމާލަށެވެ. ދަތުރު ކުރަމުން ދިޔަ ސްޕީޑުން، އިނީ ސައިކަލެއްގައި ކަން ޔަޤީންވިއެވެ.\nވިސްނަން ވަގުތުތައް ބޭކާރު ކުރުމުގެ ބަދަލުގައި، އިފްރީން ހުރި ބަޔަށް ވަންނަން އަވަސްވެގަތީމެވެ. ތަޅު ނުލައި ހުރި ދޮރު މަޑުމަޑުން ހުޅުވާލީ، މީހަކު ހަމަލާއެއްވެސް ދީފާނެ ކަމަށް ސަމާލުވެ ހުރެއެވެ.\nއެއްވެސް އަޑެއް ބަޑެއް ނީވުމުން، އަހަރެން މިސްރާބު ޖެހީ، ހުރި ތިން ކޮޓަރީން، އިފްރީން ހުރި ކޮޓަރިއާއި ދިމާލަށެވެ. ތަޅުގައި ހިފައި އަނބުރާލީ އަޑެއް ނީވޭނެހާ މަޑުމަޑުންނެވެ. ނަމަވެސް ދެން ފެނުނު މަންޟަރުން، އަހަރެންނަށް ހުރިތަނަށް ތިރިވެވުނީއެވެ. ލިބުނު ހައިރާން ކަމުން، އިޚްތިޔާރެއްނެތި، ކަރުބުޑުން ތޫލި ހަޅޭކެއް ބޭރުވިއެވެ. ދެލޯ ބޮޑުކޮށްގެން ވެއްޓޭނަމަ، އެވަގުތު އަހަރެންގެ ދެލޯ އޮންނާނީ އަތުގައެވެ.\nދޮރުކައިރީ ވެއްޓި ތެޅިފައި އިފްރީންގެ ފޯނު އޮތެވެ. ފާރުތަކާއި ޓައިލްސްތައް އަދި ސީލިންގގައިވެސް ބުރާފައި ހުރީ ކެއްކި ރަތްކުލައިގެ ލެޔެވެ. ފާރުގައި ލެޓިނުން ޖުމުލައެއް ލިޔެފައި އޮތެވެ. ލެއިންނެވެ. ހިމްޔާނުގެ ޢަމަލެއް ކަމަށް ޤަބޫލު ކުރެވުނީ ލިޔެފައިވި ލިޔުމުންނެވެ.\n"މަށަށް އޮޅުވާލާފަ އެކަކަށްވެސް ނޫޅެވޭނެ! ވެރިކަމަކީ މަގޭ މިލްކެއް"\nއަހަރެންގެ ދެލޮލުން ކަރުނަ ހިލުނެވެ. އެހުރިހާ ހަޑިއަކާއިވެސް އެކު އިފްރީން އޮތް ޙާލު ފެނިފައެވެ. އެއް ލޮލަށް ވަޅިއެއް ހަރާލާފައި ވި އިރު، މޫނުމަތީ ލޭނޫން އިތުރު އެއްޗެއް ނެތެވެ. ސަލާމަތުން ހުރިލޯ، ވީ މެރިފައެވެ. ޖިންސާއި ޓީޝާޓުވެސް ކަފައިގެން ގޮސްފައިވިއިރު، ހަށިގަނޑުން އެއިރުވެސް ހޯސްލާފައި ލޭ ފައިބަމުން ދިޔައެވެ. އެ ހުރިހާ އަނިޔާއަކާއި އެކުވެސް، އިފްރީންގެ ފުރާނަ ނެތް މަސްގަނޑު އޮތީ ބިމަށް ދެމިފައެއް ނޫނެވެ. ކަރުގައި އައްސާފައި އޮތް ވާފަށުގެ އެއް ކޮޅު، އައްސާފައި ވަނީ، ފަންކަލުގައެވެ. ހަށިގަނޑު އެލިފައިވި އިރު، ފިލްމަކުންވެސް އެފަދަ ބިރުވެރި މަންޟަރެއް ނުފެންނަ ކަން ޔަޤީނެވެ.\nEach part is better than the previous one. Best story ever. Can’t wait to read the next parrrrrrt\nHaadha kurey ekm aslus vrh reethi nge next part v avahah up kollahchey??\nThank you…. N kuruvikamah varab bodah sorry.. Insha Allah maadhmaa next episode kiyaalan libeyne\nކުރީބަޔަށްވުރެވެސް މާފުރިހަމަ އިނގޭ?…ސިފަކުރުންތައްވެސް ވަރަށް ރީއްޗޭ ބުނެވޭނީ… ލިޔުންތެރިޔާއަށް ކާމިޔާބު އެދެން?…އެން ތެންކްސް ފޮރ ބިއިން މަ ބިގަސްޓް އިންސްޕިރޭޝަން…ލަވް ޔޫ މޮންޓިސް ?\nޝުކުރިއްޔާ މެގްނަމް… ތި ދެއްވާ ސަޕޯރޓަކީ އަޅުގަނޑަށްވެސް ލިބޭ އެންމެ ބޮޑު ހިތްވަރު.. ??\nވަރަށް ލޯބި އެ ލަވަ.. ހުނަރުވެރި ލިޔުންތެރިއެއް. ލަވަ ޕަބްލިޝްކުރަން ފަށަންވީނު\nHehe thankss ??\nVarah reethi mi part ves.. Mi vaahaka kiyaalaa hithun kiyaalevey abadhuves… Csnt wait for the next part.. When next part?\nwhen will the next part come?? I’m waiting monsta, I’m waiting. ♥\nThanks bulbul… Insha Allah, mondayga next episode up vaane\nޝުކްރަން… ކުރިއަށް އޮތް ބައިވެސް ވަރަށް އަވަހަށް ގެނެސްދޭން މި މަސައްކަތް ކުރަނީ.. އިންޝާ ﷲ މާދަމާ 23 ވަނަ އެޕިސޯޑް ކިޔާލަން ލިބޭނެ ??\ninthizaaruge guitar hithu threygaa.\nއިންޝާﷲ މާދަމާ މި ވާހަކައިގެ ކުރިއަށް އޮތް އެޕިސޯޑް ކިޔާލަން ލިބޭނެ.\nAsluves mi vaahaka v v v reeethi v ufaaaavehje .maaadhamaa ah mi inthizaaaru kurani.\nHubby buni miadhu up kuraanamey dhen oiyh bai but, still up nukurey\n“ލޯބިން ވީހާ، ދުވަހެއް އެކުގާ.\nވާތީ ޔާރާ ބިންވަޅު ނެގިފާ….”?\nHUBBY KOBAA THA? adhives up kohdhevey varu nuvany tha boo boo\nMi story ge last episode site ahh fonuvaafa vee… Insha Allah varah avahah libeyne……. And, monsta akyy girl ehh ??\nMonsta ge hubby\nIn that case imma be your hubby. love you loabii\nDhen annaany last apposed tha\nmonsta age kihaa vareh? okay bunan beynun nooniyya nubunyas do you skate? mibuny skate boots use kohgen? I’m sooo curious\nWow!! Maa Shaa Allah!! This is the most uniquest story I ever read.\nAnd yes!! Rifaasha’s character is just wow…. She is really my inspiration and role model…. I want beadetective like her to bring out the darkside of people whom we thought are angels….\nAnd I want that syringe she had to locate people….☺\nAwwwwn…. Monsta you are reallyavery unique writer withacreative mind. Keep it up the great work ?\nI am eagerly waiting for the next episode ☺\n♥Monsta ge hubby\nmon you’reastar hamaastar no wonders why you chose monsta as you name. you got unique talent. ehen emmen usually liyaany thaakun thaaku nujehey Hindi drama style loabi ge vaahaka but you ge this vaahaka Is different


Final Test Kuriah Dhanikoh Kujjege Kulli Maraaeku Aailaa In Fun Hithaamaehggai - Vaguthu\nފައިނަލް ޓެސްޓު ކުރިއަށްދަނިކޮށް ކުއްޖެއްގެ ކުއްލި މަރާއެކު އާއިލާ ފުން ހިތާމައެއްގައި\nމަދީނާގެ ސްކޫލެއްގައި ކުރިއަށްދިޔަ ޓެސްޓެއްގެ ތެރޭގައި އެ ސްކޫލްގައި ކިޔަވަމުންދިޔަ ކުއްޖެއްގެ ހާލު ގޯސްވެ އުޅުމުގެ ތެރޭގައި މަރުވުމާއި ގުޅިގެން އާއިލާއާ، މުޅި ސްކޫލް ފުން ހިތާމައެއްގެ ތެރެއަށް ވެއްޓިޖެއެވެ.\nމުއާތު މުސްލިމް ސައްލޫމް އަލް އަވްފީ ނަމަކަށް ކިޔާ މި ކުއްޖާ މަރުވީ ގުދުރަތީ މަރަކުން ކަމަށް ރިޕޯޓްތައް ބުނެއެވެ.\nގައިސް ބިން ސާދް އަލް އަންސާނީ ސްކޫލްގައި ކިޔަވަމުން ދިޔަ އެ ކުއްޖާގެ ދިޔައީ ސްކޫލްގައި އެވަގުތު ކުރިއަށް ދިޔަ ޓެސްޓެއްގައި ބައިވެރިވެ ޓެސްޓު ހަދަމުންނެވެ. ޓެސްތް ހަދަން އިންދާ ކުއްލިއަކަށް އެ މުއާތު މާބޮޑަށް ބަލިވާން ފެށުމުން ޓީޗަރުންނަށް އެންގިއެވެ. އޭނާއަށް އެހީވުމަށް ޕެރެމިޑިކުން އައުމުގެ ކުރިން އަވްފީ ފުރަތަމަ ހޭނެތުނީއެވެ. ނަމަވެސް އިރުކޮޅެެއްގެ ތެރޭގައި މުއާތު ވަނީ ރަނގަޅުވެފައެވެ.\nއަދި އަނބުރާ ޓެސްޓަށް ދިޔުމަށް މުއާތު ބޭނުންވާކަމަށް ބުނި ނަމަވެސް، ސްކޫލުން އޭނާ ފޮނުވާލީ ގެއަށެވެ. ކާރެއްގައި މުއާތު ގެއަށް ފޮނުވާލުމުގެ އިންތިޒާމް ސްކޫލުން ހަމަޖެއްސިއިރު، ދެވަނަ ފަހަރަށް އޭނާ ހޭނެތުނީ ކާރު ތެރެއަށެވެ. ކާރު ތެރެއަށް މުއާތު ފެއިންޓްވުމާއި ގުޅިގެން ވަގުތުން އޭނާ ހޮސްޕިޓަލަށް ގެންދިޔަ ނަމަވެސް، އޭނާ ވަނީ މަރުވެފައެވެ.\nމުއާތުގެ ބައްޕަ ނޫސްތަކަށް ބުނިގޮތުގައި، އޭނާއަކީ ބަލިވާ ކުއްޖެއް ނޫނެވެ. އަދި އެ ދުވަހުވެސް އޭނާ ބައްޔެއް ނޫނެވެ. ބެލެވޭތުގައި އެއީ ގުދުރަތީ މަރެއްކަމަށްވެސް އޭނާ ބުންޏެވެ.\nއެ ސްކޫލްގެ ޕްރިންސިޕަލް ބުނީ، މުއާތުއަކީ ކިޔެވުމަށްވެސް ވަރަށް ރަނގަޅު ކުއްޖެއް ކަމަށެވެ. އަދި އެފަދަ ކުއްޖެއް މަރުވުމަކީ ހިތާމަ ހުރިކަމެއް ކަމަށްވެސް ވަނީ ބުނެފައެވެ. އެ ސްކޫލްގެ މުވައްޒަފުންނާއި ޓީޗަރުން ވަނީ އަވްފީގެ އާއިލާއަށް ހިތްވަރުދީ ކެތްތެރިވުމަށް ނަސޭހަތް ދީފައެވެ.\nޖެނުއަރީ 13, 2018 - 09:36\nތި ހަމަ ކޯފާއެއް\nޖެނުއަރީ 12, 2018 - 14:29\nސުވަރުގޭގެ ނިއުމަތް ދެއްވާށި\nމަސައްކަތުން ދުވަހެއް: މިއީ ހިތްވަރު ގަދަ މަންމައެއްް\nއުމުރުގެ ބޮޑުބައި ވަރުބަލިކަމެއް ނެތި ހިލޭ ސާބަހަށް ޤުރުއާން އުގަންނައިދިނުމުގައި\nކޮންކްރީޓް އެނދެއްގައި ނިދައި ހެދި ޑެނީ އަލްވޭސްގެ ހިތި މާޒީ އެނގޭތަ؟\n5 ދުވަސް ކުރިން 2


އެންމެފުރަތަމަ އިހުލާސްތެރިވާންވީ އާންމު ރައްޔިތުން!! - MV Times\nއެންމެފުރަތަމަ އިހުލާސްތެރިވާންވީ އާންމު ރައްޔިތުން!!\n0 December 5th, 2012 - 7:09 PM\nދިވެހި ރާއްޖޭގައި މިއަދު މި ވަނީ ކަންތައްތައް ހައްދު ފަހަނަ އަޅާފައޭ ބުނި ކަމުގައި ވިޔަސް، އެއި ދޮގެކޭ ބުނާނެ މީހަކު މިއަދު ހަމަ ނުވާނެ އެވެ. ސަބަބު ތަކެއް ނެތިއެއްވެސް ނޫނެވެ. އޭގެ ފަހަތުގައި ވަރަށް ގިނަ ސަބަބު ތަކާއި، ވަރަށް ގިނަ މީހުންގެ އިހުމާލުވުން އެކުލެވިގެންވެ އެވެ. އާންމު ރައްޔިތުންނާއި ހަމައިން ފެށިގެން ސަރުކާރުގެ އެންމެ މަތީ ފެންވަރުގެ ބޭފުޅުންނާއި ހަމައަށެވެ. އެއް ބަޔަކު ދީން ހަތިޔާރަށް ހަދާ ކަމުގެ ތުހުމަތު އަޅުވާއިރު އަނެއް ބަޔަކު އަޅުވަނީ ޓެރަރިސްޓުންގެ ތުހުމަތެވެ. އަދި އެކި މީހުން ގާނޫނު އަސާސީ މާނަ ކުރަނީ އެކި ގޮތް ގޮތަށެވެ.\nމިކަންތައް މިހެން އޮތް ކަމުގައި ވިޔަސް ރައްޔިތުންނާއި، ރައްޔިތުންގެ ފައިސާއިން މުސާރަދީ ރައްޔިތުންނަށް ހިދުމަތް ކުރަން ބައިތިއްބާފައި ތިބޭ ބޭފުޅުންނާއި އެއްވަރު ވެގެން ނުވާނެ އެވެ. މުޅި ދައުލަތުގެ ބަޖެޓާއި، ދައުލަތުގެ ދަރަންނާއި އަދި ދައުލަތުގެ ފައިދާ އަކީ ވެސް ދިވެހި ރާއްޖޭގެ އެންމެހާ ލޮބުވެތި ރައްޔިތުންގެ ބޮލުގައި އެޅިފައިވާ ތަކެއްޗެވެ. އަދި މި ފައިސާއިން ވަކި ބަޔަކަށް މުސާރަދީ ހަރަދު ކުރަނީ ކަންތައްތައް ބެލެހެއްޓުމަށެވެ. އެންމެ އިސްވެރިންގެ ބެލުމުގެ ދަށުން ރައްޔިތުންނަށް ހިދުމަތް ކުރެއްވުމަށެވެ. އެއްބަޔަކު އައިޑީކާޑު ހަދާ ދޭއިރު އަނެއް ބަޔަކު ލައިސެންސް އާ ކުރުމުގައި މުޅި ދުވާލު ހޭދަ ކުރެ އެވެ. އެއް ބަޔަކު ގައުމުގެ ސަލާމަތީ ކަންތައްތައް ބަލަހައްޓަމުން ދާއިރު އަނެއް ބަޔަކު ކުށްކުރާ މީހުން ހިފައި ހައްޔަރު ކުރުމުގައި އަވަދި ނެތި އުޅ ެއެވެ. މީ ކޮންމެ ދުވަހަކުވެސް ހިނގަމުންދާ ކަންކަމެވެ. އަދި މިމަސްއޫލިއްޔަތުތައް ހަވާލުވެފައިވާ ފަރާތްތަކުގެ އިހުމާލުގެ ސަބަބުން މިތަން ތަނުގެ ޕްރޮޑަކްޓިވިޓީ ވަރަށް ބޮޑުތަން ދަށްވެ ރައްޔިތުންނަށް އެތަކެއް ގެއްލުމެއްވެ އެވެ.\nގައުމެއްގައި ކަންތައްތައް ރަނގަޅަށް ދާނީ ހުރިހާ ބޭފުޅުންވެސް ވަރަށް ޒިންމާދާރު ވެގެންނެވެ. ސަރުކާރުގެ ކަންތައްތަކާއި އަދި މި ހުރިހާ ބޭފުޅުން ޒިންމާ އަދާކުރަމުންދާ ގޮތް ބެލޭނެ މިނިވަން މުއައްސަސާ ތަކެއްހުރެ އެވެ. މި މުއައްސަސާ ތަކަކީ ރައްޔިތުންނަށް ހިދުމަތް ފޯރު ކޮށްދެނީ އިހްލާސްތެރިކަމާއި، އިންސާފުވެރިކަމާއި އެކުތޯ ބަލަން ކަނޑައަޅާފައިވާ މިނިވަން މުއައްސަސާތަކެ ކެވެ. ހިއުމަން ރައިޓްސް ކޮމިޝަން، ސިވިލް ސަރވިސް ކޮމިޝަން، ޖުޑިޝަލް ސަރވިސް ކޮމިޝަން، ޕޮލިސް އިންޓެގްރިޓީ ކޮމިޝަން އަދި އެލެކްޝަންސް ކޮމިޝަން ކަހަލަ އެތަކެއް މުސްތަގިއްލު މުއައްސަސާ ތަކެއް ވަނީ އުކުލަވާލެވިފަ އެވެ. މިއަދު މި މުއައްސަސާތައް ބޮއްސުން ލައިގެން ގޮސްފައި އޮތުމަކީ އަޅުގަނޑުމެން ރައްޔިތުންނަށް ކުރިމަތި ވެފައިވާ ވަރަށް ބޮޑު ގޮންޖެހުމެ ކެވެ. މިއިން ކޮންމެ މުއައްސަސާއެއްގެވެސް މެމްބަރުން އައްއަނުކުރަނީ ރައްޔިތުންގެ މަޖިލީހުންނެވެ. މިހެންކަމުން މިއިން ކޮންމެ މުއައްސަަސާއެއްގެ މަސްއޫލިއްޔަތުވެސް ރައްޔިތުންގެ މަޖިލީހުގައި ކުޑައެއް ނޫނެވެ.\nއެއްވެސް ޝައްކެއް ނެތް ގޮތުގައި މި ހުރިހާ ބާރުތަކެއް ފެށެނީ ރައްޔިތުންގެ ކިބައިންނެވެ. ރައްޔިތުންނަށް ބާރު ލިބޭ ހިސާބަކީ ވޯޓެވެ. ކޮންމެ ވޯޓަކީވެސް ވަރަށް މުހިންމު ވޯޓެކެވެ. ރައްޔިތުންގެ ބާރު އިޙްލާސްތެރި ގޮތުގައި ބޭނުން ކޮށްގެން ނޫނީ ރައްޔިތުން ތަމްސީލު ކުރާ އެހެނިހެން ފަރާތްތައް އިޙްލާސްތެރިއެއް ނުވާނެ އެވެ. ޕާރޓީގެ ޓިކެޓުގައި ނިކުންނަ މެމްބަރަށް ވޯޓު ދޭ ފަދައިން ޕާރޓީގެ ތެރެއިން ރަނގަޅު އިޙްލާސްތެރި ކެނޑިޑޭޓެއް ނެރުމަށްޓަކައި ޕާރޓީގެ އާންމު މެމްބަރުން މަސައްކަތް ކުރަން ޖެހޭނެ އެވެ.\nމިއަދުން ފެށިގެން ހުރިހާ ބޭފުޅުންވެސް އަޒުމް ކަނޑަ އަޅާށެވެ. ޕާރޓީގެ ޓިކެޓްގައި ވެސް ނިކުންނަހާ ކެނޑިޑޭޓަކަށް ވޯޓު ދޭކަށެއް ނުޖިހޭނެ އެވެ. އޭގެ ބަދަލުގައި ރަނގަޅު ކެނޑިޑޭޓަކަށް ވޯޓު ދެމާ ހެއްޔެވެ. މިކަންތައް މިހެން ކޮށްފިއްޔާމުން ޕާރޓީއަށް އެހާ ހިސާބުން ރަނގަޅު ކެނޑިޑޭޓުން ނެރުމަށް މަޖުބޫރުވެ އެވެ. އަދި ކޮރަޕްޓް މީހުނާއި އަމިއްލަ ފައިދާއަށް އުޅޭ މިހުންނަށް ޖާގަ ނުދެމާ ހެއްޔެވެ. އެމީހުން ބާރު ވެރި ކުރުމުގެ ބާރު އޮތީ ރައްޔިތުންގެ އަތްމަތީ ގައިކަން އަބަދުވެސް ހަނދާން ކުރާށެވެ. އެހެން ނޫނީ ކަންތައްތައް ބޮއްސުން ލައިގެން ގޮސް މި ދިވެހި ރާއްޖެ ބަނގުރޫޓް ވުމަކީ ވަަރަށް ގާާތް ކަމެކެވެ.


ބުދަ ،30 މެއި 2018 / 10:28\nފުވައްމުލަކު ޕޮލިސް ސްޓޭޝަނުން ތަޙްޤީޤް ކުރަމުންދާ މާރާމާރީ މައްސަލައަކާ ގުޅިގެން މީހަކު ހޯދުމުގެ މަސައްކަތް ފުލުހުން ދަނީ ކުރަމުންނެވެ. މިމައްސަލައާ ގުޅިގެން ހޯދަމުންދަނީ ޏ.ފުވައްމުލައް، ހޯދަޑު. ރޫލް، ޢަމީދު ޢަބްދުﷲ (19އ) އެވެ. ވީމާ ޢަމީދު ޢަބްދުﷲ އާގުޅޭ އެއްވެސް މަޢުލޫމާތެއް ލިބިފައިވާނަމަ ފުވައްމުލަކު ޕޮލިސް ސްޓޭޝަނުގެ ނަމްބަރު 9792803 އަށް ގުޅުއްވައި ޙިއްސާކުރެއްވުން އެދެމެވެ. މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން މިފުރުޞަތުގައި … ތަފްސީލް\nމޯލްޑިވްސް މީޑިއާ އިންސްޓިޓިއުޓުން ފުލުހުންނަށް ހިންގި މީޑިއާ ތަމްރީނު ޕްރޮގްރާމުގެ ދަސްވެނިވުމުގެ ރަސްމިއްޔާތު ބާއްވައިފި\nބުދަ ،30 މެއި 2018 / 3:34\nމޯލްޑިވްސް ޕޮލިސް ސަރވިސްއާއި މޯލްޑިވްސް މީޑިއާ އިންސްޓިޓިއުޓް ގުޅިގެން، ޕޮލިސް މީޑިއާ ސެންޓަރުގައި މަސައްކަތްކުރާ މުވައްޒަފުން މީޑިއާގެ އެކި ވަސީލަތްތަކަށް އަހުލުވެރިކުރުވުމަށް ކުރިއަށްގެންދިޔަ ތަމްރީން ޕްރޮގްރާމް ނިންމުމުގެ ރަސްމިއްޔާތު ބާއްވައިފިއެވެ. މެއި 28 ވަނަ ދުވަހުގެރޭ ދިވެހިރާއްޖޭގެ އަޑުގެ ސެނަކޯ މާލަމުގައި ބޭއްވި ރަސްމިއްޔާތުގައި ބައިވެރިންނަށް ސެޓްފިކެޓް ހަވާލުކޮށް ދެއްވީ ޕަބްލިކް ސާރވިސް މީޑިއާގެ މެނޭޖިން ޑިރެކްޓަރ … ތަފްސީލް\nއަންގާރަ ،29 މެއި 2018 / 13:49\nތިރީގައިވާ ވީޑިއޯ އިން ފެންނަ މީހާއަކީ ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓުން ތަޙުޤީޤު ކުރަމުންދާ ފޭރުމުގެ މައްސަލައަކާ ގުޅިގެން ހޯދަމުންދާ މީހެކެވެ. ވީމާ މިމީހާއާ ބެހޭ އެއްވެސް މަޢުލޫމާތެއް ލިބިފައިވާނަމަ ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓްގެ ނަމްބަރު 9631696 އަށް ގުޅުއްވައި ހިއްސާކުރެއްވުން އެދެމެވެ. މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން މި … ތަފްސީލް\nއަންގާރަ ،29 މެއި 2018 / 11:22\nފުލުހުންގެ ޖެނެރަލް އިންވެސްޓިގޭޝަން ޑިޕާރޓްމަންޓުން ތަޙްޤީޤު ކުރަމުންދާ މައްސަލައަކާ ގުޅިގެން މީހަކު ހޯދުމުގެ މަސައްކަތް ފުލުހުން ދަނީ ކުރަމުންނެވެ. މިމައްސަލައާ ގުޅިގެން ހޯދަމުންދާ މީހަކީ ގދ.މަޑަވެލި، އަލިވާގެ، އަޙްމަދު މުޙައްމަދު (35އ) އެވެ. ވީމާ ޢަޙްމަދު މުޙައްމަދާގުޅޭ އެއްވެސް މަޢުލޫމާތެއް ލިބިފައިވާނަމަ ޖެނެރަލް އިންވެސްޓިގޭޝަން ޑިޕާޓްމަންޓްގެ ޑިއުޓީ ނަމްބަރު 9631696 އަށް ގުޅުއްވައި ޙިއްސާކުރެއްވުން އެދެމެވެ. މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ … ތަފްސީލް\nހަތަރު ރަށެއްގައި ފުލުހުން ހިންގި އޮޕަރޭޝަންތަކެއްގައި މަސްތުވާތަކެއްޗާއިއެކު ބަޔަކު ހައްޔަރުކޮށްފި\nހޯމަ ،28 މެއި 2018 / 12:26\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ތ. ގުރައިދޫ ޕޮލިސް ސްޓޭޝަނާއި، އއ. ހިމަންދޫ ޕޮލިސް ސްޓޭޝަނާއި، ރ. އިނގުރައިދޫ ޕޮލިސް ސްޓޭޝަނާއި، އަދި ލ. މާވަށު ޕޮލިސް ސްޓޭޝަނުން ކުރިއަށް ގެންދިޔަ އޮޕަރޭޝަންތަކެއްގައި މަސްތުވާތަކެއްޗާއިއެކު ބަޔަކު ހައްޔަރުކޮށްފިއެވެ. ފުލުހުން ހިންގި އޮޕަރޭޝަންތަކުގެ ތެރެއިން، ތ. ގުރައިދޫގައި ޕޮލިސް ސްޓޭޝަނުން ހިންގި އޮޕަރޭޝަނަކީ ގުރައިދުއަށް … ތަފްސީލް\nމަގުމަތީގައި ދުއްވާ އުޅަނދުތަކަކީ ޤަވައިދާ އެއްގޮތަށް ދުއްވާ އުޅަނދުތަކެއްތޯ ބެލުމުގެ ގޮތުން ތިނަދޫގައި ޓްރެފިކް އޮޕަރޭޝަނެއް ހިންގައިފި\nހޯމަ ،28 މެއި 2018 / 10:09\nމަގުމަތީގައި ދުއްވާ އުޅަނދުތަކަކީ ޤަވައިދާއެއްގޮތަށް ދުއްވާ އުޅަނދުތަކެއްތޯ ބެލުމަށް ފުލުހުން ކުރަމުންދާ މަސައްކަތްތަކުގެ ތެރެއިން، ގދ.ތިނަދޫގައި ޓްރެފިކް އޮޕަރޭޝަނެއް ކުރިއަށް ގެންގޮސްފިއެވެ. މި މެއި މަހުގެ 24 ވަނަ ދުވަހު ކުރިއަށްގެންދިޔަ މި އޮޕަރޭޝަނަކީ ރަމަޟާންމަހުގެ ހަވީރުގެ ވަގުތު ގިނައަދަދެއްގެ ބަޔަކު މަގުމަތި ބޭނުންކުރާ ގަޑިއަކަށްވެފައި، ބާރު ސްޕީޑްގައި ދުއްވާ ފަރާތްތައް ކޮންޓްރޯލް ކުރުމާއި އަދި އެއްގަމު އުޅަނދު … ތަފްސީލް\nފުލުހުން ތަޙްޤީޤް ކުރަމުންދާ ތިން މައްސަލައަކާ ގުޅިގެން ތިން މީހަކު ހޯދަނީ\nބުރާސްފަތި ،24 މެއި 2018 / 13:01\nފުވައްމުލަކު ޕޮލިސް ސްޓޭޝަނުން ތަޙްޤީޤު ކުރަމުންދާ ތިން މައްސަލައަކާ ގުޅިގެން ތިން މީހަކު ހޯދުމުގެ މަސައްކަތް ފުލުހުން ދަނީ ކުރަމުންނެވެ. މިމައްސަލަތަކާ ގުޅިގެން ހޯދަމުންދަނީ ޏ.ފުވައްމުލައް، މާލެގަން. ގަލްގެ، އަލްޠާފް އަޙްމަދު (36އ) އާއި ޏ.ފުވައްމުލައް، ފުނާޑު. ހަނޑްރެޑްޕްލަސް، ޝަމްލާ އިބްރާހީމް (40އ) އަދި ޏ.ފުވައްމުލައް، ދޫޑިގަން. ޗަބޭލީމާގެ، އަޙްމަދު ޢަބްދުﷲ (48އ) އެވެ. ވީމާ މި … ތަފްސީލް\nބުރާސްފަތި ،24 މެއި 2018 / 13:00\nޖެނެރަލް އިންވެސްޓިގޭޝަން ޑިޕާޓްމަންޓުން ތަޙްޤީޤް ކުރަމުންދާ މަކަރާއި ޙީލަތުގެ މައްސަލައަކާ ގުޅިގެން މީހަކު ހޯދުމުގެ މަސައްކަތް ފުލުހުން ދަނީ ކުރަމުންނެވެ. މިމައްސަލައާ ގުޅިގެން ހޯދަމުންދަނީ ސ.ހިތަދޫ، ހުދުވެލި، ޢަލީ ޙަސަން (32އ) އެވެ. ވީމާ ޢަލީ ޙަސަން އާގުޅޭ އެއްވެސް މަޢުލޫމާތެއް ލިބިފައިވާނަމަ ޖެނެރަލް އިންވެސްޓިގޭޝަން ޑިޕާޓްމަންޓުގެ ނަމްބަރު 9631696 އަށް ގުޅުއްވައި ޙިއްސާކުރެއްވުން އެދެމެވެ. މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން މިފުރުޞަތުގައި ފާހަގަކޮށް … ތަފްސީލް\nމ. މުލީ ހޭޅިފަށުގައި ފޮރުވާފައިހުރި މަސްތުވާތަކެތި ހޯދައި، އެތަކެތި ފުލުހުންގެ ބެލުމުގެ ދަށަށް ގެނެސްފި\nބުދަ ،23 މެއި 2018 / 13:22\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ފުލުހުންނަށް ލިބުނު މަޢުލޫމާތަކާ ގުޅިގެން މ.މުލީ ހޭޅިފަށުގައި ފޮރުވާފައިހުރި މަސްތުވާތަކެތި ހޯދައި، އެތަކެތި ފުލުހުންގެ ބެލުމުގެ ދަށަށް ގެނެސްފިއެވެ. މިތަކެތި ހޯދާފައިވަނީ ފުލުހުންގެ އިންޓެލިޖެންސަށް ލިބުނު މަޢުލޫމަތަކާ ގުޅިގެން މެއި 21 ވަނަ ދުވަހުގެރޭ 10:00 ހާއިރު މ. މުލީ ހޭޅިފަށް ބަލައިފާސްކޮށެވެ. މި މައްސަލައާ ގުޅިގެން … ތަފްސީލް\nމަގުމަތީގެ ސަލާމަތާއި ރައްކާތެރިކަން ކަށަވަރު ކުރުމަށް ތިން ރަށެއްގައި ޓްރެފިކް އޮޕަރޭޝަނެއް ކުރިއަށް ގެންގޮސްފި\nބުދަ ،23 މެއި 2018 / 13:21\nމަގުމަތީގެ ސަލާމަތާއި ރައްކާތެރިކަން ކަށަވަރުކުރުމަށް ފުލުހުން ކުރަމުންދާ މަސައްކަތްތަކުގެ ތެރެއިން، ތ. ކިނބިދުއާއި، ދ. ކުޑަހުވަދުއާއި، ޏ. ފުވައްމުލަކުގައި ޓްރެފިކް އޮޕަރޭޝަންތަކެއް ފުލުހުން ކުރިއަށް ގެންގޮސްފިއެވެ. އެގޮތުން ރަމަޟާންމަހުގެ ހަވީރުގެ ވަގުތަކީ ގިނައަދަދެއްގެ ބަޔަކު މަގުމަތި ބޭނުންކުރާ ގަޑިއަކަށް ވުމާއެކު، ބާރު ސްޕީޑްގައި ދުއްވާ ފަރާތްތައް ކޮންޓްރޯލް ކުރުމާއި އަދި އެއްގަމު އުޅަނދު ދުއްވުމުގެ ޤާނޫނާއި ޤަވާއިދާއި އެއްގޮތަށް … ތަފްސީލް


09 ފެބުރުއަރީ 2021, 07:00 އިއުލާން\n2021 އެޕްރީލް 10 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު 2020 ގެ ވޯޓު ދިނުމުގެ ޙައްޤު ލިބިފައިވާ މީހުންގެ ރަޖިސްޓަރީ 2021 ފެބުރުވަރީ9ވީ އަންގާރަ ދުވަހު ޢާންމުކޮށްފީމެވެ. މި ރަޖިސްޓަރީ ދިވެހި ސަރުކާރުގެ ގެޒެޓު (http://www.gazette.gov.mv) އާއި، ކޮމިޝަނުގެ ވެބްސައިޓު (www.elections.gov.mv) އާއި، މާލެ ފިޔަވައި މީހުން ދިރިއުޅޭ ކޮންމެ ރަށެއްގެ ރަށު ކައުންސިލް އިދާރާއިންނާއި، ސިޓީތަކުގެ ސިޓީ ކައުންސިލް އިދާރާ/އަވަށު އޮފީހުން ޢާންމުކޮށް ފެންނަން ހުންނާނެއެވެ. މީގެއިތުރުން 1414 އަށް އެސް.އެމް.އެސް ((VR space IDNO Send to 1414 ކޮށްގެން ވޯޓު ދިނުމުގެ ޙައްޤު ލިބިފައިވާ މީހުންގެ ރަޖިސްޓަރީ ޗެކްކުރެވޭނެއެވެ.\nމި ރަޖިސްޓަރީއަށް ޝަކުވާ ހުށަހަޅާނީ 2021 ފެބުރުވަރީ9ވާ އަންގާރަ ދުވަހުން ފެށިގެން 2021 ފެބްރުވަރީ 20 ވާ ހޮނިހިރު ދުވަހުގެ ނިޔަލަށް، ރަސްމީ ބަންދު ނޫން ކޮންމެ ދުވަހަކު ހެނދުނު 08:30 އިން މެންދުރުފަހު 01:00 އަށެވެ. ރަސްމީ ބަންދު ދުވަސްތަކުގައި ހެނދުނު 09:00 އިން މެންދުރުފަހު 01:00 އަށެވެ. އަދި ހުކުރު ދުވަހު މެންދުރުފަހު 03:00 އިން ހަވީރު 05:00 އަށެވެ.\n27 ޖުމާދަލްއާޚިރާ 1442


ހިތްދަތި ދުވަސްތައް 20 – Esfiya\nލޯބި 12 hours ago\nޑޮކްޓަރ އެހެން ބުނުމުން ކިޔާރާއަށް ރޮވެގަނެވުނެވެ.”ކިޔާ ކެތްކުރޭ..އިރާދަ ކުރެއްވިއްޔާ ރަނގަޅުވާނެ..”ރައުފާ ރޮވިފައި ހުރެ ކިޔާރާއަށް ހިތްވަރު ދިނެވެ.”އެކަމް..ދޮން..އަހަ..ދެން ނުހިނ..”ކިޔާރާއަށް ރޮވޭވަރުން ވާހަކައެއްވެސް ނުދެއްކުނެވެ.\n“ޑޮކްޓަރ ކިޔާ ދެން ރަނގަޅެއް ނުވާނެތޯ..؟”ޑޮކްޓަރ ބުނުމުން ޑޮކްޓަރ ފަހަތުން ވާޑުން ބޭރަށް ނުކުތް ރައުފާ ލޯ ކައިރި ފޮހެލަމުން ބުންޏެވެ.”އޮޕަރޭޝަނެއް ކުރައްވަން ޖެހެނީ..އެކަމް ރަނގަޅުވާނެކަމުގެ ޔަގީން ކަމެއް ނެތް..އެ އޮޕަރޭޝަން ކުރރވޭނީ ބޭރުން.. އޮޕަރޭޝަން ކުރަންޏާ ވަރަށް އަވަހަށް އެބަޖެހޭ ކުރަން.. އިރާދަކުރެއްވިޔާ ރަނގަޅު ވާނެ”ޑޮކްޓަރ ދިޔުމުން ރައުފާ ގޮސް ކިޔާރާ ގާތު އެވާހަކަ ބުޏްނެވެ.\nނައުފްމެން ގާތު ކިޔާރާގެ އޮޕަރޭޝަން ވާހަކަ ބުނުމުން ނަފުހާމެން ނިންމީ އެމީހުންގެ ހަރަދުގައި އޮޕަރޭޝަން ކުރާށެވެ.\nކިޔާރާމެން ފުރަން އޮތީ ދެންއަންނަ ހަފްތާގައެވެ.ރައުފާ އާއި ރައުލާ އުޅުނީ އެއްޗިސް ޕެކްް ކުރާށެވެ.ކިޔާރާ،ރައުފާ،ރައުލާ އަދި ރައީފާ އެއްޗެހިތައް ދަބަހައް އެޅީ އެދެމީހުން ވެގެނެވެ.\nއޭރު ރައީފާ އުޅުނީ ކައްކާށެވެ.އޭނާ ހުރީ ހިޔާލަކައް ގެއްލިފައެވެ.ކުއްލިއަކައް އިވުނު ބާރު އަޑުފައްގަނޑަކުން ސިއްސައިގެން ދިޔަ ރައީފާ ބާރަކަށް ސިޓިންގް ރޫމް އަށް ދިޔައެވެ.ޓައިލްސް ތަކުމަތީ ގޮނޑި އާއި އެކީ ވެއްޓިފައި އޮތް ކިޔާރާ ފެނުމުން ރައީފާއަށް އެދިމާއަށް ދެވުނު ގޮތެއްވެސް ނޭނގުނެވެ.ރައީފާގޮސް ކިޔާރާ ނަގާ ގޮނޑީގައި ބޭންދިއެވެ.”ދަރިފުޅާ ބަލައިގެން އުޅެބަލަ..”ރައީފާ އޯގާތެރި ކަމާއެކު ބުންޏެވެ.އެ އޯގާތެރި ކަން ފެނުމުން ކިޔާރާގެ ލޮލުން ކަރުނަ ހިލުނެވެ.އޭނާ ހީކުރީ އޭނާއަށް ނުހިނގުމުން ރައީފާ އޭނައަށް ނަފުރަތު ކުރާނެ ކަމަށެވެ.ނަމަވެސް ކަންވީ އެއާއި ހިލާފަށެވެ.\nރައީފާއަށް ވަމުން ދާ ގޮތެއް ހުދު އޭނާ އަކައް ވެސް ނޭނގެއެވެ.އޭނަގެ ހިތުގައި ކިޔާރާ އަށް ރަހުމު އުފެދެނީ އެވެ.ނަމަވެސް ރައީފާ އެކަން ގަބޫލު ކުރާކަށް ބޭނުމެއްނޫނެވެ.\nކިޔާރާ އެނދުގައި ހެޑް ބޯޑުގައް ލެނގިލައިގެން ވާހަކަ ކިޔަން އިންދާ ފޯނައް ނުދަންނަ ނަންބަރަކުން ގުޅިއެވެ.ކިޔާރާ އެކަން މާ ބޮޑު ކަމަކަށް ނުހަދާ ބިޒީ ކޮށްލިއެވެ.އެގޮތައް ޖެހިޖެހިގެން ދެތިން ފަހަރު ކަން ކުރުމުންވެސް އެމީހަކު ގުޅުން ނުހުއްޓުމުން އެންމެފަހުން ކިޔާރާ ފޯނު ނެގި އެވެ.\n“ހަލޯ ކޮން ބޭފުޅެއްތޯ..؟”އެއްމިނެޓް ވީ އިރުވެސް އެކޮޅުން އަޑެއް ނީވުމުން ކިޔާރާ ވާހަކަ ދެއްކި އެވެ.”އޯހް ކިޔާރާ.. މަހީކުރީ ފަޔާ އެކީ އަޑުވިސް ދިޔައީ ކަމައް.”އެކޮޅުން ވާހަކަ ދެއްކީ ވަރަށް ފޮނި މީހެއްކަމް އަޑުންވިސް ކިޔާރާއަށް އެނގުނެވެ.”ނޭނގުނު..””އޯހް..މީ އުޝާ އިނގެއެއްނު..މިގުޅާލީ ކިޔާރާ ހާލު ބަލަން..”.ކިޔާރާ ހައިރާންވިއެވެ.މީގެކުރިން އުޝާ އަކީ އޭނައާއި ދިމާލަށް ރަނގަޅައް ބަލައިލާފައި ވެސް ނުވާ މީހެކެވެ.ދެން މިއަދު އޭނަގެ ހާލުބާލަން މިގުޅީ ކީކުރަން ބާއެވެ.\n“ކިޔާރާ..އެނގޭތަ ފިރިހެނަކު ނުކުޅެދުންތެރިކަން ހުންނަ އަންހެނެއް ބޭނުމެއް ނުވާނެކަން..ހަމަ އެގޮތައް ނައުފް ވެސް ކިޔާރާ ބޭނުމެއް ނުވާނެ..މިހާރުވެސް ޔަގީނުން ވިއްޔާ އޭނަ ހުންނާނީ ބޮލައް ބާރު ވެފަ..އެހެންނު ވާނީ ތިޔަ މީހާގެ ކަން ކަން ވިސް ކޮށްދޭންޖެހެނީ އޭނާއަށް ވިއްޔަ..ކިޔާރާ ދެން އަވަސް ނައުފްއަށް އިތުރު ބުރަ ނުޖައްސާ އޭނައާ ފުރާ…”އުޝާ އެހިސާބަށް ބުނެވުނުތަނާ ކިޔާރާ ފޯނު ކަނޑާލީ ކެތް ނުކުރެވިގެން ރޮވެން ފެށުމުންނެވެ.އުށާ ދެއްކި ހުރިހާ ވާހަކަތަކެއް ކިޔާރާއަށް ގަބޫލު ކުރެވުނެވެ.އޭނަކަހަލަ ނުކުޅެދޭމީހެއް ނައުފް ވެސް ވަކި ބޭނުންވާނެހެއްޔެވެ.ދެން ކިޔާރާ ނިންމި ނިންމުމަކީ އޭނަ ވަރަށް ވިސްނާފައި ނިންމި ނިންމުމެކެވެ.އާނއެކެވެ އޭނަ ނައުފް އާއި ވަކިވާނީއެވެ.ނަމަވެސް އޭނަގެ ހިތައް އިރުކޮޅަކާ އެއީ ރަނގަޅު ނިންމުމެއްބާއޭ ހިތައް އަރައެވެ.\nSo I changed the cover pic.hope you guys like it 😀


ލިޓަސް ބެޑްމިންޓަން އެސޯސިއޭޝަން ޕްރެޒިޑެންޓްސް ޗެންޕިއަންޝިޕް 2019\nލިޓަސް ބެޑްމިންޓަން އެސޯސިއޭޝަން ޕްރެޒިޑެންޓްސް ޗެންޕިއަންޝިޕް މުބާރާތް 17 ނޮވެމްބަރ 2019 އިން 20 ނޮވެމްބަރ 2019 އަށް ބޭއްވުމަށް ވަނީ ހަމަޖެހިފައެވެ. މި މުބާރާތް ބޭއްވުމަށް ހަމަޖެހިފައިވަނީ އޯޕަން އިވެންޓެއްގެ ގޮތުގައެވެ. ވީމާ، 07 ނޮވެމްބަރ 2019 ވާ ބުރާސްފަތި ދުވަހުގެ 14:00 ގެ ކުރިން އެންޓްރީ ފޯމް ބެޑްމިންޓަން އެސޯސިއޭޝަނަށް ހުށައެޅުމަށް ދެންނެވީމެވެ.\nފޭސްބުކް ޕޭޖްBadminton Association of Maldives\nއެންޓްރީ ފޯރމް ހުށައެޅުމުގެ ފަހުގެތާރީޚް:\n07 ނޮވެމްބަރ 2019 ވާ ބުރާސްފަތި ދުވަހުގެ 14:00 ގެ ކުރިން ބެޑްމިންޓަން އެސޯސިއޭޝަން އޮފީހަށް ހުށައެޅުމަށް ދެންނެވީމެވެ.\nމުބާރާތާބެހޭ އިތުރު މަޢުލޫމާތު ހޯއްދެއްވުމަށް ސަރުކާރު ބަންދުނޫން ކޮންމެ ދުވަހެއްގެ ހެނދުނު 9:00 އިން 12:00 އަށް އަދި މެންދުރުފަހު 13:00 އިން 16:00 އަށް މިއެސޯސިއޭޝަންގެ ފޯންނަމްބަރ: 3314057 އަށް ގުޅުއްވުން އެދެމެވެ.\nމި މުބާރާތާބެހޭ އިތުރު މަޢުލޫމާތު ކުރިއަށްއޮތް ހަފްތާގައި ޝާއިއު ކުރެވޭނެ ވާހަކަ މައުލޫމާތަށްޓަކައި ދަންނަވާލީމެވެ.\n26 އޮކްޓޫބަރު 2019\nޕަބްލިޝްކުރި ތާރީޚު: 26 އޮކްޓޫބަރު 2019\n- ބީ.އޭ.އެމް ޗެމްޕިއަންޝިޕް 2019


Europe othee haddhufahana alhafai!\nޔޫރަޕް އޮތީ ހައްދުފަހަނަޅައިފައި!\nމުސްލިމުންނާ ދެކޮޅަށް ޖަރުމަނުގައި މިފަހުން ބޭއްވި އެއްވުމެއްގެ ތެރެއިން\nކަންކަމުގައި ހައްދުފަހަނަޅައިދާ މީހުން ޔޫރަޕްގައި ގިނަވެ މައްސަލަތައް ހައްލުކުރުމަށް ކެތްތެރިކަމާ އެކު ކުރިމަތިލުމުގެ ފިކުރު ދޫކޮށް ހަމަނުޖެހުމަށް ހިތްވަރު ދޭ މީހުން މުޅި ޔޫރަޕްގައި ވެސް ގިނަވެއްޖެ ކަމުގެ އިންޒާރު ޔޫރަޕިއަން ކޮމިޝަންގެ ނާއިބު ރައީސް ފްރާންސް ޓިމަމަންސް އިއްޔެ ދެއްވައިފި އެވެ.\nޔޫރަޕިއަން ކޮމިޝަނަކީ ޔޫރަޕްގެ އިއްތިހާދު (އީޔޫ) ގެ އެގްޒެކެޓިވް ބްރާންޗެވެ.\nލެޓްވިއާގެ ވެރިރަށް ރީގާގައި ކުރިއަށް ދިން ބައްދަލުވުމެއްގައި ޓިމަމަންސް ވިދާޅުވެފައި ވަނީ ހައްދުފަހަނަޅާފައިވާ ފިކުރުގެ ތެރެއިން މުސްލިމުންނާއި ޔަހޫދީންނަށް އަމާޒުކޮށް ދޭ ހަމަލާތައް އިންތިހާ އަށް އިތުރުވެފައިވާއިރު އަންހެނުންނަށް ގޯނާކުރުން ވެސް ޔޫރަޕްގެ ގައުމުތަކުގައި ވަރަށް ބޮޑަށް އާންމުވެފައިވާ ކަމަށެވެ.\n"ޔޫރަޕުގެ މުޖުތަމައުގައި އަންހެނުން ކުޅޭ ރޯލާ ދެކޮޅު މީހުން މިހާރު އެބަ ތިބި. މިއީ ގަބޫލުކުރެވޭނެ ކަމެއް ނޫން. ޔަހޫދީންނަށް ޔޫރަޕް އެމީހުންގެ އަމިއްލަ ގެދޮރުގެ ގޮތުގައި އިހްސާސްނުކުރެވޭ ނަމަ ޔޫރަޕަކީ ޔޫރަޕެއް ނޫން. އަދި މުސްލިމުންނަށް ވެސް އެ ހިމާޔަތް ލިބެން ޖެހޭ،" ޓިމަމަންސް ވިދާޅުވެފައިވެ އެވެ.\nމުސްލިމުންނާއި ޔަހޫދީންނާ ދެކޮޅު ވަރުގަދަ ކެމްޕޭންތަކެއް ޔޫރަޕުގައި ފުޅާކޮށްފައިވާއިރު މި ކެމްޕޭން އެންމެ ވަރުގަދަ އަށް ޖައްސާފައި ވަނީ ޖަރުމަނާއި ފްރާންސްގަ އެވެ. ފްރާންސްގެ ހަފުތާ މަޖައްލާ ޝާލީ އެބްދޫ އަށް ދިން ޓެރަރިސްޓް ހަމަލާއަށް ފަހު ފްރާންސްގައި މުސްލިމުންނަށް ކުރާ ފުރައްސާރަ އާއި އަނިޔާ އިތުރުވެފައިވާކަން ވެސް ފާހަގަކޮށްލެވެ އެވެ.\nއެގޮތުން ޕެރިހުގައި ދިން އެ ހަމަލާ އަށް ދެ ހަފުތާވީއިރު މުސްލިމުންނަށް ފުރައްސާރަ އާއި އަނިޔާކޮށްގެން 128 މައްސަލައެއް ފުލުހުންނަށް ހުށަހަޅާފައިވެ އެވެ. މި އަދަދަކީ މިދިޔަ އަހަރު އެއްކޮށް މިފަދަ މައްސަލަތައް ފްރާންސްގެ ފުލުހުންނަށް ރިޕޯޓްކުރެވުނު ވަރެވެ.


ފަލަސުރުޚީ: ދައުލަތް ހިންގުން ހުއްޓުން\nއަތޮޅުތައް ތަރއްގި ވާ މަންޒަރު ބަލަން ޔާމީން ބޭނުމެއް ނުވޭ\nމެޖޯރިޓީ ގެއްލުނީމައި މަޖިލިސް ގޯސް\nނިހާންމެން އެފަދަ ވާހަކަތައް ދައްކަވަނީ ޖާހިލުކަން ބޮޑުކަމުން\n28 އޭޕްރިލް 2018 | ހޮނިހިރު 21:35\nއަތޮޅުތައް ތަރއްގި ވާ މަންޒަރު ބަލަން ޔާމީން ބޭނުމެއް ނުވޭ، އަޅުގަނޑުމެންނަށް މިޒާތަށް ވެރިކަން ކުރާ މީހުންނަށް ފުރުސަތެއް ނުދެވޭނެ، ރައްޔިތުން އެ ފުރުސަތު ދީގެނެއް ނުވާނެ، އެމްޔޫއޯއިން އއ. ރަސްދޫގައި ބޭއްވީ ވަރަށް ކާމިޔާބު ބޮޑު ޖަލްސާއެއް، އެ އަތޮޅުގެ ގިނަ ރަށްތަކަކުން ވަރަށް ބޮޑު ތަރުހީބެއް ލިބުނު، ރައީސް ޔާމީން ޖެހޭނީ ސުލްހައަށް ލޯބިކުރުން، ދެ ކޮރެއާގ ލީޑަރުންނަށް އެއްތަނަކަށް އައިސް ސަލާން ގަލާންކޮށްގެން، ރައީސް ޔާމީނަށް ކީއްވެތޯ ރައީސް ނަޝީދާއި ސަލާމް ނުކުރެވޭނީ، މިނަގެ ޖައްބާރުކަން މި ދައްކަނީ އަންހެނުން ކެމްޕެއިންއަށް ނެރެގެން ފިލާ މި އޮންނަނީ، ސިޔާސަތު ކިޔާނީ، ދޯންޏަށް އަރާ އޮވެ، މި މާލެ ތޮއްޖެހިފައި އޮތްތަން ނުފެންނަ މީހެއް ކިހިނެއްތޯ އިނގޭނީ މާލެ ތޮއްޖެހިފައި އޮތްކަން، ގެދޮރުވެރިކަން ވިސްނުމުގައި ނެތްމީހަކަށް ފްލެޓްއެއްވެސް ނުދެވޭނެ-\n28 އޭޕްރިލް 2018 | ހޮނިހިރު 22:14\nކުރިން މަޖިލީސް ބޭނުންކޮށްގެން ބާރުގައި ތިއްބެވީ، މިއަދު މަޖިލީހުގެ ސުޕަރ މެޖޯރިޓީ ގެއްލުމުން، މަޖިލިސް ހައިޖެކްކޮށްފައި އެ އޮތީ، ރައްޔިތުންގެ މަޖިލީހުގައި ތިއްބެވި މެންބަރުން ރައީސް ޔާމީން ދޫކުރައްވާ ދިޔައީ. މަޖިލީގެ އެ މެންބަރުން ވިދާޅުވި ރައިސް ޔާމީނަށް 35 އިންސައްތަވެސް ވޯޓް ނުލިބޭނޭ، ރައީސް މައުމޫނު ޖަލުގައި ބާއްވައި މުޅި ދުނިޔެއާއި، ތަހުޒީބު މުޖުތަސމައު ގަބޫލު ނުކުރާ ވެރިކަމެއް ދަމަހައްޓަން ސިފައިން މިއަދު ތިބެން ޖެހޭ ސަބަބެއް ނޭނގޭ،\n28 އޭޕްރިލް 2018 | ހޮނިހިރު 21:54\nދެ ދައުރަށްވުރެވެސް އިތުރަސް ރައީސް ޔާމީން ވެރިކަމުގައި ބަހައްޓާނެކަމަށް ނިހާނުމެން ވިދާޅުވަނީ، އެބޭފުޅުންގެ ޖާހިލުކަން ބޮޑުކަމުން. އެމްޑީޕީގެ ވެރިކަން ވައްޓާލަން ބޭނުންކުރަމުން ދިޔައީވެސް މި ގާނޫނު އަސާސީ، މިއަދު ހަމަ އެ ގާނޫނު އަސާސީގެ ދަށުން އިދިކޮޅުންވެސް މަސައްކަތް ކުރަނީ، މިއަދު ބާރުގައި އޮތީމައި އެކަން ގަބޫލުކުރަން ދަތިވަނީ، މިރާއްޖޭގެ ސިޔާސީ މަޝްރަހު އެބޭފުޅުން ބޭނުން ގޮތަކަށް ކުރިއަށް ގެންދަވަނީ، ސިޔާީ ހުރިހާ ފަރާތްތައް ޖަލަށް ލައިގެން، ތާ އަބަދު ރައީސް ޔާމީން ވެރިކަމުގައި ހުންނަން ވެއްޖެއްޔާ މިރާއްޖޭގައި މީޑިއާއެެއްވެސް ޖުޑީޝަރީއެއްވެސް އަދި އެއްވެސް ރައްޔިތަކުވެސް ޖަލަށް ނުލެވި ނުހުންނާނެ- ނިޒާރު\n28 އޭޕްރިލް 2018 | ހޮނިހިރު 21:50\nމި ގައުމުގެ އެއްވެސް ރައްޔިތަކަށް އެއްވެސް ރަށްކަލެއް ނެތް\nރައީސް ޔާމީނާއި ވާދަކުރުމުގެ އެއްވެސް ފުރުސަތެއް މިގައުމުގެ އެއްވެސް ރައްޔިތަކަށްނެތް، މިގައުމުގައި ބަރުދަނެއް އޮއްތަރެއް ހުރި ބޭފުޅަކު ވިއްޔާ ޖަލުގައި .އެމްޑީޕީއަށް އެއްވެސް ޖަލްސާއެއް ނުބޭއްވި މި ދަނީ ސިޔާސީ ހަރަކާތް ހިންގޭނެ ޖާގަ ނުދޭ، މިހާލަރު އޮއްވައި ރައީސް ނަޝީދަށްވެސް ފުރުސަތެއް ނެތް، އެ ފުރުސަތެއް ނުދޭނެ، އަޅުގަނޑުމެންނަށް އެދަނީ އެކި އެކި ޖެއްސުން ކުރަމުން، މިހާލަތުގައި މިރާއްޖޭގައި އެއްވެސް ރައްޔިތަކަސް ނެތް، މި ހާލަތު ބަދަލު ވުމަކީ އަޅުގަނޑުމެން އެދޭ އެދުން އެ ދުވަހަކުން ރައީސް ނަޝީދަށްވެސް ބައިވެރިވެވޭނެ އިންތިޚާބެއް އޮންނާނެ-ނިޒާރު\n28 އޭޕްރިލް 2018 | ހޮނިހިރު 21:44\nރައީސް ޔާމީނަކީ މުޅި ސައުތު އޭޝިއާއަށް ބިރެއް\nމުޅި ދުނިޔޭގެ އެއްބާރު ލުމާއި އެކު ގެނެވުނު ޑިމޮކްރެސީއަކާއި ގާނޫނު އަސާސީއެއް މީ، މިއަށް މިއަދު އަމަލުނުކޮށް ބޭރުގެ ގައުމުތަކަށްވެސް ރައީސް ޔާމީން އެ ގެންދަވަނީ ގޮންޖައްސަވަމުން، މިހާރު މި އޮތް ހާލަތަށް ބަލާއިރު ރާއްޖެއަކީ ނުރައްކާތެރި ގައުމެއް-ނިޒާރު\n28 އޭޕްރިލް 2018 | ހޮނިހިރު 21:39


އިންސާނާ އުފެދިބޮޑުވުން: ޤުރުއާނާއި ސައިންސްގެ ނަޒަރުން ބަލާލުމެއް | ޤުރުއާން | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޤުރުއާން އިންސާނާ އުފެދިބޮޑުވުން: ޤުރުއާނާއި ސައިންސްގެ ނަޒަރުން ބަލާލުމެއް\n15 މާރިޗު 2004\nއެންމެ ކުރީގެ ޒަމާންތަކުއްސުރެ، މިބިމުގައިވޢ ދިރުންތަކާއިމެދު އިންސާނުން، ފިކުރުހިންގާނެކަމީ ޝައްކެއް އޮތްކަމެއް ނޫނެވެ. ގަސްގަހާގެއްސާއި، ޖަނަވާރުންގެ އިތުރުން އިންސާނުން އެމީހުންގެ އަމިއްލަ ނަފްސު އުފެދިފައިވާގޮތާއިމެދުވެސް ވިސްނާ، ނަތީޖާއަކާއި ހަމައަށް ވާޞިލުވުމަށް އަބަދުވެސް މަސައްކަތްކުރަމުންދެއެވެ.\nމަޝްހޫރު އެރިސްޠޫގެ ޒަމާނުގައި އިންސާނުން އުފެދޭގޮތާއި ބެހޭގޮތުން ތައްޔާރުކުރެވިފައިވާ ނަޒަރިއްޔާ ބުނާގޮތުން، އިންސާނުން އުފެދުނީ ފިރިހެނާގެ މަނީގައެވެ. މަނީގެ ތެރޭގައި އިންސާނާ އޮންނަނީ އެއްކޮށް އުފެދި ފުރިހަމަވެފައިވާ ކުޑަކުއްޖެއްގެ ގޮތުގައެވެ.\nއެއަށްފަހު، ރަޙިމުގައި އޮވެގެން، ކުޑަކުޑަ ގަހެއް ބޮޑުވަމުން އަންނަ ބީދައިން ކުއްޖާބޮޑުވަމުން އައިސް ވިހަނީއެވެ. އޭރުގެ ޢިލްމުވެރިން ދުށްގޮތުގައި، ކުއްޖާ އުފެދުމުގައި އަންހެނުންގެ ހިއްސާއެއް ނޯވެއެވެ.\nއެއަށްފަހު މިމައިދާނުގައި ކުރެވުނު ތަފާތު ދިރާސާތަކަށްފަހު، 1775މ. ގައި އިޓަލީގެ ޢިލްމުވެރިއެއްކަމުގައިވާ، ސްޕެލަންޒާނީ (Spallanzani) އިންސާނުން އުފެދެނީ ފިރިހެނާގެ މަނިންނާއި އަންހެނާގެ ބިހުގެ ބައިވެރިވުމަކުންކަމަށް ހާމަކުރިއެވެ. ސްޕެލަންޒާނީގެ ނަޒަރިއްޔާގެ ތެދުކަން ސާބިތުކޮށްދިނީ 1783މ. ގައި ވެންބެނެޑެން( Van Beneden) ކިޔާ ޢިލްމުވެރިއެކެވެ. މިހާހިސާބުން އެރިސްޠޫގެ ޒަމާނުންފެށިގެން މީހުން ޤަބޫލުކުރަމުން އައި 'ކުޑަ އިންސާނާގެ' ނަޒަރިއްޔާއަށް ނިމުން އައެވެ.\n1888މ. އާއި 1909މ. އާއި ދެމެދު ބޯވެރީ (Boveri) ކިޔާ ޢިލްމުވެރިއަކު ހޯދިހޯދުންތަކުން، ކްރޮމޯޒޯމްތައް ބައިވާކަމާއި، އޭގައި ވިރާސީ ސިފަތަކެއް އުފުލާކަން ހާމަވެގެންދިޔައެވެ. މިކްރޯމޯޒޯމްތަކުގެ ވަކި ހިސާބުތަކެއްގައި ޖީން ކިޔާ ވިރާސީ ޔުނިޓްތަކެއް ހުންނަކަން ސާބިތުކޮށްދިނީ، 1912މ. ގައި މޯރގަން ކިޔާ (Morgan) ޢިލްމުވެރިއެކެވެ.\nމިވާހަކަތަކުން ދަންމަރުކޮށްދޭގޮތުގައި، އިންސާނުން އުފެދުމުގައި ފިރިހެނުންނާއި އަންހެނުންގެ ބައިވެރިވުން އެއްދަރަޖައަކަށް އެކުލެވިގެންވާކަން، ޢިލްމުވެރިންނަށް މޭރުންވީ މީލާދީން 18 ވަނަ ޤަރުނުގެ ތެރޭގައެވެ. ނަމަވެސް މިއީ ތެދެއްކަން އެނގި، މުޅިން ގައިމުވެފައިވަނީ 19 ވަނަ ޤަރުނުގެ ކުރީކޮޅުގައެވެ.\nކީރިތި ޤުރުއާނާއި މާތްރަސޫލާގެ ޙަދީޘްފުޅުން މިކަމުގެ ޙަޤީޤަތް މީގެ އެތައް ޤަރުނެއްކުރިން ސާބިތުކޮށްދީފައިވެއެވެ.\nސޫރަތުލް އިންސާންގެ2ވަނަ އާޔަތުގައި މާތްﷲ ވަޙީކުރައްވާފައިވެއެވެ.\nإِنَّا خَلَقْنَا الإِنسَانَ مِنْ نُطْفَةٍ أَمْشَاجٍ نَبْتَلِيهِ فَجَعَلْنَاهُ سَمِيعًا بَصِيرًا\nމާނައަކީ: "ހަމަކަށަވަރުން އެއްކުރެވިގެންވާ ތިއްކަކުން، ތިމަންސުވާމީންގެ އިންސާނާ ހެއްދެވީމެބެ. އެއިންސާނާގެ ގޮތް ބެއްލެވުމަށްޓަކައެވެ. ދެން އެއަށްފަހު، އިވޭ. ފެންނަ މީހަކުކަކުގައި ތިމަންސުވާމީންގެ އެއިންސާނާ ލެއްވީމެވެ."\nތަފްސީރު ޢިލްމުވެ އަހުލުވެރިން އެއްބަސްވެވަޑައިގަންނަވާގޮތުގައި ޢަރަބި ބަހުގައި އަމްޝާޖުގެ މާނައަކީ އެކަތި އަނެކައްޗާއި އެއްވެފައިވުމުވެ. މިއާޔަތުގައި އަމްޝާޖުން ދޭހަވާ މާނައަކީ، ފިރިހެނާގެ ފެނާއި އަންހެނާގެ ފެން ނުވަތަ މަންޏާއި އެކުވެފައިވުމެވެ.\nއަލްއިމާމު އަޙްމަދު ރިވާކުރެއްވި ޙަދީޘްފުޅެއްގެ މާނައިގައިވެއެވެ. "ކީރިތި ރަސޫލާ އެކަލޭގެފާނުގެ ޞަޙާބީންނާއި ވާހަކަފުޅުދައްކަވަން އިންނަވަނިކޮށް ޔަހޫދީއަކު އެތަނަށް އައެވެ. ދެންފަހެ ޤުރައިޝުން އޭނާއަށް ބުންޏެވެ. އޭ ޔަހޫދީއެވެ. ހަމަކަށަވަރުން މިމީހާ އޭނާއަކީ ނަބިއްޔެއްކަމަށް އެބަދެކެއެވެ. ދެން އެމީހާ ބުންޏެވެ. ނަބިއްޔަކަށް ނޫނީ ޖަވާބުދޭން ނޭނގޭނެ ކަމަކުން ތިމަން އޭނާއާއި ސުވާލުކުރާނަމެވެ. ދެން ބުންޏެވެ. އޭ މުޙައްމަދުއެވެ. އިންސާނުން އުފެއްދެނީ ކޮންއެއްޗަކުންހެއްޔެވެ؟ ދެން ސަލާމާއި ޞަލަވާތްލެއްވި ﷲގެ ރަސޫލާ ޙަދީޘްކުރެއްވިއެވެ. އޭ ޔަހޫދީއެވެ. ކޮންމެ އެއްޗަކުންވެސް އުފެއްދެއެވެ. ފިރިހެނާގެ މަނިންނާއި އަންހެނާގެ މަނިންނެވެ. ފަހެ ޔަހޫދީ ބުންޏެވެ. ކަލޭގެފާނުގެކުރިން އުޅުއްވި ބޭކަލުން (އެބަހީ ނަބިއްޔުން) ވެސް ވިދާޅުވެ އުޅުއްވީ ތިޔަގޮތަށެވެ."\nކީރިތި ޤުރުއާނުގައި އިންސާނުން އުފެދި ބޮޑުވަމުން އަންނަ ތަފާތު މަރުޙަލާތަކުގެ ވާހަކަ ބަޔާންކުރައްވާފައިވެއެވެ. ތިރީގައިވާ ފޮޅުވަތްތަކުގައި އަލިއަޅުވާލެވިފައި އެވަނީ މިމަރުޙަލާތަކަށެވެ.\nނުޠުފާ (ދަރިފަނި ނުވަތަ ސްޕާރމް/ Sperm)\nދަރިފަނި ބައްޓަންވަނީ ޓެސްޓިސް ނުވަތަ އުރަވަޅީގައެވެ. ނަމަވެސް އެމްބްރިއޯލޮޖީގެ( Embryology) ޢިލްމުވެރިން ހާމަކުރައްވާގޮތުގައި މީގެ އުފެދުންގުޅިފައިވަނީ ބުރަކަށީގައި، ގުރުދާގެ( kidney) ދަށުގައި ހުންނަ ސެލްތަކަކާއެވެ.\nފިރިހެނާގެ މަނީގައި މައިގަނޑުގޮތެއްގައި ހިމެނެނީ ދަރިފަންޏާއި ޕްރޮސްޓާ ގްލެންޑިން (Prostaglandin ) ކިޔާ މާއްދާއެކެވެ. މުޑުވައްވުމަށްޓަކައި، މަނީގައި ހުންނަ ފަނިތަކަކީ ރަނގަޅަށް ޙަރަކާތްކުރާ، ވަކި މިންވަރެއްގައި ހުންނަންޖެހޭ، އެއްޗެކެވެ. ޕްރޮސްޓާގެލެންޑިން ގެ ސަބަބުން، ދަރިފަނި ބިހުގެ ތެރެއަށްވަދެ މުޑުވައްވާ ހިސާބަށް ގެންދިއުމަށް އެހީތެރިވެދޭ ޙަރާކާތްތައް ރަޙިމުގެ މަސްތަކަށް ގެނެސްދެއެވެ.\nރަޙިމުގެ ކަރާއިހަމައަށް އެތައްސަތޭކަ މިލިއަން ދަރިފަންޏަކަށް (ގާތްގަނޑަކަށް 500-600 މިލިއަން) ދެވުނުކަމުގައިވިޔަސް، މުޑުވައްވެވެނީ އެންމެ ދަރިފަންޏަކަށެވެ. އޯވަރީއާއި ރަޙިމާއި ގުޅުވައިދޭ ފެލޯޕިއަން ޓިޔުބު( Fallopian) އާއި ހަމައަށް ބިހުގެ ތެރެއަށްވަނުމަށް ދަރިފަނިތައް ކުރާ ދަތުރަކީ ވަރަށް ދިގު، އުނދަގޫ ދަތުރެކެވެ. ކުޑުވައްވުމާއެކު، ބިހުގެ ވަށައިގެންވާ ދުއްޔަށް އަވަސްބަދަލުތަކެއްއައިސް އެހެންފަނިތައް އޭގެތެރެއަށް ވަނުން މަނާކުރެއެވެ.\nފިރިހެނާގެ މަނީގައި ހިމެނޭ ދަރިފަނި\nދަރިފަނި، ބިހުގެ ތެރެއަށްވަނުމާއިއެކު، އޭތި އެކިބައިބަޔަށް ބައިބައިވަމުންދޭ\nކޮންމެ ދަރިފަންޏެއްގައިވެސް ހުންނަނީ 23 ކްރޮމޯޒޯމްއެވެ. އޭގެތެރެއިން އެކައްޗަކީ ޖިންސު ކަނޑައެޅުމާއި ގުޅިފައިވާ ކްރޮމޯޒޯމްއެވެ. އެއީ ފަހަރެއްގައި ވައި (Y)، ނުވަތަ އެކްސް (X) ކޮރޮމޯޒޯމްކަމަށްވެސް ވެދާނެއެވެ. އަންހެނާގެ ބިހުގައިވެސް ހުންނަނީ 23 ކްރޮމޯޒޯމްއެވެ. ނަމަވެސް ޖިންސުކަނޑައެޅުމަށް ބިހުގައި ހުންނަނީ ހަމައެކަނި އެކްސް (X) ކްރޮމޯޒޯމްއެވެ.\nވައި ކްރޮމޯޒީމް ހުންނަ ދަރިފަންޏެއް ބިހެއްގެތެރެއަށްވަދެ މުޑުވައްވެއްޖެނަމަ އުފެދޭ ކުއްޖާ ވާނީ ފިރިހެން (XY) ކުއްޖަކަށެވެ. އެކްސް ކްރޮމޯޒޯމް އުފުލާ ދަރިފަންޏެއް މުޑުވައްވެއްޖެނަމަ، ލިބޭނީ އަންހެނ (XX) ކުއްޖެކެވެ.\nމިއިން އެނގޭ އެއްޗަކީ ކުއްޖާގެ ޖިންސުކަނޑައަޅަނީ ފިރިހެނާގެ މަނިންކަމެވެ.\n46 ކްރޮމޯޒޯމްގެ މައްޗަށް އެކުލެވިގެންވާ، އިންސާނާއުފެދުމުގެ ފުރަތަމަ ސެލްކަމުގައި ބެލެވޭ. މުޑުވައްވެފައިވާ ބިސް އުފެދުމުގެ 5ގަޑިއިރުފަހުން، ވިހާއިރު ފާޅުވާންހުންނ ސިފަތަކާއި، ފަހުން ފާޅުވެދާނެ ސިފަތައް އޭގައި ޖެހެންފަށައެވެ. ފަހުން ފާޅުވާ ސިފަތައް ހުންނާނީ އޭނާގެ ދަރިން ނުވަތަ ކާފަދަރިންގެ ކިބައިގައެވެ. އެއަށްފަހު މުޑުވައްވެފައިވާ ބިސް، އޭގެ ސައިޒަށް ބަދަލުނާނަންގޮތަށް އަވަސް ދުވެއްޔެއްގައި ބައިބައިވާން ފަށައެވެ. އަދި ފެލޯޕިއަން ޓިޔުބުގެ ތެރެއިން ދަތުރުކޮށްފައި ގޮސް ރަޙިމުގައި، އިންދެއެވެ.\nރަޙިމަކީ، ފުރިހަމަ ކުއްޖަކަށް އިންސާނާ ބަދަލުވުމުގެ ކުރީގައި، އެކި މަރުޙަލާތަކަށް ބަދަލުވެ ބޮޑުވަމުން އަންނަ ތަނެކެވެ. މިކަންކަމަށް، އަމާން، ގުޅޭ ވެއްޓަކަށް ރަޙިމުވަނީ އަންނަނިވި ސަބަބުތަކަށްޓަކައެވެ.\n1-އަންހެނާގެ ޕެލްވިސްގައި ރަޙިމު އޮންނަނީ އަރިމަތިން އެކަށީގެންވާ ލިގަމެންޓްތަކަކުން ރަނގަޅަށް ޙިމާޔަތްކުރެވިފައެވެ. ޕެލްވިސްގައި ރަޙިމު އޮންނަ ޖާގައަކީ، މިގުނަވަން ރަނގަޅަށް ބޮޑުވަމުންދިއުމަށާއި ޙަރަކާތްކުރުމަށް މުނާސިބު ޖާގައެކެވެ. ވިހެއުމުގެ ފަހު މަރުޙަލާގައި ރަޙިމު އޭގެ އަޞްލު ސައިޒަށްވުރެ އެތަށް ގުނައަކަށް ބޮޑުވެއެވެ.\n2-ޕެލްވިސްއާއި ޕެރިނިއަމްގެ މަސްތަކުން ރަޙިމު އޭގެ ޖާގައިގައި ހިފަހައްޓައިދެއެވެ.\n3-ވިހެއުމުގެ ހޯރމޯންއެއްކަމުގައިވާ، ޕްރޯޖެސްޓީރޯން (Progesterone) އިން ރަޙިމުގެ ކޮންޓްރެކްޝަންތައް (ރަޙިމުގެ މަސްތައް ކުރުގެޅުން) ލަސްކޮށް، މިގުނަވަން އިސްތިޤުރާރުކަން (ހަމަޖެހުން) މަތީ ދެމެހެއްޓުމުގައި ބައިވެރިވެއެވެ.\n4-ކުއްޖާ ރަޙިމުގައި އޮންނައިރު، ވަށައިގެން ތަފާތު ދުލިފަށްތައްލެވިފައިވެއެވެ. އަދި އޭނާ އޮންނާނީ މިދުލިތަކުން ބޭރުކުރާ ދިޔާ މާއްދާއެއްކަމުގައިވާ އެމްނިއޮޓިކް ފުލުއިޑް () ގެކޮތަޅެއްގެ ތެރޭގައެވެ. މިކޮތަޅުން، ރަޙިމަށް އަންނަ ލޮޅުންތަކުން ކުއްޖާ ޙިމާޔަތްކޮށްދެއެވެ.\nދަރިފަނި ބިހަށްވަދެ، މުޑުވައްވެފައިވާ ބިސް ރަޙިމަށް ދަތުރުކުރުމަށް ގާތްގަނޑަކަށް6ދުވަސްނަގައެވެ. އަދި މިބިސް ރަޙިމުގެ ފާރުގައި އިންދި () ބޮޑުވަމުންގޮސް، ޢަލަޤާ އޭ ކިޔޭ މަރުޙަލާއާއި ހަމައަށް ދިއުމަށް ގާތްގަނޑަކަށް 15 ދުވަސް ހޭދަވެއެވެ.\nމިމަރުޙަލާއަށް ޤުރުއާނުގެ ނަޒަރުން ބަލާލުން\nޤުރުއާނުގައި އައިސްފައިވާ 'ނުޠްފ' އަށް ބަހުގެ ގޮތުން ބަލާއިރު، އޭގެ މާނައަކީ ފެނުގެ މަދު އެތިފޮދެކެވެ. ނުވަތަ ފެން ތިއްކެކެވެ. މިއީ ދަރިފަނިއެކުލެވޭ ފިރިހެނާގެ ފެން، ނުވަތަ މަންޏާއި އެއްގޮތް، ގުޅުންހުރި މަނައެކެވެ. މަނަވީ ޙަޔަވާނު ނުވަތަ ދަރިފަނީގެ ނަސްލަކީ މަދު ނުވަތަ ނިކަމެތި ފެންފޮދެއް (މާއުލް މަހީން) ކަމުގައިވާ މަންޏެވެ. އަދި ދަރިފަނީގެ (ނުޠްފާ) ގެ ބައްޓަމަކީ ނިގޫ ދިގު މަހެއްގެ މައްޓަމެވެ. މިއީ ޤުރުއާނުގައި ވާރިދުވެގެންވާ ސުލާލާގެ މާނަތަކުގެ ތެރެއިން އެއް މާނައެވެ.\nސަޖިދަ ސޫރަތުގެ 7،8،9 ވަނަ އާޔަތުގައި މާތްﷲ ވަޙީކުރައްވާފައިވެއެވެ.\nالَّذِي أَحْسَنَ كُلَّ شَيْءٍ خَلَقَهُ وَبَدَأَ خَلْقَ الإِنسَانِ مِنْ طِينٍ * ثُمَّ جَعَلَ نَسْلَهُ مِنْ سُلالَةٍ مِنْ مَاءٍ مَهِينٍ * މާނައީ: "އެކަލާނގެއީ ޚަލްޤުކކުރެއްވި ހުރިހާ އެއްޗެއް، ފުރިހަމަކޮށް ޚަލްޤުކުރެއްވި ކަލާނގެއެވެ. އަދި އިންސާނާ ފުރަތަމަ އެކަލާނގެ ހެއްދެވީ މަށިންނެވެ. ދެން އިންސާނާގެ ނަސްލު ދެރަވެގެންވާ ފެނެއްގެ ސުލާލަތުން ހެއްދެވިއެވެ."\nއައްޠާރިޤް ސޫރަތުގެ 5،6 ވަނަ އާޔަތުގައި އިންސާނާ ޚަލްޤުކުރެއްވި ނުޠްފާގެ އަހައްމިޔަތުކަން ހާމަކުރައްވައި މާތްﷲ ވަޙީކުރައްވާފައިވެއެވެ. فَلْيَنظُرِ الْإِنسَانُ مِماَ خُلِقَ. خُلِقَ مِن مَّاء دَافِقٍ\nމާނައީ: "ފަހެ އިންސާނާ ހެއްދެވިގެންވަނީ، ކޮންއެއްޗަކުންކަން، އިންސާނާ ދެކެފާހުށިކަމެވެ. އޭނާ އުފެއްދެވުނީ، އޮހޮރާލެވޭ ފެނަކުންނެވެ. (އެބަހީ މަނިންނެވެ.)"\nއައްނަޙްލު ސޫރަތުގެ4ވަނަ އާޔަތުގައި ވަޙީކުރައްވަނީ މިފަދައިންނެވެ. خَلَقَ الإِنسَانَ مِن نُّطْفَةٍ فَإِذَا هُوَ خَصِيمٌ مُّبِينٌ\nމާނައީ: "ނުޠުފާއަކުން އެކަލާނގެ އިންސާނާ ހެއްދެވިއެވެ. އެހިނދަށްފަހު، އެއިންސާނާއީ، ބަޔާންވެ ފާޅުވެގެންހުރި ދެކޮޅުވެރިއަކު ކަމުގައިވިއެވެ."\nޢަބަސަ ސޫރަތުގެ 18،19 އަށް އައިސްފައިވެއެވެ. مِنْ أَيِّ شَيْءٍ خَلَقَهُ . مِن نُّطْفَةٍ خَلَقَهُ فَقَدَّرَهُ\nމާނައީ: "އެއިންސާނާ ހެއްދެވީ ކޮންއެއްޗަކުން ހެއްޔެވެ (އެކަލާނގެ) ނުޠްފާއަކުން އެއިންސާނާ ހައްދަވައި، ޤަދަރުކަނޑައެޅުއްވިއެވެ."\nއަލްއިންސާން ސޫރަތުގެ 2ވަނަ އާޔަތުގައިވާ ނުޠްފަތުލް އަމްޝާޖް އަކީ އިންސާނާ އުފެދި ބޮޑުވަމުން އަންނަގޮތާއި ބެހޭގޮތުން ޤުރުއާނުގައި އައިސްފައިވާ ޢިލްމީ މުޢްޖިޒާތުގެ ހެއްކެކެވެ. ބަހުގެ ގޮތުން ބަލާއިރު ނުޠުފާ އަކީ ފަރުދީ (އެންމެ އެއްޗެއް) ކަލިމައެކެވެ. ނަމަވެސް ނުޠުފާ އެކުލެވިގެންވަނީ، އެކަތިއަނެކައްޗާއި އެކުވެގެންނެވެ. އަމްޝާޖުން ދޭހަކޮށްދެނީ މިމާނައެވެ. ޢިލްމީ ނަޒަރަކުން ބަލާއިރު، މަނަވީ ޙަޔަވާނުން މުޑުވައްވެފައިވާ ބިހަކީ އެންމެ ތިއްކެއްގެ ގޮތުގައި އޮންނަ ފަރުދީ އެއްޗެކެވެ. ނަމަވެސް މިއެކުލެވިގެންވަނީ، ފިރިހެނާގެ މަނީގެ ކްރޮމޯޒޯމްތަކާއި އަންހެނާގެ ބިހުގެ ކްރޮމޯޒޯމްތަކުންނެވެ.\nމައިމީހާގެ ރަޙިމުގައި އޮންނަ ކުއްޖާއަކީ ފިރިހެންކުއްޖެއްކަން ނުވަތަ އަންހެން ކުއްޖެއްކަން ކަނޑައަޅަނީ ފިރިހެނާގެ މަނިންކަން، އިންސާނުންނަށް އެނގުނީ އިލެކްޓްރޯނިކް މައިކްރޮސްކޯޕް އިޖާދުކުރުމާއި ވިދިގެން، 20 ވަނަ ޤަރުނުގެ ކުރީކޮޅުގައެވެ. ނަމަވެސް ކީރިތި ޤުރުއާނުގައި މީގެ އެތައް ސަތޭކައަހަރުތަކެއްގެ ކުރިން މިޙަޤީޤަތް ހާމަކޮށްދެއްވާފައިވެއެވެ.\nއައްނަޖްމު ސޫރަތުގެ 45 އާއި 46 ގައި މާތްﷲ ވަޙީކުރައްވާފައިވެއެވެ. وَأَنَّهُ خَلَقَ الزَّوْجَيْنِ الذَّكَرَ وَالْأُنثَىِ . من نُّطْفَةٍ إِذَا تُمْنَى\nމާނައި: "ރަޙިމުގެ ތެރެއަށް އެޅޭ މަނިފޮދަކުން، ފިރިހެން އަންހެން ދެބާވަތް ހެއްދެވީވެސް އެކަލާނގެއެވެ."\nދަރިފަނި ބައްޓަންވަނީ އުރަވަޅީގައެވެ. ނަމަވެސް ކުރިން ބުނެވިފައިވާ ފަދައިން މީގެ އުފެދުންގުޅިފައިވަނީ ބުރަކަށީގައި، ގުރުދާގެ ދަށުގައި ހުންނަ ސެލްތަކަކާއެވެ.\nއަލްއަޢްރާފު ސޫރަތުގެ 172 ވަނަ އާޔަތުގައި ﷲ ވަޙީ ކުރައްވާފައިވެއެވެ. وَإِذْ أَخَذَ رَبُّكَ مِنْ بَنِي آدَمَ مِنْ ظُهُورِهِمْ ذُرِّيَّتَهُمْ وَأَشْهَدَهُمْ عَلَى أَنْفُسِهِمْ أَلَسْتُ بِرَبِّكُمْ قَالُوا بَلَى شَهِدْنَا أَنْ تَقُولُوا يَوْمَ الْقِيَامَةِ إِنَّا كُنَّا عَنْ هَذَا غَافِلِينَ\nމާނައީ: "އަދި ކަލޭގެ ފާނު ހައްދަވާބޮޑުކުރެއްވި، ކަލޭގެފާނުގެ ސާހިބުވަންތަ ރަސްކަލާނގެ އާދަމްގެ ދަރީންގެ ކިބައިން، އެބައިމީހުންގެ ބުރަކަށިތަކުގެ ތެރެއިން، އެބައިމީހުންގެ ދަރިފަސްކޮޅު ހިއްޕަވައި ނެރުއްވައި، އެބައިމީހުންގެ އަމިއްލަ ނަފްސުތަކުގެ މައްޗަށް ހަމައެބައިމީހުން ހެކިކުރެއްވި ހިނދެވެ. އެހިނދު އެކަލާނެ އެންގެވިއެވެ. ތިޔަބައިމީހުންގެ ސާހިބުވަންތަ ރަސްކަލާނގެކަމުގައި ތިމަންސުވާމީންގެ ވޮޑިގެން ނުވަންހެއްޔެވެ، އެބައިމީހުން ދެންނެވިއެވެ. އެހެނެއް ނޫނެވެ. އިބަސުވާމީންގެއީ ތިމަންމެންގެ ސާހިބުވަންތަ ރަސްކަލާނގެއެވެ. އިބަސުވާމީންގެ ނޫން އިލާހަކު ނެތެވެ. އެކަމުގެ މައްޗަށް ތިމަންމެން ހެކިވެއްޖައީމުއެވެ. އެކަން އެހެންވީ، ހަމަކަށަވަރުން މިކަމާއިމެދު، ޣާފިލުވެގެންވާ ބަޔަކުކަމުގައި ތިމަންމެންވީމުއޭ ޤިޔާމަތްދުވަހުން، ތިޔަބައިމީހުން ބުނެފާނެކަމަށްޓަކައެވެ."\nމިދާއިރާގައި ޢިލްމުވެރިން ހޯއްދަވާފައިވާ ހޯދުންތަކާއި މިއާޔަތުން ދޭހަވާ މާނައާއި ހުރިހާގޮތަކުންވެސް ގުޅެއެވެ.\nކުރިން ހާމަކުރެވުނު ފަދައިން ރަޙިމަކީ ކުއްޖާ ބޮޑުވެ، އެކިމަރުޙަލަތަކަށް ބަދަލުވަމުން އައުމަށް ބޭނުންވާ ހުރިހާ ސިފަތަކެއް އޭގައި ލައްވާފައިވާ ގުނަވަނެކެވެ.\nއަލްމުރުސަލާތި ސޫރަތުގައި 20-23 ގައި މާތްﷲ ވަޙިކުރައްވާފައިވެއެވެ. أَلَمْ نَخْلُقْكُمْ مِنْ مَاءٍ مَهِينٍ. فَجَعَلْنَاهُ فِي قَرَارٍ مَكِينٍ. إِلَى قَدَرٍ مَعْلُومٍ. فَقَدَرْنَا فَنِعْمَ الْقَادِرُونَ\nމާނައީ: "އަގެއްނެތް ފެންތިއްކަކުން، ތިމަންސުވާމީންގެ ތިޔަބައިމީހުން ނަހައްދަވަމުހެއްޔެވެ. ދެން ރައްކާތެރިވެގެންވާ، ތަނެއްގައި ތިމަންސުވާމީންގެ އެއިންސާނާ ލެއްވީމެވެ. އެނގިގެންވާ މުއްދަތަކަށެވެ. ދެން އެއިންސާނާ ދުނިޔެއަށް އުފަންވާނެގޮތް ތިމަންސުވާމީންގެ މިންވަރުކުރައްވައި، ހަމަޖެއްސެވީމެވެ. ފަހެ މިންވަރުކުރައްވާ ފަރާތުގެ މޮޅުކަމާއިއެވެ."\nއެންމެ މޮޅަށް ދެނެވޮޑިގެންވާ ﷲ ސުބުޙާނަހޫ ވަތަޢާލާގެ ހުސްޠާހިރުވަންތަކަމާއެވެ!\nޢަލަގާގެ މަރުޙަލާ ފެށެނީ ބަލިވެއިނުމުގެ 15 ވަނަ ދުވަހުއެވެ. މިމަރުޙަލާ ނިމެނީ 23 ނުވަތަ 24 ދުވަހުއެވެ. މިދުވަސްވަރު ކުއްޖާ ވައްތަރުވާނީ ފެނުގައި އުޅޭ ޢަލަޤާ ކިޔާ ފަންޏަކާއިއެވެ. މިފަންޏަށް އިނގިރޭސިބަހުން ކިޔަނީ ލީޗް (Leech) އެވެ.\nރަޙިމުގެ ފާރުގައި ޢަލަޤާ ތަތްވެފައި އޮންނައިރު، އޭގެ ލޭހޮޅިތަކުގައި ލޭހުންނަނީ ޙަރަކާތް ނުކުރާފަދަ ޙާލަތެއްގައެވެ. މިކަމުގެ ސަބަބުން، ގަނޑުވެފައިވާ ލޭގެ ސިފަ ޢަލަޤާގައި ޖައްސައެވެ.\nއިންސާނުންގެ ހަށިގަނޑުގެ ޠަބީޢަތަކީ ނުގުޅޭ އެއްޗެއް ހަށިގަނޑުގެ ތެރެއަށް ވަނުމުން، އެއެއްޗެއް ބޭރުކޮށްލުމަށް މަސައްކަތްކުރުން ކަމުގައިވިޔަސް، ޢަލަޤާ ރަޙިމުން ބޭރުކޮށްލާކަށް އަންހެނާގެ ހަށިގަނޑު މަސައްކަތެއް ނުކުރެއެވެ. ޢަލަޤާގެ ދެބައިކުޅަ އެއްބަޔަކީ ފިރިހެނާގެ ހަށިގަނޑުން ލިބިފައިވާ އެއްޗިއްސެވެ. އެހެންކަމުން މިބައިވާނީ އަންހެނާގެ ހަށިގަނޑުން ބޭރު، އޭނާއާއި ގުޅުމެއް ނެތްބަޔަކަށެވެ.\nބައެއް ޢިލްމުވެރިން ދެކޭގޮތުގައި ޢަލަޤާއާއި އިދިކޮޅަށް މައިމީހާގެ ހަށިގަނޑު މަސައްކަތްނުކުރާ ސަބަބަކީ، ޢަލަޤާގެ ސިންސިޓިއާ (Cyncitia) ސަރަޙައްދުގައި، ހަށިދަމަނަ (Anti bodies) އުފައްދަން މެދުވެރިކުރާ އެންޓި ޖީންސް ނެތުމެވެ. ކުޑަކުއްޖާ ބޮޑުވަމުން އަންނައިރު، ނުވަތަ އިންސާނެއްގެ ސިފަޖެހެމުން އަންނައިރު، އެންމެ ފުރަތަމަ އުފެދޭ ބައެއްކަމުގައި ބެލެވެނީ ފުރަތަމަ ޓޭޕް ނުވަތަ ޕްރިމިޓިވް ސްޓްރީކް (Primitive streak) އެވެ. އެއީ 14 ވަނަދުވަސް ނުވަތަ 15 ވަނަ ދުވަހުއެވެ. އެއަށްފަހު ދެން އުފެދެނީ ފުރަތަމަ ގޮށް ނުވަތަ ޕްރިމިޓިވް ނޯޑް (Primitive Node) އެވެ. މަންމަ ސެލް ނުވަތަ ސްޓެމް ސެލް އުފެދެނީ (Stem cell) މި ނޯޑުންނެވެ. އެންޑޯޑާރމްއާއި ((Endoderm) އެކްޓޯޑާރމް (Ectoderm) އާއި މީސޯޑާރމް (Mesoderm) ޓިޝޫތަކުގެ މަޞްދަރަކީވެސް ޕްރިމިޓިވް ސްޓްރީކްއެވެ.\nޓިޝޫތަކުގެ މަޞްދަރަކީވެސް ޕްރިމިޓިވް ސްޓްރީކްއެވެ.\nހަށިގަނޑުގެ ތަފާތު ގުނަވަންތަކާއި، ޓިޝޫތައް އުފެދެނީ ކުރިން ނަންގަނެވުނު މައިގަނޑު ތިން ޓިޝޫއިންނެވެ.\nބަލިވެއިންނަތާ 3ވަނަ ހަފުތާގެ ނިމޭތާގައި ޕްރިމިޓިވް ސްޓްރީކް ކުޑަވެ، އޭގެ ބާކީބައި ސެކްރޯކޮކްސިޖިއަލް ސަރަހައްދުގައި، (މައިބަނދައިގެ ނިމޭހިސާބުގައި) ބާކީހުރި ސްޓެމް ސެލްތަކާއިއެކު ދެމިއޮވެއެވެ. އެހެން ހިސާބުތަކުގެ ޓްރޯމާ ދުޅަވުންތަކާއި ޚިލާފަށް ޓެރަޓޯމާއޭ () ކިޔާ ސެކްރޯކޮކްސިޖިއަލް ނުވަތަ ރީޖަންގެ ދުޅަވުންތަކުގައި މަހާއި، ހަމާއި، ކަށްޓާއި، ބައެއްފަހަރަށް ދަތުގެ ޓިޝޫތައްވެސް ފެންނަން ހުރެއެވެ.\nމިމަރުޙަލާއަށް ޤުރުއާނާއި ސުއްނަތުން ބަލާލުމެއް\nމަނި ނުވަތަ ނުޠްފާގެ މަރުޙަލާ ޢަލަޤާއަށް ބަދަލުވުމަށް 10 ދުވަހަށް ވުރެ ގިނަ ދުވަސްނަގައެވެ. އެއީ، ދަރިފަނިން މުޑުވައްވެފައިވާ ބިސް (ނުޠުފަތުލް އަމްޝާޖް) ބިދާއީ ނުވަތަ ޕްރައިމަރީ ޕްލަސެންޓާއާއި، ގުޅުވައިދޭ ބަޔަކުން ގުޅެންދެނެވެ. މިގުޅުވައިދޭބައި ފަހުން ބަދަލުވަނީ، ފޫޅަށެވެ.\nޤުރުއާނުގައި، ޙަރްފުލް ޢަޠްފު (ޘުންމަ) (ކުރީބަޔާއި ފަހުބައި ވިއްދާ ނުވަތަ ގުޅުވައިދޭ އަކުރު) އަންނަނިވި އާޔަތުގައި ބޭނުންކުރައްވާފައިވަނީ މިމާނަ ދޭހަކޮށްދެއްވުމަށެވެ.\nއަލްމުއުމިނޫން ސޫރަތުގެ 14 ވަނަ އާޔަތުގައި މާތްﷲ ވަޙީކުރައްވާފައިވެއެވެ. ثُمَّ خَلَقْنَا النُّطْفَةَ عَلَقَةً فَخَلَقْنَا الْعَلَقَةَ مُضْغَةً فَخَلَقْنَا الْمُضْغَةَ عِظَامًا فَكَسَوْنَا الْعِظَامَ لَحْمًا ثُمَّ أَنْشَأْنَاهُ خَلْقًا آخَرَ فَتَبَارَكَ اللَّهُ أَحْسَنُ الْخَالِقِينَ\nމާނައީ: "ދެން އެއަށްފަހު، ރައްކާތެރިވެގެންވާ ތަނެއްގައިވާ ތިތްކެއްކަމުގައި ތިމަންސުވާމީންގެ އެއިންސާނާ ލެއްވީމެވެ. ދެން އެއަށްފަހު، ގަނޑުލޭކޮޅެއް ކަމުގައި ތިމަންސުވާމީންގެ އެތިކި ލެއްވީމެވެ. ދެން ކުޑަކުޑަ މަސްކޮޅެއްގެ ސިފަ އެގަނޑުލޭކޮޅަށް ތިމަންސުވާމީންގެ ގެންނެވީމެވެ. ދެން އެމަސްކޮޅުގައި ތިމަންސުވާމީންގެ ކަށިލައްވައި ހެއްދެވީމެވެ. ދެން މަސްތަކަކުން، ތިމަންސުވާމީންގެ އެކަށިތަކުގައި ފޭރާންލެއްވީމެވެ. ދެން އެއަށްފަހު، އެހެން އުފެއްދެވުމަކުން، ތިމަންސުވާމީންގެ އެއިންސާނާ އުފެއްދެވީމެވެ. (އެއީ ފުރާނައަޅުއްވާ މިދުނިޔެމައްޗަށް ފޮނުއްވުމެވެ.) ފަހެ އުފެއްދުންތެރިންކުރެ އެންމެ މޮޅު އުފެއްދުންތެރި، މާތްﷲގެ މާތްވަންތަކަމާއި، ކަށަކުޅަދުންވަންތަކަމާއިއެވެ."\nބަހުގެ ގޮތުން ޢަލަޤާގެ މާނަ އެތައް ގޮތަކަށް ކުރެވެއެވެ. ތިރީގައި އެވަނީ އޭގެ މާނަތަކެވެ.\n1-ނުދެމޭގޮތަށް ހުންނަ ފެންގަނޑުގައި އުޅޭ ލީޗް ކިޔާ ފަނި. މިއީ އެހެން ދިރުންތަކުގެ ލޭ ބޯ އެއްޗެކެވެ.\n2-އެހެން އެއްޗެއްގައި ތަތްލާފައި ނުވަތަ އެލިފައިވާ އެއްޗެއް.\nބިހަށް ދަރިފަނި ވަނުމަށްފަހު، ބައިބައިވަމުންގޮސް، ރަޙިމުގެ ފާރުގައި އިންދިފައިވާ އިންސާނާގެ ފީޓަސްގެ () ސިފަތަކާއި މިހުރިހާ މާނައެއް ގުޅެއެވެ. ފަހެ ފީޓަސްއަކީ، ލީޗް ފަންޏާއި އެއްވައްތަރު އެއްޗެކެވެ. ހަމައެފަދައިން، ފޫޅުމެދުވެރިކޮށް، ފީޓަސް އޮންނަނީ، ރަޙިމުގެ ފާރުގައި ތަތްލާފައެވެ. ފީޓަސްގެ އެތެރޭގައިވާ ލޭހޮޅިތަކަކީ، ބަންދުވެފައިވާ ރަށްތަކެއް ފަދަ އެއްޗެހި ތަކެކެވެ. މިކަމުގެ ސަބަބުން އޭގައި ދަތުރުކުރާ ލެޔަށް ގަނޑުލޭފެ ސިފަގެނުވައެވެ.\nޢަލަޤާ2ދުވަހުގެ ތެރޭގައި (24 ވަނަ ދުވަހުން 26 ވަނަ ދުވަހަށް) ވަރަށް ހަލުއިކަމާއިއެކު މުޟްޣާއަކަށް ބަދަލުވެއެވެ. މުއުމިނޫން ސޫރަތުގެ 14 ވަނަ އާޔަތުގައި ޙަރުފުލް ޢަޠްފުގެ ގޮތުގައި ފާފު އައިސްފައިވަނީ މިސަބަބަށްޓަކައެވެ. މިއަކުރަކީ، ކަމަކާއި ވިއްދައިގެން، ނުވަތަ އެއަށްފަހު އަވަހަށް އަނެއްކަމެއް ވާކަން ހާމަކޮށްދިނުމަށް ޢަރަބި ބަހުގައި ބޭނުންކުރެވޭ އަކުރެކެވެ.\nއެހެންކަމުން، ޤުރުއާނުގައި އިންސާނާ އުފެދެމުން އަންނަ މަރުޙަލާތައް ބަޔާންކޮށްދެއްވުމުގެ ގޮތުން، އިސްތިޢުމާލުކުރައްވާފައިވާ ޢަޠްފުގެ އަކުރުތަކުންވެސް، މިކަމުގައިވާ ޤުރުއާނުގެ މުޢްޖިޒާތައް އަޅުގަނޑުމެންނަށް ދޭހަވެއެވެ.\nޢަލަޤާއަކީ، އިންސާނާ ހެދި ބޮޑުވަމުން އަންނަ މަރުޙަލާތަކުގެ ތެރެއިން ދެވަނަ މަރްޙަލާއެވެ. ކީރިތި ޤުރުއާނުގެ އެތަށް ތަނެއްގައި މިކަން މިގޮތަށް ބާޔާންކުރައްވާފައިވެއެވެ.\nޤިޔާމަތު ސޫރަތުގެ 37-39 ވަނަ އާޔަތުގައި އައިސްފައިވެއެވެ.\n(37) ثُمَّ كَانَ عَلَقَةً فَخَلَقَ فَسَوَّى (38) فَجَعَلَ مِنْهُ الزَّوْجَيْنِ الذَّكَرَ وَالأُنثَى (39)\nމާނައަކީ: "މާބަނޑެއްގެ ތެރެއަށް އޮހޮރާލެވޭ މަނީގެތެރެއިން ތިތްކެއްކަމުގައި، އެއިންސާނާ ނުވޭހެއްޔެވެ. ދެން އެއަށްފަހު ގަނޑުގެންފައިވާ ލޭކޮޅެއްކަމުގައި އެއިންސާނާ ވިއެވެ. އެއަށްފަހު، އެއިންސާނާ ހައްދަވާ ސިފަ ގެންނެވިއެވެ. އެއަށްފަހު، ގުނަންތައް ހަމަކުރެއްވިއެވެ. ދެން އެއިންސާނާގެ ކިބައިން، ފިރިހެން، އަންހެން، ދެބާވަތުގެ ދެޖިންސުގެ މީހުން ލެއްވިއެވެ."\nޢަލަޤްގެ ނަންދެވިފައިވާ ސޫރަތުގެ،2ވަނަ އާޔަތގައި ވަޙީކުރައްވާފައިވެއެވެ.\nމާނައަކީ "ގަނޑުގެންފައިވާ ލޭކޮޅަކުން، އެކަލާނގެ އިންސާނާ ހެއްދެވިއެވެ."\nޕްރިމިޓިވް ސްޓްރީކްއަށް އަނެއްކާވެސް ނަޒަރު ހިންގާލަމާތޯއެވެ. ފީޓަސްގައި އެންމެ ފުރަތަމަ އުފެދޭ އެއްޗަކީ މިއީއެވެ. މަންމަ ސެލްތަކާއި، ހަށިގަނޑުގެ އެހެން ގުނަވަންތަކާއި، ޓިޝޫތައް އުފެދެނީ މިސްޓްރީކްއިންނެވެ.\n3ވަނަ ހަފްތާތެ ނިމޭކޮޅުގައި، ޕްރިމިޓިވް ސްޓްރީކް ކުޑަވެ، ކުރުގެޅެއެވެ. އަދި އޭގައި ބާކީހުރި ބައިތައް، މައިބަނދައިގެ ނިމޭކޮޅުގައި ހުންނަ ކޮކްސިކްސް ސަރަހައްދުގައި އެއްވެއެވެ. މިކަމުގެ ސަބަބުން، މަންމަ ސެލްތަކުން ބާކީ ހުރި ބައިތައް ހުންނާނީ މިސަރަހައްދުގައެވެ.\nމިއީ އަބޫހުރައިރާ ރިވާކުރައްވާފައިވާ ޙަދީޘްފުޅުގައި އައިސްފައިވާވާހަކައާއި ދިމާވާ ގޮތެކެވެ. އެކަލޭގެފާނުގެ ޙަދީޘްފުޅުގެ މާނައިގައިވެއެވެ. "އާދަމްގެ ދަރިންކުރެ ކޮންމެ މީހަކު އިމްތިޙާނުކުރެވޭނެއެވެ. އަދި ވެލި އެނާކާލާނެއެވެ. ނިގުލުގެ ނިމޭކޮޅު (Coccyx) ފިޔަވައެވެ. އޭނާ އުފެއްދެވުނީ އެތަނުންނެވެ. އަދި އޭނާ އެތުރި އެކުލަވާލެވޭނީވެސް އެތަނުގައެވެ."\nފަހެ ކުރިންވސް ބުނެވުނު ފަދައިން، ހަށިގަނޑުގެ ޓިޝޫތަކާއި، ގުނަވަންތައް ބައްޓަން ކުރާ، ސެލްތައް ހުންނަނީ މައިބަދައިގެ ނިމޭ ހިސާބުގަ (ކޮކްސިކްސް) އެވެ.\nފަހެ، ވަޙީގެ ޛަރީޢާއިން ނޫންގޮތަކަށް، މިޢިލްމު އެކަލޭގެފާނަށް ލިބިވަޑައިގަތްކަމަށްވާނަމަ އެއީ ކޮންގޮތަކުން ލިބިވަޑައިގަތް ޢިލްމެއްބާވައެވެ؟\nޢަލަޤާގެ މަރުޙަލާއިން ފީޓަސް މުޟްޣާއަށް ބަދަލުވަނީ 24 ވަނަ ދުވަހުން ފެށިގެން 26 ވަނަ ދުވަހާއި ދޭތެރޭގައެވެ. މިއީ ނުޠްފާ ޢަލަޤައަކަށް ބަދަލުވާ މުއްދަތާއި އަޅާކިޔާއިރު، ވަރަށް ކުރު މުއްދަތެކެވެ. މިމަރުޙަލާ ފެށެނީ، ހަށިގަނޑުގެ ތަންތަންކޮޅު ނުވަތަ ސޮމައިޓްސް ފާޅުވާން ފެށުމުންނެވެ. އެއީ، 24 ވަނަ ދުވަހު، ނުވަތަ 25 ވަނަ ދުވަހު ފީޓަސްގެ ބޯކޮޅުންނެވެ. އެއަށްފަހު މަޑުމަޑުން ފަޔާއި ނުވަތަ ނިގޫކޮޅާއި ދިމާއަށް ސޮމައިޓްސް ފާޅުވުން ކުރިއަށްދެއެވެ، 28 ވަނަ ދުވަހު، ބަނޑުގައިވާ ދަރިފުޅު ވައްތަރުވާނީ، އަނގަޔަށްލައި ހަފާލާފައިވާ މަސްކޮޅެއް ނުވަތަ ޗުވިންގަމް ކޮޅަކާއިއެވެ. މިމަރުޙަލާ.6ވަނަ ހަފުތާގެ ނިމޭކޮޅުގައި ނިމެންދެން، ރަޙިމުތެރޭގައި، ކުޑަކުއްޖާ ފުރުޅި ޙަރަކާތްކުރާނެއެވެ.\nމުޟްޣާގެ މަރުޙަލާގައި، ސެލްތަކުގެ ޢަދަދުވަރަށް ބޮޑަށް އިތުރުވެ، ސައިޒުވެސް އަވަހަށް ބޮޑުވަމުންދާނެއެވެ. އޭގެ މާނައަކީ، މިދުވަސްކޮޅު، މުޟްޣާ އޮންނާނީ، ވަކި އެތުރުމެއް، ބައްޓަމެއް ނެތް މަސްކޮޅެއް ފަދައިންނެވެ. އޭގެ ކުޑަދުވަސްކޮޅެއް ފަހުން، ސިފަޖެހުމުގެ މަރުޙަލާ ފެއްޓޭނެއެވެ. މިގޮތުން، ދެލޮލާއި، ދުލާއި (4ވަނަ ހަފުތާގައި)، ދެތުންފަތް (5ވަނަ ހަފުތާގައި) އުފެދެން ފަށާނެއެވެ. ނަމަވެސް، މިގުނަވަންތައް ފާޅުވާ މިންވަރަށް ހުންނާނީ، 8 ވަނަ ހަފުތާގެ ނިމޭހާތާގައެވެ. އަދި މިމަރުގަލާގައި، އަތްފައިގެ ކުރިތައްވެސް ފަޅަން ފަށާނެއެވެ.\nޤުރުއާނާއި ސުންނަތުން ބަލާލުމެއް\nބަހުގެ ގޮތުން ބަލާއިރު، މުޟްޣާ އަކީ، އަނގަޔަށްލައި، ހަފާލެވިފައިވާ އެއްޗެވެ. މިއީ އިންސާނާ އުފެދެމުން އަންނަ މަރުޙަލާތަކުގެ ތެރެއިން މިމަރުޙަލާގައި އޭނާ އޮންނަ ގޮތާއި ވަރަށް ގުޅޭ ސިފަކުރުމެކެވެ. މުޟްޣާގެ މަރުޙަލާގައި، އޭނާ އޮންނާނީ ހަފާލެވިފައިވާ މަސްގަނޑެއް ފަދައިން، ވަކި ސިފައެއް ހާމަނުވާ، އަވަސް އަވަހަށް ބައްޓަން ބަދަލުވަމުންދާ އެއްޗެއްގެ ގޮތުގައެވެ.\nސޮމައިޓްސް ފާޅުވަމުން އަންނައިރު، އެތަންތަން، މަސްގަނޑެއްގައި ދަތުން ހެފުމުން ނުވަތަ ދަތް އެޅުމުން އުފެދޭ ނިޝާންތަކާއި ވަރަށް އެއްގޮތެވެ. ހަމައެފަދައިން، އެއްޗެއް ހަފާއިރު، އަނގަ ތެރޭގައި، އެއެއްޗެއް އެނބުރި ދައުރުވަމުންދާ ފަދައިން، މުޟްޣާގެ މަރުޙަލާގައި، ކުޑަކުއްޖާ މަންމަގެ ރަޙިމުގައި ޙަރަކާތްކުރެއެވެ.\nމުޟްޣާގެ މަރުޙަލާއަންނަނީ، ޢަލަޤާއަށް ފަހުގައެވެ. މިއީ ޤުރުއާނުގެ އާޔަތްތަކުގައިވާ ތަރުތީބާއި އެއްގޮތްވުމެކެވެ.\nއަލްމުއުމިނޫން ސޫރަތުގެ 14 ވަނަ އާޔަތުގައި މާތް ﷲ ވަޙީކުރައްވާފައިއެވެ.\nއަނގަޔަށްލައި ހެފޭ އެއްޗެތީގެ ސިފަތަކުގެ ތެރޭގައި، އެއެއްޗެއް ދިގުވެ، އޭގެ ބައްޓަން ބަދަލުވުން ހިމެނެއެވެ. މިމަރުޙަލާގައި އިންސާނާއަށް އަންނަ ބަދަލުތައް މިކަމާއި ބަރާބަރަށް ގުޅެއެވެ. ކުރިން ބުނެވުނު ފަދައިން މުޟްޣާއަކީ، ގުނަވަންތައް އުފެދި ސިފަޖެހުމުގެ ކުރިން އަންނަ ވަގުތުކޮޅަކާއި، ގުނަވަންތައް އުފެދި ސިފަޖެހެން ފެށުމުގެ ފަހުން އަންނަ ވަގުތުކޮޅެކެވެ.\nއަލްޙައްޖު ސޫރަތުގެ5ވަނަ އާޔަތުގައި މާތް ﷲ ވަޙީކުރައްވާފައިވެއެވެ. يَا أَيُّهَا النَّاسُ إِن كُنتُمْ فِي رَيْبٍ مِّنَ الْبَعْثِ فَإِنَّا خَلَقْنَاكُم مِّن تُرَابٍ ثُمَّ مِن نُّطْفَةٍ ثُمَّ مِنْ عَلَقَةٍ ثُمَّ مِن مُّضْغَةٍ مُّخَلَّقَةٍ وَغَيْرِ مُخَلَّقَةٍ لِّنُبَيِّنَ لَكُمْ وَنُقِرُّ فِي الْأَرْحَامِ مَا نَشَاء إِلَى أَجَلٍ مُّسَمًّى\nމާނައަކީ: "އޭ މީސްތަކުންނޭވެ. މަރުވުމަށްފަހު، އަލުން ދިރުއްވައި ފޮނުއްވާނެކަމާއިމެދު ތިޔަބައިމީހުން ޝައްކުގައިވަނީނަމަ، ފަހެ ތިމަންސުވާމީންގެ ތިޔަބައިމީހުން އުފެއްދެވީވެސް ވެލިންނެވެ. އެއަސްފަހު، މަނި ތިތްކަކުންނެވެ. އެއަށްފަހު ގަނޑުލޭކޮޅަކުންނެވެ. އެއަށްފަހު އާދަމްގެ ދަރިއެއްގެ ސިފަ ފާޅުވެގެންވާ ނުވަތަ ފާޅުވެގެންނުވާ ކުޑަ މަސްކޮޅަކުންނެވެ. އެއީ ތިޔަބައިމީހުންނަށް އަންގަވައި ބަޔާންކޮށްދެއްވުމަށްޓަކައެވެ. އަދި ކަނޑައެޅިގެންވާ ވަގުތުއް ހަމަވަންދެން ތިމަންސުވާމީންގެ އިރާދަކުރައްވާ އިރެއް ވަންދެން ރަޙިމުތަކުގައި ތިޔަބައިމީހުން ބައިތިއްބަވަމުއެވެ."\nއެހެންކަމުން، މުޟްޣާގެ ދެމަރުޙަލާއެއްވާކަން އެބަ އެނގެއެވެ. އެއީ ޚަލްޤުނުކުރެއްވޭ މަރުޙަލާއަކާއި (އާދަމުގެ ދަރިވަންތަކަމުގެ ސިފަ ނުޖެހިވާ) (އާދަމުގެދަރިވަންތަކަމުގެ ސިފަޖެހިފައިވާ) ޚަލްޤުކުރެއްވިފައިވާ މަރުޙަލާއެކެވެ. މި މަރުޙަލާގައި ހިމެނޭ ދެބަޔާއި އެކު، މުޅި މަރުޙަލާގެ ނިމުން އަންނަނީ،6 ވަނަ ހަފުތާގަ (40 ދުވަހަށްފަހު) އެވެ.\nޢަބްދުﷲ ބިން މަސްޢޫދުގެފާނު ވިދާޅުވިއެވެ. އަޅުގަނޑުމެންނަށް ސަލާމާތް ޞަލަވާތްލެއްވި ﷲ ގެ ރަސޫލާ ޙަދީޘްކުރެއްވިއެވެ. އެކަލޭގެފާނަކީ، ތެދުވެރި، ބަސްފުޅު ޤަބޫލުކުރެއްވޭ ބޭކަލެކެވެ."ހަމަކަށަވަރުން ތިޔަބައިމީހުންގެ ތެރެއިން ކޮންމެމީހެއްވެސް (ޚަލްޤުކުރެއްވެނީ) އޭނާގެ މަންމަގެ ބަނޑުގައި، ޚަލްޤުކުރުން އެއްކުރެވެނީ، 40 ދުވަހުގެ ތެރޭގައެވެ. އެއަށްފަހު، ހަމައެމުއްދަތުގައި ޢަލަޤާއަކަށް ވެދެއެވެ. އެއަށްފަހު ހަމަ އެފަދަ މުއްދަތެއްގެ ތެރޭގައި، މުޟްޣާއަކަށް ވެދެއެވެ. އެއަށްފަހު، މަލާއިކަތް ބޭކަލެއް ފޮނުއްވެއެވެ. ފަހެ އެމަލާއިކަތާ އޭނާގެ ހަށިގަނޑުގައި ފުރާނަ އަޅުއްވައެވެ. އަދި4ކަލިމައިން އޭނާގެ ރިޒްޤާއި، އަޖަލާއި، ޢަމަލާއި، އޭނާއަކީ އަބާއްޖެވެރިއެއްތޯ ނުވަތަ ބާއްޖެވެރިއެއްތޯ ލިޔުއްވުމަށް އަމުރުކުރެވެއެވެ. ފަހެ އެކަލާނގެ ފިޔަވައި އެހެން ކަލާނގެއެއް ނުވާ ކަލާނގެ ގަންދެއްވައި ޙަދީޘްކުރައްވަމެވެ. ހަމަކަށަވަރުން ތިޔަބައިމީހުންކުރެ މީހަކު ސުވަރުގެއާއި އަނގުނެއްގެ މިންވަރު ކައިރިވުމައްދާންދެން، ސުވަރުގެވަންތަ މީހުންކުރާ ޢަމަލުކޮށްކޮށް ހުއްޓާ އޭނާގެ މައްޗަށް ފޮތް އިސްވެއެވެ. ދެން ފަހެ އޭނާ، ނަރަކަވަންތަ މީހުންގެ ޢަމަލެއްކޮށް (އެކަމުގެ ސަބަބުން) ނަރަކައަށް ވަދެއެވެ. އަދި ހަމަކަށަވަރުން ތިޔަބައިމީހުންކުރެ މީހަކު، ނަރަކައާއި އަނގުނެއްގެ މިންވަރު ކައިރިވުމަށްދާންދެން، ނަރަކަވަންތަ މީހުން ކުރާ ޢަމަލުކޮށްކޮށް ހުއްޓާ އޭނާގެ މައްޗަށް ފޮތް އިސްވެއެވެ. ދެން ފަހެ އޭނާ ސުވަރުގެވަންތަ މީހުންގެ ޢަމަލެއްކޮށް، (އެކަމުގެ ސަބަބުން) ސުވަރުގެއަށް ވަދެއެވެ."\nގުނަވަންތައް އުފެދިގެން އައުމުގައި ބައެއް ގުނަވަން އަނެއް ގުނަވަންތަކަށް ވުރެ ކުރިން އުފެދޭ އުފެދޭކަން، އެއީ އެނގެން އޮތްކަމެވެ. މިސާލަކަށް، ދެލޮލާއި، ދޫ އުފެދެނީ (4ވަނަ ހަފުތާގައި) ތެދުންފަތަށްވުރެ (5ވަނަ ހަފުތާގައި) ކުރިންނެވެ. ޤުރުއާނުގައި ދެލޮލާއި ދޫ އުފެދުން، ދެތުންފަތް އުފެދުމަށްވުރެ އިސްކޮށްފައިވެއެވެ.\nބަލަދް ސޫރަތުގައި މާތް ﷲ ވަޙީކުރައްވާފައިވެއެވެ. ألم نجعل له عينين ولساناً وشفتين\nމާނައަކީ: "ތިމަންސުވާމީންގެ އެއިންސާނާއަށް ދެލޯ ނުދެއްވަންހެއްޔެވެ؟ އަދި ދުލަކާއި ދެތުނަފަތާއިއެވެ."\n6ވަނަ ހަފުތާ ތެރޭގައި، ކާށީގެ ކުރީގެ މަރުޙަލާކަމުގައިވާ، ކާރޓިލޭޖް ނުވަތަ މަޑުކަށި އުފެދެން ފަށައެވެ. އެކަމަކު،7ވަނަ ހަފުތާގެ ފެށުމާއި ހަމައަށް، އިންސާނެއްގެ ސޫރައަށް ބައްޓަން ބަދަލެއް ނުވެއެވެ. މުޟްޣާގެ މަރުޙަލާއިން، ހަށިގަނޑުގެ އޮނިގަނޑު ފާޅުވާ ވަރަށް، ކަށިތައް ބަދަލުވަނީ، ވަރަށް ކުރު މުއްދަތެއްގެ ތެރޭގައެވެ. އެއީ6ވަނަ ހަފުތާގެ ނިމުމާއި7ވަނަ ހަފުތާގެ ފެށުމާއި ދޭތެރޭ އޮންނަ ވަގުތުކޮޅެވެ. މި މަރުޙަލާގައި އެންމެ ފާހނގަކޮށްލެވޭ ކަމަކީ، އިންސާނެއްގެ ސިފަޖައްސުވައިދޭގޮތަށް، ކަށީގެ ނިޒާމު ބައްޓަންވާކަމެވެ.\nމިމަރުޙަލާއަށް ކީރިތި ޤުރުއާނުގައި ދެއްވާފައިވާ އަލްޢިޡާމް (ކަށި) އަކީ، ބަނޑުގައިވާ ދަރިފުޅު ސިފަކުރުމަށް، މިދުވަސްކޮޅު ބޭނުންކުރަން އެންމެ ރަނގަޅު މުޞްޠަލަޙުއެވެ. މުޟްޣާގެ މަރުޙަލާއާއި، ޖެހިގެން ދެން މިއަންނަ މަރުޙަލާ، މިބަހުން ވަރަށް ރަނގަޅަށް ވަކިކޮށްދެއެވެ. އަލް މުއުމިނޫން ގެ 14 ވަނަ އާޔަތުގައި ވަޙީކުރައްވާފައިވެއެވެ.\nކުރިންވެސް ބުނެވުނު ފަދައިން، މުޟްޣާއިން ކަށީގެ މަރުޙަލާއަށް ކުޑަކުއްޖާ ބަދަލުވަނީ ވަރަށް އަވަހަށް ކުރު މުއްދަތެއްގެ ތެރޭގައެވެ. އެއްކަމެއް އަނެއްކަމަކާއި ގުޅިގެން އަންނަކަން ދޭހަކޮށްދިނުމަށް ބޭނުންކުރެވޭ އަކުރުތަކުގެ ތެރެއިން ފާފު މި އާޔަތުގައި ބޭނުންކުރައްވާފައި އޮތުމުން މިކަން ވަރަށް ރަނގަޅަށް ދޭހަވެއެވެ. ފާގުން އަންގައިދެނީ، ކަމެއް ނިމިގެން އެއާއި ވިއްދައި އެހެން ކަމެއް އަވަހަށް ވެފައިވާކަމެވެ.\nކަށީގެ ނިޒާމަކީ، މަސްތަކުން އެފޮރުވި، ލޮލާއި ތުންފަތާއި ނޭފަތާއި ކަންފަތާއި އަތްފައި އުފެދުމުން، އިންސާނީ ސިފަ އަޅުވައިދޭ ނިޒާމެވެ. ކީރިތި ރަސޫލާ ޙަދީޘްކުރައްވާފައިވެއެވެ. "ނުޠުފާ އާއިގެން، ބަޔާޅީސް ރޭ ހޭދަވުމުން، އޭގެ ގާތަށް މަލާއިކަތެއް ފޮނުއްވައެވެ. ފަހެ އެމަލާއިކަތް ބޭކަލަކު، އޭގައި ޞޫރަ ޖެއްސެވުމަށްފަހި، އަޑުއެހުމާއި ފެނުމާއި ހަމާއި މަހާއި ކަށި އުފައްދަވައެވެ. އެއަށްފަހު ވިދާޅުވެއެވެ. އޭހައްދަވާ ބޮޑުކުރެއްވި ރަސްކަލާކޯއެވެ. ފިރިހެނެއްތޯއެވެ. ނުވަތަ އަންހެނެއްތޯއެވެ."\nނުޠުފާއަށް 42 ރޭވުމަށްފަހު (6 ހަފުތާ) ކަށީގެ ފުރަތަމަ މަރުޙަލާ ކަމުގައިވާ، ކާރޓީލޭޖް ފާޅުވެ، އާދަމްގެ ދަރިއެއްގެ ސިފަޖެހެން ފަށައެވެ. އެއަށްފަހު (10 ވަނަ ހަފުތާގައި) ޖިންސީ ގުނަވަންތައް ފާޅުވާން ފަށައެވެ.\nކަށީގެ ނިޒާމު އިތުރަށް ފާޅުވެ، އިންސާނެއްގެ ބައްޓަން ބަނޑުގައިވާ ދަރިފުޅުގެގައިގައި7ވަނަ ހަފުތާއިން ފެށިގެން އިތުރުވާން ފަށައެވެ. މުޟްޣާއާއި، އިންސާނެއްގެ ސިފަޖެހުމާއި ދެމެދު ވަކިކުރާ މުއްދަތަކީ، މި ހަފުތާ (40 ވަނަ ދުވަހާއި 45 ވަނަ ދުވަހާއި ދެމެދު ) ކަމުގައި ބެލެވިދާނެއެވެ.\nމި މަރުޙަލާ ފާހަގަކުރެވެނީ، ކަށިތަކުގައި، މަސްތައް ތަތްވާ މަރުޙަލާގެ ގޮތުގައެވެ. ކަށީގައި މަސްލެވުން ފުރިހަމަވުމުން، ކުޑަކުއްޖާއަށް އެކިއެކި ޙަރަކާތްތައް ކުރުމުގެ ޤާބިލްކަން ލިބެއެވެ.\nމަސްތައް އުފެދެނީ7ވަނަ ހަފުތާގެ ނިމޭ ހިސާބުންނެވެ. މަސްތައް އުފެދުން 8ވަނަ ހަފުތާގެ ނިމުމާއިހަމައަށް ދެމިއޮވެއެވެ. ކަށީގެ މަރުޙަލާއަށްފަހު، މަސްތައް އުފެދުމަށް ނަގަނީ ވަރަށް ކުރު މުއްދަތެކެވެ.\nކަށީގައި މަސްލެވެން ފެއްޓެނީ، ކަށީގެ މަރުޙަލާއަށްފަހު، ކުރިންވެސް ބުނެވުނު ފަދައިން،7ވަނަ ހަފުތާގެ ނިމޭހާތާގައެވެ. އަދި މި މަރުޙަލާ 8 ވަނަ ހަފުތާގެ ނިމުމާއި ހަމައަށް ދެމިއޮވެއެވެ.\nކަށީގައި މަސްލެވުމުން، ކުޑަކުއްޖާ ޙަރަކާތްކުރަން ފައްޓައެވެ. އަދި ހަށިގަނޑު އިތުރަށް ފާޅުވެ، ގުނަވަންތަކުގެ މެދުގައި ގުޅުން އޮންނަ މިންވަރު އިތުރުވެއެވެ. 8 ވަނަ ހަފުތާގެ ނިމުމާއި ހަމައަށް އޮންނަ މި މަރުޙަލާއަކީ، ޚަލްޤުކުރެއްވުމުގެ ދުވަސްތައް ކަމުގައި ބެލެވެއެވެ. 8 ވަނަ ހަފުތާ ނިމެންދެން، ކުޑަކުއްޖާއަށް ދެވިފައިވާ ޢިލްމީ ނަމަކީ އެމްބްރިޔޯ (Embryo)އެވެ. އެއަށްފަހު ދެން އަންނަ މަރުޙަލާގައި ކުއްޖާއަށް ކިޔޭ ނަމަކީ، ފީޓަސް (Foetus) އެވެ. އަލްމުއުމިނޫން ސޫރަތުގައި އައިސްފައިވާ ފަދައިން މި މަރުޙަލާއަކީ، ކުއްޖާ ހެދިބޮޑުވާން ފެއްޓުމުގެ ދުވަސްވަރެވެ.\nބޮޑުވުމާއި، ދިރިހުރުމުގެ ޤާބިލިއްޔަތު ލިބޭ މަރުޙަލާ\n8 ވަނަ ހަފުތާ ނިމުމާއިއެކު ކުރިއަށްވުރެ ބާރު ދުވެއްޔެއްގައި، ކުއްޖާ ބޮޑުވާން ފައްޓައެވެ. އަދި އެހެން ޚަލްޤުއަކަށް ބަދަލުވެއެވެ. އެގޮތުން9ވަނަ ހަފުތާއާއި 12 ވަނަ ހަފުތާއާއި ދެމެދުގައި ބޮލުގެ ސައިޒާއި ހަށިގަނޑާއި އަތްފައިގެ މެދުގައި ހަމަހަމަކަން އުފެދެން ފަށައެވެ. 10 ވަނަ ހަފުތާގައި، ބޭރުފުށުން ފެންނަން ހުންނަ ޖިންސީ ގުނަވަންތައް ފާޅުވެ، 12 ވަނަ ހަފުތާގައި ކާރޓިލޭޖް ހަރުކައްޓަށް ބަދަލުވާން ފައްޓައެވެ. ޖިންސީ ގުނަވަންތައް ފާޅުވުމުގެ ސަބަބުން، މިމަރުޙަލާގައި ކުއްޖާގެ ޖިންސު އެކަމަށް ޚާއްޞަ އާލާތްތައް ބޭނުންކޮށްގެން ބެލިދާނެއެވެ. ފާހަގަކުރެވޭ ދަރަޖައަކަށް، ކުއްޖާގެ ބަރުދަންވެސް މިދުވަސްވަރު އިތުރުވާނެއެވެ. އަދި އަމިއްލަ ބާރުގައި (Voluntary) ޙަރަކާތްކުރެވޭ މަސްތަކާއި، އަމިއްލަ ބާރެއްނެތި (Involuntary) ޙަރަކާތްކުރާ މަސްތައްވެސް ތަރައްޤީ ވާން ފަށައެވެ. އެހެންކަމުން، އަމިއްލަ ބާރުގައި، އަމިއްލަ އެދުމާއިއެކު، ކުރެވޭ ޙަރަކާތްތައް، މިދުވަސްކޮޅު ކުއްޖާއަށް ކުރެވޭނެއެވެ.\nމިމަރުޙަލާގައި، ކުއްޖާހެ ގުނަވަންތަކާއި،ސިސްޓަމްތައް، އޭގެ ވަޒީފާތައް އަދާކުރުމަށް ވާނީ ތައްޔާރުވެފައެވެ. 22 ވަނަ ހަފުތާއިން 26 ވަނަ ހަފުތާއާއި ހަމައަށް ރަޙިމުން ބޭރުގައި ކުއްޖާ ދިރިހުރުމަށް ބޭނުންވާ ކަންތައްތައް ފުރިހަމަވެއެވެ.\nއެގޮތުން ނޭވާލުމުގެ ނިޒާމު އޭގެ މަސައްކަތަށް ތައްޔާރުވެ، ހަށިގަނޑުގެ ހޫނުމިން ހަމައަކަށް އެޅުވުމަށް، ނާވަސް ސިސްޓަމުވެސް ތައްޔާރުވެއެވެ. އަދި ވިހެއުމުގެ މަރުޙަލާއާއި ޖެހެންދެން، ކުއްޖާއަށް ބޭނުންވާ ކާނާ ފޯރުކޮށްދިނުމަށާއި، އޭނާއަށް އެކަށީގެންވާ ވެއްޓެއްގެ ގޮތުގައި ރަޙިމު ދެމިއޮވެއެވެ.\nޤުރުއާނުގެ ނަޒަރުން ބަލާލުމެއް\nމިމަރުޙަލާ ފެށެނީ، ކަށީގައި މަސްލެވި ފޮރުވުމުންނެވެ. އާދެ!9ވަނަ ހަފުތާގެ ފެށުމާއި ހަމައިންނެވެ. ގާތްގަނޑަކަށް3ހަފުތާ ވަންދެން މިމަރުޙަލާ ދެމިއޮވެއެވެ. އަލްމުއުމިނޫން ސޫރަތުގައި ބޭނުންކުރައްވާފައިވާ ޘުންމަ އިން މިމުއްދަތަށް ދަންމަރުކޮށްދެއެވެ. ޘުންމަ ޢަރަބި ބަހުގައި ބޭނުންކުރަނީ، ކަމަކާއި ވިދެގެން އަނެއްކަމެއް ވުމާއި މެދު، ނަގާވަގުތު އެހާ އަވަސް ނޫންކަން ދޭހަކޮށްދިނުމަށެވެ. އެހެން ކަމުން ކަށީގައި މަސްލެވުމާއި ޚަލްޤުކުރެއްވުމުގެ އެހެން މަރުޙަލާއަކާއި ޖެހެންދެން، އޮންނަ ވަގުތު އެހާ ކުރު ނޫންކަން، މިއާޔަތުން ހާމަކޮށްދެއެވެ. އަލްމުއުމިނޫން ސޫރަތުގެ 14 ވަނަ އާޔަތުގައި މާތްﷲ ވަޙީކުރައްވާފައިވެއެވެ. ثُمَّ خَلَقْنَا النُّطْفَةَ عَلَقَةً فَخَلَقْنَا الْعَلَقَةَ مُضْغَةً فَخَلَقْنَا الْمُضْغَةَ عِظَامًا فَكَسَوْنَا الْعِظَامَ لَحْمًا ثُمَّ أَنْشَأْنَاهُ خَلْقًا آخَرَ فَتَبَارَكَ اللَّهُ أَحْسَنُ الْخَالِقِينَ\nކަށީގައި މަސްޖެހި، ބޮލާއި އަތްފައި ރަނގަޅަށް ފާޅުވުމުން، ކުޑަކުއްޖާ އެބަދަލުވަނީ އެހެން މަޚްލޫޤުންތަކާއި ވަކިކޮށްދޭ ސިފަހުރި، އިންސާނީ ޚަލްޤުއަކަށެވެ. އަލްމުއުމިނޫން ސޫރަތުގެ 14ވަނަ އާޔަތުން މިކަންތައް އަޅުގަނޑުމެންނަށް ދޭހަކޮށްދެއެވެ.\nޤުރުއާނުގައި ބަޔާންވެފައިވާ ފަދައިން، މިމަރުޙަލާގައި، ކުޑަކުއްޖާ ބޮޑުވަމުން އައުމުގެ ވަރަށް މުހިއްމު ކަންތައްތަކެއް ހިނގައެވެ. ތިރީގައި އެވަނީ މިގޮތުން ފާހަނގަކޮށްލެވޭ ކަންތައްތަކެވެ.\n1- ބޮޑުވާން ފެށުން (އައްނަޝްއާ):9ވަނަ ހަފުތާއިން ފެށިގެން، އޭގެ ކުރިގެ ދުވަސްތަކަށްވުރެ، ބާރު ސްޕީޑެއްގައި ކުއްޖާ ބޮޑުވަމުން އައުން.\n2-އެހެން ޚަލްޤަކަށްވުން: އެމްބްރިޔޯއީ އަކުން، ފީޓަސް އަށް ބަދަލުވުން. މިމަރުޙަލާގައި، އަތްފަޔާއި، ބޭރުފުށުގެ ގުނަވަންތަކާއި، އިނގިލިތަކާއި، ޖިންސީ ގުނަވަންތައް ފާޅުވެއެވެ. މާތް ﷲ އާލް ޢިމްރާން6ވަނަ އާޔަތުގައި ވަޙީކުރެއްވިއެވެ.\n3-هُوَ الَّذِي يُصَوِّرُكُمْ فِي الأَرْحَامِ كَيْفَ يَشَاءُ\nމާނައަކީ: "އެކަލާނގެ އިރާދަކުރައްވާގޮތަކަށް، ރަޙިމުތަކުގައި ތިޔަބައިމީހުން ހައްދަވައި ސިފަކުރައްވަނީ އެކަލާނގެއެވެ. އެކަލާނގެ މެނުވީ އިލާހަކު ނުވެއެވެ. އެކަލާނގެއީ ބާރުގަދަ ޙިކްމަތްވަންތަ ރަސްކަލާނގެއެވެ."\nމިހާ ހިސާބުން ސަމާލުކަން ދޭންޖެހޭ އެހެން ނުކުތާއެއްވެސް އެބައޮތެވެ.\nއައްޒުމަރު ސޫރަތުގެ6ވަނަ އާޔަތުގައި މާތްﷲ ވަޙީކުރައްވާފައިވެއެވެ.\nخَلَقَكُمْ مِنْ نَفْسٍ وَاحِدَةٍ ثُمَّ جَعَلَ مِنْهَا زَوْجَهَا وَأَنْزَلَ لَكُمْ مِنَ الْأَنْعَامِ ثَمَانِيَةَ أَزْوَاجٍ يَخْلُقُكُمْ فِي بُطُونِ أُمَّهَاتِكُمْ خَلْقًا مِنْ بَعْدِ خَلْقٍ فِي ظُلُمَاتٍ ثَلَاثٍ ذَلِكُمُ اللَّهُ رَبُّكُمْ\nމާނައަކީ: ''އެސުވާމީންގެ ތިޔަބައިމީހުން ހެއްދެވީ އެންމެ ނަފުސެއްގެ ކިބައިންނެވެ. އެއީ އާދަމްގެފާނެވެ. އަދި އެކަލޭގެފާނުގެ އަނބިކަނބަލުން، ޙާއްވާގެފާނު ހެއްދެވީވެސް ހަމަ އެނަފްސުންނެވެ. އަދި އެސުވާމީންގެ ތިޔަބައިމީހުންނަށް އަންޢާމް ސޫފީގެ އަށެތި ބާވައިލެއްވިއެވެ. ތިޔަބައިމީހުންގެ މައިންގެ ބަނޑުގައި، ތިން އަނދިރިކަމެއްގެ ތެރޭގައި، އެއް ޚަލްޤަކަށްފަހު އަނެއް ޚަލްޤަކަށް ހެއްދެވުމުން އެސުވާމީންގެ ތިޔަބައިމީހުން ފުރިހަމައަށް ހެއްދެވިއެވެ. އެއީ ތިޔަބައިމީހުން ހައްދަވާ ބޮޑުކުރެއްވި މާތްﷲ އެވެ."\nމިއާޔަތުގައި ކުރިންވެސް ބަޔާންކުރެވިފައިވާ ފަދައިން ކުޑަކުއްޖާ އެއް މަރުޙަލާއިން އަނެއް މަރުޙަލާއަށް ތަރައްޤިވަމުންދާ ކަމާއި، ކެނޑިނޭޅި ބޮޑުވަމުން އަންނަކަން ހާމަކޮށްދެއެވެ.\nރަޙިމުގައި، ދަރިފުޅު އޮންނައިރު، އޭނާގެ ވަށައިގެން3ދުލިފަށް ވާކަމަށް، ޢިލްމުވެރިން ވިދާޅުވެއެވެ. އެއީ:-\n– އެމްނިއޮޓިކް ކޮތަޅު (Amniotic sac) : އެމްނިއޮޓިކް ލިކުއިޑްއިން ފުރިފައިވާ މިކޮތަޅުގެ ތެރޭގައި ކުއްޖާ އޮތުމުން ރަޙިމަށް އަންނަ ލޮޅުންތަކުން އޭނާ ސަލާމަތްކޮށްދެއެވެ. އަދި ވިހެއުމުގެ ތެރޭގައި ފަސޭހައިން ވިހޭ ގޮތަށް އޮތުމަށް އޭނާއަށް، ޙަރަކާތްކުރުމަށް އެހީވެދެއެވެ.\n- ކޯރޮޔޯން ފަށަލަ (Chorion)\n-ޑެސިޑުއާ ފަށަލަ (Decidua)\nޤުރުއާނުގައި އައިސްފައިވާ3އަނދިރިކަން އެއީ މިތިން ބައިކަމަށް ޢިލްމުވެރިން ވިދާޅުވެއެވެ. އަނެއްބަޔަކު ވިދާޅުވާގޮތުގައި، އެއީ އެމްނިއޮޓިކް ކޮތަޅާއި، ރަޙިމުގެ ފާރާއި، ބަނޑުގެ ފާރެވެ. (މޮޅަށް ދެނެވޮޑިގެންވަނީ މާތް ﷲއެވެ.)\nކުރިން ބުނެވުނު ފަދައިން ރަޙިމުން ބޭރުގައި ދިރިއޮތުމަށް6ވަނަ މަސްފުރިހަމަވުމުން، ކުއްޖާއަށް ތައްޔާރުވެވެއެވެ.\nއަލްއަޙްޤާފު ސޫރަތުގެ 15 ވަނަ އާޔަތުގައި އައިސްފައިވާ ގޮތުގައި، ބަލިވެއިނުމާއި ކިރުދިނުމުގެ މަރުޙަލާގެ ދިގުމިނަކީ 30 މަހެވެ. މާތް ﷲ ވަޙީކުރެއްވިއެވެ.\nމާނައަކީ: "އެއިންސާނާގެ މައިމީހާ އުނދަގޫކަމާއެކު އެއިންސާނާއާއިގެން މާބަނޑުވެއިނެވެ. އަދި އުނދަގޫކަމާއިއެކު، އެއިންސާނާ ވިހެއެވެ. އެއިންސާނާއާއިގެން ބަލިވެއިނުމާއި ކިރުތުނބުން ވީއްލިވަކިވުމާއި މުޅިއެކު 30 މަސް ދުވަހެވެ."\nލުޤުމާނު ސޫރަތުގެ 14 ވަނަ އާޔަތުގައި އައިސްފައިވާ ގޮތުން، ކިރުދިނުމުގެ މަރުޙަލާގެ ދިގުމިނަކީ، 24 މަހެވެ. حَمَلَتْهُ أُمُّهُ وَهْنًا عَلَى وَهْنٍ وَفِصَالُهُ فِي عَامَيْنِ\nމާނައަކީ: "އޭނާގެ މަންމަ ބަލި ނިކަމެތިކަން ފަށްފަށްވެ، ހުށަހެޅޭ ހިނދުގައިމެ މައިބަނޑުގައި އޭނާ އުފުލިއެވެ. އަދި އޭނާ ކުރުތުނބުން ނައްޓާލީ ދެއަހަރުވުމުންނެވެ."\nއެހެންކަމުން ޤުރުއާނުގެ ބަޔާނުގެ މައްޗަށް ބުރަވެ، ވަރަށް އާދައިގެ ހިސާބު ހަދާލުމަކުން، ބަލިވެ އިނުމުގެ އެންމެ ކުރު މުއްދަތަކީ6މަސް ދުވަސްކަން އެނގެއެވެ.


Lanka ge boduvazeeru kamaa eku Ranil ah dhuniyay ge record thakeh! | ThePress\nލަންކާގެ ބޮޑުވަޒީރު ކަމާއެކު ރަނިލްއަށް ދުނިޔޭގެ ރެކޯޑްތަކެއް!\nލަންކާގެ ބޮޑުވަޒީރު ރަނިލް ވިކްރަމަސިންހަ / ފޮޓޯ: ސޯޝަލް މީޑިއާ\nއިންތިހާ ނުތަނަވަސް ކަމުގައި ފާއިތުވެގެން ދިޔަ ހަފުތާއަކަށް ފަހު އަވަށްޓެރި ސްރީލަންކާގެ ރައްޔިތުން ހަފުތާ ބަންދާ ކުރިމަތިލާފައި މިވަނީ، "އާ" ބޮޑުވަޒީރަކާ އެކުގައެވެ. އިންޑިއާގެ ސިޔާސީ މައިދާނަށް ނުފޫޒުގަދަ ރާޖަޕަކްސަ އާއިލާގެ މަހިންދަ ރާޖަޕަކްސަ، ބޮޑުވަޒީރު ކަމުގެ މަގާމުން އިސްތިއުފާ ދެއްވިތާ ދެތިން ދުވަހުގެ ތެރޭގައި އެ މަގާމަށް އައްޔަން ކުރައްވާފައި ވަނީ ސްރީލަންކާގެ ބޮޑުވަޒީރު ކަމަށް އާ ބޭފުޅެއް ނޫނެވެ. ދިވެހިންނަށްވެސް ދެކެފަރިތަ މޫނެކެވެ.\nބުރާސްފަތި ދުވަހު ސްރީލަންކާގެ 26 ވަނަ ބޮޑުވަޒީރުގެ ގޮތުގައި، ރަނިލް ވިކްރަމަސިންހަ ބޮޑުވަޒީރު ކަމުގެ ހުވާ ކުރެއްވީ ދުނިޔޭގެ ރެކޯޑްތަކަކާވެސް އެކުގައެވެ. 1993 އިން 1994 އަށް، 2001 އިން 2004 އަށް، 2015 ވަނަ އަހަރު 100 ދުވަހަށް އަދި 2015 އިން 2018 އަށް އަދި 2018 އިން 2019އަށްވެސް ސްރީލަންކާގެ ބޮޑުވަޒީރުކަން ކުރެއްވި ރަނިލް، އެ މަގާމާ ހަވާލުވެވަޑައިގެންނެވި މިއީ6ވަނަ ފަހަރު ކަމުގައި ވާ އިރު، އެއީވެސް ރެކޯޑެކެވެ.\nމަސްރަހު އިންތިހާއަށް ހޫނުވެފައިވާ ސްރީލަންކާގެ ބޮޑޫވަޒީރު ކަމުގެ މާގަމަށް، ގާނޫޏު ހަދާ މަޖިލީހުން ރަނިލް އައްޔަން ކުރެއްވީ، އޭނާގެ ސިޔާސީ ވާދަވެރި ޕާޓީއާއި ރައީސް ގޮތަބާޔާ ރާޖަޕަކްސަގެ މަސައްކަތްޕުޅުންނެވެ. މީގެ އިތުރުންވެސް އެންމެ ފާހަގަ ކޮށްލެވޭ ރެކޯޑަކީ، ރަނިލްއަކީ މުޅި ދުނިޔޭގައިވެސް، މަޖިލީހުގެ އެންމެ ސީޓަކާއެކު ބޮޑުވަޒީރުކަން ކުރައްވާ ހަމައެކަނި ސިޔާސީ ޝަހްސުކަމުގައިވުމެވެ.\nމަގާމާ ހަވާލުވެވަޑައިގަތުމަށް ފަހު ވާހަކަފުޅު ދައްކަވަމުން ރަނިލް ވިކްރަމަސިންހަ ވަނީ، ގައުމުގެ އިގުތިސޯދު ނެގެހެއްޓެވުމުގެ ޗެލެންޖު ނަންގަވައިގެން ހުންނެވި ކަމަށާ، އެކަން ފުރިހަމަ ކުރައްވަން ޖެހިވަޑައިގަންނަވާނެކަމަށް ވިދާޅުވެފައެވެ. އަދި ރައީސް ގޮތަބާޔާ ރާޖަޕަކްސަގެ އިސްތިއުފާއަށް ގޮވާލާ، އެ ގައުމުގައި ކުރިއަށް ގެންދާ މުޒާހަރާތަކަށް ސަރުކާރުން ހުރަސް ނާޅާނެ ކަމަށްވެސް އޭނާ ވަނީ ވިދާޅުވެފައެވެ.\nރައްޔިތުންގެ ތަކުލީފުތައް އަޑުއިވުއްމުގެ ފުރުސަތު ދެވެން ޖެހޭ ކަމަށް ވިދާޅުވި ރަނިލް ވިކްރަމަސިންހަ ވަނީ ގާނޫނު ހަދާ މަޖިލީހުގައި އޭނާއަށް އޮތް އަގުލަބިއްޔަތު ސާފުކޮށްދެއްވާނެ ކަމަށްވެސް ވިދާޅުވެފައެވެ.\nލައިފްސްޓައިލް ލުއި ހަބަރު ސިޔާސީ ސްރީލަންކާ


2 faharah covid jehunu meehaku maruvejje | Mihaaru\nކޮރޯނާވައިރަހަށް ދެ ވަނަ ފަހަރަށް ޕޮޒިޓިވް ވަނީ ވަރަށް މަދުން ކަމަށް ޑޮކްޓަރުން ބުނޭ. --ފޮޓޯ:ގެޓީ އިމޭޖަސް\nދެ ފަހަރަށް ކޮވިޑް ޖެހުނު މީހަކު މަރުވެއްޖެ\n14 އޮކްޓޯބަރ 2020 - 13:07 1 comment\nއެމްސްޓެޑަމް (އޮކްޓޯބަރު 14) - ދެ ވަނަ ފަހަރަށް ކޮވިޑް-19 ޖެހުނު ހޮލެންޑުގެ އުމުރުން ދުވަސްވީ އަންހެނަކު މަރުވެއްޖެ އެވެ.\nތަޖްރިބާރުން ބުނަނީ، އެނގިފައިވާ ގޮތުގައި، އުމުރުން 89 އަހަރުގެ އެ އަންހެން މީހާ އަކީ ދެ ވަނަ ފަހަރަށް ކޮވިޑް-19 ޖެހިގެން މަރުވި ފުރަތަމަ މީހާ ކަމަށެވެ. އެއީ ކެންސަރަށް ފަރުވާ ހޯދަމުން ދިޔަ މީހެއް ކަމަށްވެ އެވެ. ނެދަލޭންޑްސްގެ މާސްޓްރިޗް ޔުނިވާސިޓީ މެޑިކަލް ސެންޓަރުގެ ރިސާޗަރުން ބުނީ ކެންސަރަށް ފަރުވާ ހޯދި ނަމަވެސް، ކޮރޯނާވައިރަހުން ދިފާއުވެވޭ ވަރަށް އެ މީހާގެ ގުދުރަތީ އިމިއުން ސިސްޓަމް ވަރުގަދަ ކަމަށެވެ.\nހުން އައިސް، ކެއްސާތީ އެ އަންހެން މީހާ ފުރަތަމަ ފަހަށް ހޮސްޕިޓަލްގައި އެޑްމިޓްކުރީ މި އަހަރުގެ ކުރީކޮޅު އެވެ. ފަހުން އެ މީހާ ވަނީ ކޮރޯނާވައިރަހަށް ޕޮޒިޓިވްވެފަ އެވެ. ފަސް ދުވަސް ފަހުން އެ މީހާ ވަނީ ހޮސްޕިޓަލުން ދޫކޮށްލައިފަ އެވެ. އެކަމަކު ގާތްގަނޑަކަށް ދެ މަސް ފަހުން އެ މީހާގެ ކިބައިން އަނެއްކާވެސް ވަނީ ކޮރޯނާވައިރަހުގެ އަލާމާތްތައް ފެންނަން ފަށައިފަ އެވެ. އެހެންވެ އަނެއްކާވެސް ޓެސްޓް ކުރުމުން އެ އަންހެން މީހާ ވަނީ ދެ ވަނަ ފަހަރަށް ކޮރޯނާވައިރަހަށް ޕޮޒިޓިވްވެފަ އެވެ. އަދި އެ މީހާގެ ހަށިގަނޑުން އެންޓިބޮޑީސް ފެންނަން ނެތް ކަމަށް އޮފިޝަލުން ބުންޏެވެ. އޭގެ ދެ ހަފުތާ ފަހުން އެ މީހާ ވަނީ މަރުވެފަ އެވެ.\nފުރަތަމަ ފަހަރަށް ޕޮޒިޓިވްވުމާއި ދެ ވަނަ ފަހަރަށް ޕޮޒިޓިވްވުމާ ދެމެދު އެ އަންހެން މީހާގެ އިތުރު ޓެސްޓެއް ކޮށްފައެއް ނުވެ އެވެ. އެހެންވެ ރިސާޗަރުންނަށް އެ މީހާގެ ނެގެޓިވް ޓެސްޓެއް ޔަގީން ކުރެވިފައެއް ނުވެ އެވެ.


Nicolas Sarkozy ah3Aharuge jalu hukumeh\nނިކޮލާ ސަކޯޒީ: އޭނާއަށް ތުހުމަތު ކުރެވޭ އެހެން މައްސަލަތަކަށް ވެސް އޭނާ އިންކާރުކުރައްވާ\nފްރާންސްގެ ކުރީގެ ރައީސް، ނިކޮލާ ސަކޯޒީ ތިން އަހަރަށް ޖަލަށްލާން ހުކުމް ކޮށްފި އެވެ. އޭނާގެ މައްޗަށް ކޮރަޕްޝަންގެ މައްސަލައެއް ސާބިތުވެ ޖަލަށްލާން ހުކުމްކުރި ނަމަވެސް، ޖިސްމާނީ ގޮތުން ޖަލުގައި އެންމެ ދުވަހެއް ވެސް ޖަލުގައި ހޭދަ ކުރައްވަން ޖެހިވަޑައިގަންނަވާނެ ކަމަކަށް ނުބެލެވެ އެވެ.\nސަކޯޒީއަށް ކުރި ހުކުމްގައި ވަނީ ތިން އަހަރުގެ ތެރެއިން ދެ އަހަރު ސަސްޕެންޑް ކޮށްދީފަ އެވެ. އަދި އެ މުއްދަތުގެ ތެރޭގައި އެހެން ކުށެއް ނުކުރައްވާ ނަމަ ކުށްވެރިނުވާ ގޮތަށް ވަނީ ކޯޓުން އިނާޔަތެއް ދެއްވާފަ އެވެ. ބާކީ އޮތް އަނެއް އަހަރު ގޭބަންދުގައި ނުވަތަ އޭނާ އުޅުއްވާ ގޮތް ބެލޭ ގޮތަށް ހަށިގަނޑުން ތަނެއްގައި ޓެގް އަޅުވާ ގޮތަށް ހަމަޖައްސާފަ އެވެ.\nސަކޯޒީގެ މައްޗަށް ސާބިތުވެފައި ވަނީ ކޮރަޕްޝަންގެ ދައުވާ އެވެ. އެއީ ފަނޑިޔާރަކަށް 2014 ގައި ރިޝްވަރު ދެއްވަން އުޅުއްވި މައްސަލަ އެވެ. ކޯޓްގައި ހިނގަމުންދިއަ މައްސަލައަކާ ގުޅޭ ގޮތުން މައުލޫމާތު ދެއްވައިފި ނަމަ ރަނގަޅު ވަޒިފާއެއް ދެއްވާނެ ކަމަށް ސަކޯޒީ ވަނީ ވިދާޅުވެފަ އެވެ.\nސަކޯޒީ މަސައްކަތް ކުރެއްވީ އޭނާގެ ވަކީލު، ތިއަރީ ހަޒޯގް މެދުވެރިކޮށް ފަނޑިޔާރު ގިލްބާޓް އަޒިބާޓްގެ ކިބައިން މައުލޫމަތު ހޯދާށެވެ. އެހެން ނަމަވެސް، ސަކޯޒީ ވަކީލާއެކު ފޯނުން ދެއްކި ވާހަކަ ވަނީ ފުލުހުން އަޑުއަހައި ރެކޯޑް ކޮށްފަ އެވެ.\nފުލުހުން ސާބިތު ކުރަން އުޅުނު މައްސަލައަކީ 2007 ވަނަ އަހަރު ރިޔާސި އިންތިހާބަށް ކެމްޕެއިން ކުރެއްވުމަށް ސަކޯޒީ ފައިސާ ހޯއްދެވި ގޮތެވެ.\nސަކޯޒީގެ މައްޗަށް ކޯޓުގައި އުފުލައި ވަކާލާތުކޮށްފައި ވަނީ ފަނޑިޔާރު ގިލްބާޓްއަށް މޮނާކޮއިން ވަރަށް ރަނގަޅު ވަޒީފާއެއް ހޯއްދަވައި ދެއްވާނެ ކަމަށް ވިދާޅުވެ އޭނާގެ ކިބައިން ސިއްރު މައުލޫމާތުތައް ހޯދަން އުޅުނު މައްސަލަ އެވެ. މި މައްސަލާގައި ސަކޯޒީގެ އިތުރުން އޭނާގެ ވަކީލު އަދި ފަނޑިޔާރު ވެސް ވަނީ ކުށްވެރިވެފަ އެވެ.\nފްރާންސްގެ ރައިސްކަމާ ސަކޯޒީ ހަވާލުވަޑައިގަތީ މޭ 16، 2007 ގައި އެވެ. އަދި މޭ 15، 2012 އާ ހަމައަށް ވެރިކަމުގައި ހުންނެވި އެވެ. އޭނާގެ މައްޗަށް ވަނީ އަދި މިނޫން ކިތަންމެ މައްސަލައެއް ހުށަހެޅިފަ އެވެ. އެހުރިހާ މައްސަލައަކަށް ވެސް ސަކޯޒީ އިންކާރުކުރައްވަ އެވެ.


Maadhamaa Ge Majilis Jalsa Gai Idhikolhu Memberun Baiveri Nuvaan Nihmmaifi\nމާދަމާގެ މަޖިލިސް ޖަލްސާގައި އިދިކޮޅު މެންބަރުން ބައިވެރިނުވާން ނިންމައިފި\nމާދަމާ ބޭއްވުމަށް ހަމަޖެހިފައިވާ ރައްޔިތުން މަޖިލީހުގެ ޖަލްސާގައި އިދިކޮޅު ޕްރޮގްރެސިވް ކޯލިޝަންގެ މަޖިލިސް މެންބަރުން ބައިވެރިނުވުމަށް ނިންމައިފިއެވެ.\nޕްރޮގްރެސިވް ކޮންގްރެސް ކޯލިޝަންގެ ޖޮއިން ޕާލިމަންޓްރީ ގްރޫޕުން ނެރެފައިވާ ބަޔާނެއްގައި ބުނީ ގާނޫނުއަސާސީ އިސްލާހު ކުރުމަށް ބޭއްވި ރައްޔިތުން މަޖިލީހުގެ ޖަލްސާގައި މަޖިލީހުގެ ރައީސް، ރައީސް މުހައްމަދު ނަޝީދު އަމަލުކުރައްވާފައި ވަނީ މަޖިލީހުގެ ގަވާއިދާ މުޅިން ހިލާފަށް ކަމަށެވެ. އެގޮތުން ނައިފަރު ދާއިރާގެ މެންބަރު އަހުމަދު ޝިޔާމްގެ ނަން އިއްވާ ބޭރަށް ނިކުންނެވުމަށް އަމުރު ކުރައްވައި، އެމްޑީޕީގެ މެންބަރުން ލައްވާ ޝިޔާމަށް އަނިޔާކޮށްފައިވާ ކަމަށްވެސް ބަޔާނުގައި ބުނެފައިވެއެވެ.\nއިތުރަށް އެބަޔާނުގައި ބުނީ މަޖިލީހުގެ ރިޔާސަތުގެ އެންގެވުމަށް އެމްޑީޕީގެ މެންބަރުން މާރާމާރީ ހިންގައި، ގަދަކަމުން މަޖިލީހުގެ މާލަމުން ބޭރަށް ނެރެލުމަށްފަހު މަޖިލިސްކުރާ މާލަމުގެ ދޮރުވެސް ތަޅުލާފައިވާ ކަމަށެވެ. އަދި މެންބަރު ޝިޔާމުގެ ހާލަތު ދެނެގަތުމަށް ޖަލްސާކުރާ މާލަމުން ނިކުންނެވި އިދިކޮޅު ޕާޓީގެ މެންބަރުން ޖަލްސާގައި ބައިވެރިނުކޮށް، އަދި މެންބަރުންނަށް ވާހަކަ ދެއްކުމާއި ވޯޓުލުމުގެ ހައްގުވެސް ނިގުޅައިގަނެފައިވާ ކަމަށްވެސް އެބަޔާނުގައި އިދިކޮޅު ޖޮއިންޓު ޕީޖީ ގްރޫޕުން ނެރުނު ބަޔާނުގައި ބުނެފައިވެއެވެ.\nރައްޔިތުންގެ މަޖިލީހުގެ އިމްތިޔާޒުތަކާއި ބާރުތަކުގެ ގާނޫނުގެ 27 ވަނަ މާއްދާގެ (ހ) ގައި، "ރައްޔިތުންގެ މަޖިލީހުގެ އެންމެހާ ކަންކަން ހިންގުމުގެ އެންމެ އިސް ވެރިޔަކީ ރައްޔިތުންގެ މަޖިލީހުގެ ރައީސް" ކަމަށާއި ރައްޔިތުންގެ މަޖިލީހުގެ ގަވާއިދުގެ ތިން ވަނަ މާއްދާގައި، މަޖިލީހުގެ ހުރުމަތާއި ގަދަރު ހިފެހެއްޓުމާއި މަޖިލީހުގެ ކަރާމާތަށް އުނިކަމެއް އަތުވެދާނެކަމަށް ބެލެވޭކަމެއް ފާހަގަކުރެވިއްޖެނަމަ، އެކަމެއް ހުއްޓުވުމަށް ކުރަންޖެހޭ ކަންކަން ކުރުމަކީ، މަޖިލީހުގެ ރައީސްގެ ޒިންމާއެއް ކަމަށް ބަޔާންކޮށްފައިވާ ކަމަށް ބަޔާނުގައިވެއެވެ. އެ މަސްއޫލިއްޔަތު އަދާ ނުކުރައްވައި، މަޖިލީހުގެ ހުރުމަތާއި ކަރާމަތާއި ގަދަރު ކުޑަވާގޮތަށް އަމަލު ކުރައްވާފައިވާ ކަމަށްވެސް ބަޔާނުގައިވެއެވެ.\nރައްޔިތުންގެ މަޖިލީހުގެ ޖަލްސާކުރާ މާލަމުގައި މަޖިލީހުގެ މެންބަރުން މާރާމާރީ ހިންގީ ގާނޫނުއަސާސީގެ 105 ވަނަ މާއްދާގެ (ހ) އާއި (ށ) އާއި 239 ވަނަ މާއްދާގެ (ށ) އާއި އަދި ރައްޔިތުންގެ މަޖިލީހުގެ އިމްތިޔާޒުތަކާއި ބާރުތަކުގެ ގާނޫނުގެ 27 ވަނަ މާއްދާގެ (ބ) ގައިވާގޮތުގެ މަތިން ރައްޔިތުންގެ މަޖިލީހާއި މެންބަރުންގެ ސަލާމަތީ ކަންކަން، ދައުލަތުގެ ސަލާމަތީ ހިދުމަތްތައް މެދުވެރިކޮށް ފުރިހަމައަށް އިންތިޒާމު ކުރައްވާފައި ނުވާތީ ކަމަށް ގަބޫލު ކުރެވޭ ކަމަށްވެސް އިދިކޮޅުގެ ޖޮއިންޓު ޕީޖީގެ ބަޔާނުގައިވެއެވެ.\nރައްޔިތުންގެ މަޖިލީހުގައި އިދިކޮޅު މެންބަރުންނަށް ސަލާމަތާއި ރައްކާތެރިކަމާއެކު، ގާނޫނީ ޒިންމާ އަދާކުރެވޭ ފަދަ މާހައުލެއް އޮތް ކަމަށް ނުފެންނަ ކަމަށްވެސް ބަޔާނުގައިވެއެވެ. އަދި އެރޭގެ ޖަލްސާގައި ލިބުނު އަނިޔާތަކުގެ ސަބަބުން މެންބަރު ޝިޔާމުގެ ސިއްހީ ހާލުކޮޅު ގޯސްވެފައި ވާތީއާއި، އެކަމާގުޅޭ ޖިނާޢީ ތަހްގީގެއް ހިނގަމުންދާތީ ޕްރޮގްރެސިވް ކޮންގްރެސް ކޯލިޝަންގެ ޖޮއިންޓް ޕާލިމެންޓަރީ ގްރޫޕްގެ މެންބަރުން މާދަމާގެ ރައްޔިތުންގެ މަޖިލީހުގެ ޖަލްސާގައި ބައިވެރި ނުވާނެ ކަމަށް އެބަޔާނުގައި ބުނެފައިވެއެވެ.\nއިދިކޮޅު ޖޮއިންޓު ޕީޖީ ގްރޫޕުން ނެރުނު ބަޔާނުގައި ބުނީ ރައްޔިތުންގެ މަޖިލީހުގެ ޖަލްސާތަކުގައި ބައިވެރިވުމާ ގުޅޭގޮތުން ޖޮއިންޓް ޕީޖީގެ ނިންމުން ވަރަށް އަވަހަށް ހާމަކުރާނެ ކަމަށެވެ.